E gathuluge sirru: Thuhumathuge Buru!\nއެ ގަތުލުގެ ސިއްރު: ތުހުމަތުގެ ބުރު!\nއެންމެ ބޮޑު ތުހުމަތު އެމްޑީޕީއަށް\nއިންޑިއާގެ ރޯ އާއި ޖީއެމްއާރް ހިމެނޭ\nޖޯޝުއާ ޕްރޮޖެކްޓަށް ތުހުމަތު ކުރެވޭ\nޑރ. އަފްރާޝީމްގެ ގާތިލު، ހުސައިން ހުމާމްގެ މައްޗަށް އިއްވި މަރުގެ ހުކުމް ސުޕްރީމް ކޯޓުން ދެމެހެއްޓުމާއެކު ކުރީގެ ފުލުސް ކޮމިޝަނާ އަބްދުﷲ ރިޔާޒް ވިދާޅުވި އެވެ: "މައްސަލައިގެ ޝަރީއަތް ނިމުމުން އެ މައްސަލައިގެ މައުލޫމާތު ހާމަ ކުރާ ވަގުތު ޖެހިއްޖެ" އެވެ.\nއަފްރާޝީމް އަވަހާރަކޮށްލާފައި ވަނީ އޮކްޓޫބަރު 1، 2012 ވަނަ ދުވަހުގެ ރޭ އޭނާ ދިރިއުޅުއްވާ ހ. ފުންވިލަށް ވަދެވަޑައިގެންވުމުން އެ ރޭ 11:30 އާއި ދަންވަރު 1:00 އާ ދެމެދުގެ ވަގުތެއްގަ އެވެ. އަފްރާޝީމަކީ ފަހުގެ ތާރީހުގައި ރާއްޖެ ދުށް އެންމެ ވަރުގަދަ އިލްމީ ސިކުނޑިއެވެ. އޭނާ އަވަހާރަކޮށްލުމުން އެ ގަތުލުގެ ސިއްރު ހޯދަން ކުރި، އަދި މިހާރު ވެސް ކުރަމުންދާ ތަހުގީގަކީ ރާއްޖޭގައި އެންމެ ގިނަ ބަޔަކު ބައިވެރިވި އަދި އެންމެ ފުޅާކޮށް ހިންގި ތަހުގީގެވެ. އެމެރިކާގެ އެފްބީއައިވެސް ހިމެނޭ ގޮތަށެވެ. މި ތަހުގީގުގައި އަފްރާޝީމްގެ ގާތިލު ހޯދި، އޭނާގެ މައްޗަށް ކުރި މަރުގު ހުކުމް ސުޕްރީމް ކޯޓުން ދަމަހައްޓައިދީ ބައި ގަރުނު ފަހުން ރާއްޖޭގައި މަރުގެ ހުކުމެއް ތަންފީޒް ވެދާނެ ކަމުގެ އަލާމާތް ފެންނަން ފަށާފައިވާއިރު އަފްރާޝީމްގެ ގަތުލުގެ މައްޗަށް އެކި ކަހަލަ ތުހުމަތުތައް ވަނީ ފުނިޖެހިފަ އެވެ. ނޫނީ ގަސްދުގައި ވަނީ ފުނި ޖައްސާފަ އެވެ. އެހެން ކަމުން ރިޔާޒް ވިދާޅުވާ ގޮތަށް މިހާރު އެ ވާހަކަ ދައްކާލުމުގެ ވަގުތު ވެސް ޖެހިއްޖެވެ. އެ ގަތުލުގެ ސިއްރާ ގުޅޭ ތުހުމަތުގެ ބުރު އަނބުރާލަމާ ހެއްޔެވެ؟\nއިސްލަމައިޒޭޝަން އޮފް ނޮލެޖް\nއަފްރާޝީމްގެ ގެންގުޅުއްވި އިސްލާމީ މެދުނުގެ ސިޔާސަތުގެ މަންޖަހަކީ "އިސްލަމައިޒޭޝަން އޮފް ނޮލެޖް" އެވެ. މި މަންހަޖަކީ އިސްލާމް ދީނަކީ ދިރުންހުރި ދީނެއްކަން ސާބިތުކޮށްދޭ އަދި ބުއްދި އާއި ފިކުރުން އިސްލާމް ދީނަށް ދިރުން ގެނެސްދޭ އިލްމީ މަންހަޖެކެވެ. އެ މަންހަޖުގެ ސަބަބުން ހުޅަނގުގެ ދުނިޔޭގެ ގައުމުތަކުގައި އިސްލާމް ދީން ދަނީ ދުވަހެއް ދުވަހަކަށް ފުޅާވަމުން ވަރުގަދަވަމުންނެވެ. ކްރިސްޓިއަނުން އެންމެ ރުޅިއަރާ އިސްލާމީ އިލްމުވެރިންގެ ތެރޭގައި މި މަންހަޖުގެ އިލްމުވެރިން ހިމެނެ އެވެ. މި މަންހަޖުގެ ވަރަށް ބޮޑެތި ދީނީ އިލްމުވެރިން ދުނިޔޭގައި ތިއްބެވި އިރު ވަރަށް ހައިރާން ކުރުވަނިވި ރަހުމް ކުޑަ ގޮތަކަށް އޭގެ ބައެއް އިލްމުވެރިން އަވަހާރަކޮށްލާފައި ވެއެވެ. އަފްރާޝީމަކީ އެ ހިލިހިލާ އެއް ބޮޅެވެ. މި މަންހަޖުގެ އެއް ބާނީ ކަމަށްވާ ފާރޫގު އަވަހާރަކޮށްލީ ވެސް ރޯމާ ދުވާލު އޭނާގެ ގޭތެރޭގައި މަޔަށް އުންޑަ ޖަހައިގެނެވެ.\nގިނަ އިލްމުވެރިން އަވަހާރަކޮށްލާފައި ވަނީ ކްރިސްޓިއަން މިޝަނަރީތައް އަޑީގައި ތިބެ ރޭވުންތެރި ކަމާއެކު އެވެ. އެފަދަ ގިނަ ބޭފުޅުން އަވަހާރަކޮށްލުމަށްފަހު ތުހުމުތުވާ ފަރާތްތަކުން ނައްޓުވައި އެ ކަންކަން އަޅުވަނީ އެހެން ބައެއްގެ ބޮލުގަ އެވެ. ތަފާތު ވާހަކަ ނެރެގެނެވެ. އަފްރާޝީމްގެ ގަތުލުގެ ހާދިސާ ވެސް ރާއްޖޭގެ ތާރީހުގެ ފޮތުގައި ލިޔެވެމުން މިދަނީ މުޅިން އެގޮތަކަށެވެ. އިސްލަމައިޒޭޝަން އޮފް ނޮލެޖްގެ އިލްމުވެރިންގެ މަރައި ހުސް ކުރުމަކީ ކްރިސްޓިއަން މިނިޝަރީތަކުގެ ވަރަށް ބޮޑު ޕްލޭނެއްގެ ދަށުން ހިނގަ ހިނގާއޮތް ކަމެކެވެ. ސަބަބަކީ އެ މަންހަޖުގެ ސަބަބުން އިސްލާމް ދީނުގެ ބަދަހިކަން ދުނިޔޭގައި ފެތުރި ބޮޑުވަމުންދާ ދިއުމެވެ.\nއަސާސެއް ނެތް ތުހުމަތައް\nއަފްރާޝީމްގެ ކޭސްގް ތަހުގީގު ލީޑް ކުރެއްވި އެއް ބޭފުޅަކީ ކުރީގެ ފުލުސް ކޮމިޝަނާ އަބްދުﷲ ރިޔާޒެވެ. އަފްރާޝީމްގެ ގަތުލުގެ ތުހުމަތުތައް ރޮއްޓެއްހެން ފުށުން ޖަހާ މީހުނަށް އެ ތުހުމަތު ރައީސް ޔާމީނާ ދިމާއަށް ގެންދަން ފުރުސަތު ލިބުނު އެއް ސަބަބަކީ "ވަގުތު ޖެހުމުން އަފްރާޝީމުގެ މަރާ ގުޅޭ މުހިންމު ހަގީގަތްތައް ހާމަ ކުރައްވާނެ" ކަމަށް ރިޔާޒް ވިދާޅުވުމާއި އެ ވާހަކަ ވިދާޅުވި ރާގާއި ހާލަތާއި އޭރު ސިޔާސީ ގޮތުން ރިޔާޒަށް ހުންނެވުނު ކޭމްޕާއި ވިދާޅުވި ވަގުތެވެ.\nމިހާރު ވިދާޅުވަނީ ކީކޭތޯ އެވެ؟ މިހާރު ވިދާޅުވަނީ އަފްރާޝީމް އަވަހާރަކޮށްލުމުގައި "ރައީސް އަބްދުﷲ ޔާމީން ބައިވެރިވެ ވަޑައިގަތް ކަމުގެ އެއްވެސް ހެއްކެއް ތަހުގީގަށް ލިބިފައި ނެތް،" މިހެނެވެ.\nރިޔާޒް ވިދާޅުވި ގޮތުގައި ފުުލުހުންގެ ވަޒީފާއިން އޭނާ ވަކިވެ ވަޑައިގެންނެވި އިރު ތަހުގީގުގައި ބަލަމުން ދިޔައީ ގަތުލުގެ ކޮންޓްރެކްޓަށް ފަންޑު ކުރި ކަމަށް ތުހުމަތުވާ ބައެއްގެ މައްސަލަ އެވެ. އެހެން ކަމުން ރިޔާޒު ދެއްކެވި ވާހަކަ ރައީސް ޔާމީނާ ދިމާއަށް ގެންދިޔަ ގެންދިއުމަށް ނިމުން އާދެ އެވެ.\nއަފްރާޝީމްގެ ގަތުލުގެ ތުހުމަތުތައް ފުރަތަމަ ވެސް ކުރެވެމުން ދިޔަ ފަރާތްތައް އެކަމުން ނެއްޓި އާ ވާހަކައެއް ދައްކާ އެ ތުހުމަތުތައް ރައީސް ޔާމީނާ ދިމާއަށް ގެންދަން ދެން ފުރުސަތެއް ލިބުނީ ކުރީގެ ހޯމް މިނިސްޓަރު އުމަރު ނަސީރު ޕީޕީއެމްގެ ފުރަތަމަ ރިޔާސީ ޕްރައިމަރީގައި ރައީސް ޔާމީނާއި އަފްރާޝީމްގެ ގަތުލާ ގުޅުވައި ދެއްކެވި ވާހަކަފުޅާއެކު އެ ވާހަކަ މީޑިއާގައި "މިސް ކޯޓް" ވެގެންދިއުމުގެ ސަަބަބުންނެވެ.\nއަސްލަށް ބަލާއިރު އުމަރު ވިދާޅުވެފައި އޮންނަނީ އަފްރާޝީމްގެ ގަތުުލުގައި ޔާމީން ބައިވެރިވެވަޑައިގަންނަވައޭއެއް ނޫނެވެ. އެކަމަކު ވިދާޅުވި އެއްޗެއް މީޑިއާގައި އައީ ވަރަށް ބޮޑަށް ފުރޮޅިގެނެވެ.\nރައީސް ޔާމީނާއި އުމަރު ވާދަ ކުރެއްވީ މިހާތަނަށް ރާއްޖޭގައި ފެނުނު އެންމެ ވާދަވެރި ރިޔާސީ ޕްރައިމަރީގަ އެވެ. ރިޔާސީ ޕްރައިމަރީ ޑިބޭޓްތަކުގައި އެއް ބޭފުޅަކު އަނެއް ބޭފުޅަކަށް އުނި ސިފަ، އާއި ނާގާބިލްކަން ދެއްކުމަކީ ކުރާ ކަމެކެވެ. އެމެރިކާއިން އެ ފެންނަނީ އެ މަންޒަރެވެ. މިދިއަ ޕްރައިމަރީގައި އިދިކޮޅު ކެންޑިޑޭޓުންނަށް ނިސބަތްކޮށް ޑޮނާލްޑް ޓްރަމްޕް އަވަގުރާނަ ނުގޮވާ ޑިބޭޓެއް ވަރަށް މަދެވެ. އެއްވެސް އަސްލެއް ނެތް ކްރިމިނަލް ތުހުމަތުތައް ވެސް ކުރެއްވި އެވެ.\nމިއީ ޕްރައިމަރީތަކުގައި އާންމުނަށް "ކްރޮސް އެގްޒަމިނޭޝަން" ދެއްކުމުގެ ގޮތުން ކުރާ ކަމެކެވެ. އްފަރާޝީމްގެ ގަތުލަށް ތުހުމަތުވާ މީހަކު ޕީޕީއެމްގެ އޮފީހުގައި އިނުމަކީ އަދި ރައީސް ޔާމީން އެ އޮފީހުގައި އިންނަވަނިކޮށް ގޮސް ވަނުމަކީ ރައީސް ޔާމީންގެ އުނި ސިފަ އެއް ދެއްކުމުގެ ގޮތުން އަނެއް ކެންޑިޑޭޓަށް ދެއްކިދާނެ ވާހަކައެކެވެ. އެއީ ކޮންމެހެން އެ ގަތުލުގައި ރައީސް ޔާމީން ބައިވެރިވެ ވަޑައިގަތޭ ވިދާޅުވުމެއް ނޫނެވެ.\nއޭގެ އަނެއްކޮޅަށް ކުޑަކުދިންނާ ބެހޭ މީހަކު އުމަރު ނަސީރާ ބައްދަލު ކުރަން ގޮސް ޕީޕީއެމްގެ އޮފީހުގެ އުމަރުގެ ވިންގުގައި އިންދާ ފެނުމަކީ ރައީސް ޔާމީނުގެ ކޮޅުން ވެސް އެވާހަކަ ވެސް ދައްކާފާނެ ކަމެވެ. ދެހާސް އަށްވަނަ އަހަރުގެ އިންތިހާބުގެ ކެމްޕޭންގައި ރައީސް މައުމޫނު އެންމެ ފަހު ވަގުތު ރައީސް މުހައްމަދު ނަޝީދަށް ނިސްބަތް ކުރައްވާ ވެސް މިފަދަ ހަމާލާއެއް ދެއްވި އެވެ. ފަހުން ވިދާޅުވީ އެ ފަހު ވަގުތު ސިޔާސީ ގޮތުން ދެއްވި ހަމަލާއެކޭ އެވެ.\nހަގީގަތުގައި އެ ބުނާ މީހަކާ ޔާމީން ބައްދަލު ކުރައްވާފައެއް ނުވެއެވެ. އެކަން މީގެ ކުރިން އުމަރު ނަސީރު ވަނީ ދެ ފަހަރެއްގެ މަތިން ޔަގީން ކޮށްދެއްވާފަ އެވެ. އެކަމަކު އެ ބުނާ މީހަކު ޕީޕީއެމް އޮފީހުގެ ތެރެއަށް ވަނެވެ. އޭނާ އެތަނަށް ވަނުމަކީ އަފްރާޝީމްގެ ގަތުލާ ގުޅުން އޮތް ކަމަށް ބުނެވޭނެ ސަބަބަކަށް ނުވާނެ އެވެ.\nމި މައްސަލާގައި ދެން ހައްޔަރުވި މީހުނާއި ތުހުމަތުވި މީހުންނާ އެމްޑީޕީގެ އިސްވެރިންނާ އޮތް ގުޅުން އެއީ މާ "ލޯތްބަކަށް" ވާއިރު އެއީ އަފްރާޝީމްގެ ގަތުލާ އޮތް ގުޅުމަކަށް ނުވެ އުމަރު ނަސީރު ޕްރައިމަރީއެއްގައި ބަހުގެ ހަމަލާއެއް ދިނުމުގެ ގޮތުން ވިދާޅުވި އެއްޗެއް މީޑިއާގައި މިސް ލީޑްކުރުމުން އެ ގަތުލާ ޔާމީނާ ގުޅުވާނެ ހެއްކަކީ ކޮބައި ހެއްޔެވެ؟\nއަފްރާޝީމްގެ ގަތުލުގެ އިންވެސްޓިގޭޝަންގައި ބައިވެރިވެ ވަޑައިގެންނެވި ފުލުހަކު (ނަން ސިއްރުކޮށްފައި) ވިދާޅުވި ގޮތުގައި މިހާތަނަށް ހޯދުނު އެއްވެސް ހޯދުމަކުން އަފްރާޝީމްގެ ގަތުލާއި ރައީސް ޔާމީނާ އެއްވެސް ވަރެއްގެ ލިންކެއްވެސް ގުޅުމެއް އޮތް ކަމަކަށް ވެސް އެސްޓަބްލިޝް ކުރެވިފައެއް ނުވެ އެވެ. އޭނާ ވިދާޅުވި ގޮތުގައި މުޅި ތަހުގީގުގެ އެއްވެސް ދިމާއަކުން ޔާމީނާ ގުޅުވޭނެ އެއްވެސް އެވިޑެންސެއް ފެނިފައެއް ނެތެވެ.\n"[ކޮމިޝަނާ] ރިޔާޒު ފަހުން ވެސް ދެންވެސް ދައްކާނެ ވާހަކައެއް ނޯންނެ، އަދި [ކޮމިޝަނާ] ހުސައިން ވަހީދަށް ވެސް ނުބުނެވޭނެ އަދި އެފްބީއައިއަކަށް ވެސް ނުބުނެވޭނެ. ސަބަބަކީ މި ގަތުލުގެ މޯޓިވް ދަތުރުކޮށްފައިވާ ދިމާއިން ގޮސް ވަކި ހިސާބެއްގައި ހުއްޓުނީ. އެއިން އެއްވެސް ދިމާއެއްގައި ރައީސް ޔާމީނެއް ނެތް. ގުޅޭ ލިންކެއް ވެސް ނެތް. މި ގަތުލުކުރި ދިމާ އިނގޭ، އެ ދިމާއަށް ދަތުރު ކުރީ ވެސް އެކަމަކު ނުދެވި ހުއްޓުނީ ހެކި ނެތީމަ،" އިންޓެލިޖެންސް އޮފިސަރު ވިދާޅުވި އެވެ. "މި މާޑާ [ގަތުލު] ގައި ޔާމީން ބައިވެރިވެ ވަޑައިގެންނެވި ކަމުގެ އެއްވެސް ހެއްކެތް ނެތް. އަދި ބައިވެރިވެ ވަޑައިގަންނަވަންޖެހޭ އެއްވެސް ސަބަބެއް ވެސް ނެތް، މީހަކު މަރާލަންޏާ މަރާލަންޖެހޭ ސަބަބެއް އޮންނަން ޖެހޭ، އެ ސަބަބު ޔާމީނާ އަޅުވާނެ އެއްވެސް ގޮތެއް ކްރިއޭޓްވެފައެއް ވެސް ނެތް،"\nރައީސް ޔާމީނާ ގޭންގްތަކާ ގުޅުވާ ކުރާ ތުހުމަތަކެއް އޮވެ އެވެ. އެއާއެކު އުމަރުގެ ސިޔާސީ ހަމަލާ ޓްވިސްޓްވުމުގެ ސަބަބުން ގަތުލުގެ ތުހުމަތުތައް ޔާމީނާ ދިމާއަށް ގެންދަން ފުރުސަތެއް ލިބުނެވެ. އެހެން ސަބަބެއް ވެސް އޮތެވެ. ރައީސް ޔާމީން ވެރިކަމަށް ވަޑައިގަތުމަށްފަހު ފުޓްސަލް ދަނޑެއް ހުޅުވައި ދެއްވުމަށް ވަޑައިގެންނެވި އިރު އަފްރާޝީމްގެ ގަތުލަށް ތުހުމަތުވި އަޒްލިފާއި ސަޓޯ ހުއްޓެވެ. އެ މެޗްގައި އަދީބު ކުޅުއްވި ޓީމްގެ ކޯޗަކަށް ހުރީ އަޒްލިފް ރައޫފެވެ. އެދުވަހު އެތާނގައި ރައީސް ދެއްކެވި ވާހަކަފުޅުގައި ގޭންގްތަކުގެ ހަޓްތައް ރޫޅައިލުމާ ދެކޮޅުކަން ދޭހަވާ ގޮތަށް ބަސްފުޅެއް ވިދާޅުވި އެވެ.\nކަން ދިމާ ކުރި ގޮތުން ސަޓޯގެ ކޭސް ނިމި އޭނާ މައްޗަށް ހެކި ނެތިގެން ދޫވީ ރައީސް ކަމަށް ރައީސް ޔާމީން ވަަޑައިގެންނެވި ފަހުންނެވެ. އޭރު ހުންނެވީ ޕީޖީ މުތާޒު އެ މައްސަލަ އެޕީލް ކުރައްވާފައެއް ނުވެއެވެ. މި ހުރިހާ ކަމެއް މަސްހުނިވެ ސިޔާސީ ގޮތުން ބައިބައިވެފައިވާ ރާއްޖޭގައި ރައީސް ޔާމީނާ ދެކޮޅު ސިޔާސީ ފަރާތްތަކުން އެ ފުރުސަތުގެ ބޭނުން މިހާތަނަށް ވަނީ ހިފާފަ އެވެ. އަސްލު ތުހުމަތު އެއްފަރާތްވެ ޔާމީނާ ދިމާއަށް ވަނީ ނަޒަރު ހުއްޓިފައެވެ.\nޑރ. އަފްރާޝީމް އަލީ: ރާއްޖެ ދުށް އެންމެ ބޮޑު އެއް އިލްމުވެރިޔާ\nގަތުލުގެ މެންސް ރެއާ އަކީ ޔާމީންތަ؟\nމާޑާ ކޭހެއްގެ އިންވެސްޓިގޭޝަނެއް ކުރާއިރު ވަރަށް ބޭސިކް ދެ ކަމެއް ފުރިހަމަވާންޖެހެ އެވެ. މި ދެ އަސާސް ވެސް ބިނާވަނީ އެއްވެސް މީހަކު އެހެން މީހަކު މަރާލާ ކަމަށް ވަންޏާ އެކަމަށް ކޮންމެވެސް ސަބަބެއް އޮންނަން ޖެހޭނެތީ އެވެ. އަދި އެ ސަބަބު ދެނެ ގަތުމުގެ މައްޗަށެވެ.\nއަފްރާޝީމްގެ ގަތުލުގެ އިންވެސްޓިގޭޝަންގައި ކުރަންޖެހޭ ފުރަތަމަ ކަމަކީ އެ މައްސަލައިގެ "އެކްޓަސް ރިއެސް" ބިނާ ކުރުމެވެ. އެއީ ކަން ކުރި މީހާ އާއި އޭނާގެ އަމަލް އެސްޓަބްލިޝް ކުރުމެވެ. ދެވަނަ ކަމަކީ މި މައްސަލައިގެ "މެންސް ރިއާ" ދެނެ ގަތުމެވެ. މިއީ އަމަލު ހިނގި އިރުގައި ސިކުނޑީގައި އޮތީ ކޮން ކަމެއްތޯ ނިޔަތަކީ ކޮބައިތޯ ބެލުމެވެ. ނޫނީ އެންމެވެސް ދަންނަ "މޯޓިވް" އަކީ ކޮބައިތޯ ބެލުމެވެ. މީހަކު މަރާލާ ކަމަށް ވަންޏާ އެކަމުގައި މޯޓިވޭޝަނެއް އޮންނާނެ އެވެ. އެހެން ކަމުން ކޭސް ފެންމަތި ވުމާއެކު ތަހުގީގު ޓީމް ފުރަތަމަ ކުރަން ޖެހޭނެ ކަމަކީ އެކްޓަސް ރިއެސް އާއި މެންސް ރިއާ އެސްޓަބްލިޝް ކުރުމެވެ. މިއީ ތަހުގީގެއްގެ އެންމެ އަސާސީ ދެ ނުކުތާ އެވެ. މުޅި ތަހުގީގު ކަފިލައިގެން ދާނީ މި ދެ ގޮފިގަނޑުގެ މައްޗަށެވެ.\nއަފްރާޝީމްގެ ގަތުލުގެ ކޭހަށް ބަލައިލަމާ ހެއްޔެވެ؟ މި މައްސަލާގައި އެކްޓަސް ރިއެސް ފެންނާން އެބަތެވެ. އަފްރާޝީމްގެ ގަތުލުގައި އެމީހާގެ އަމަލަކީ ކޮބައިކަން ފުރަތަމަ ވެސް ވަނީ އެސްޓަބްލިޝް ވެފައެވެ. ސަބަބަކީ ހުސައިން ހުމާމް ވަނީ އޭނާގެ ކަތިވަޅިން ޖަހައި އަފްރާޝީމް އަވަހާރަކޮށްލާފަ އެވެ. ދެން ބަލަން ޖެހެނީ އެ އަމަލު ހިންގުމުގައި ހުމާމްގެ އިންޓްރެސްޓަކީ ކޮބައިތޯ އެވެ؟\nހުމާމަކީ އެކި ފަހަރު އެކި ކުށަށް އަރައިގަންނަ ޒުވާނެކެވެ. އަފްރާޝީމަކީ ހުމާމާ އެއް ކްލާހެއްގައި ގުނޭ ވަރަށްވުރެ ހައި ޕްރޮފައިލް ބޭފުޅެކެވެ. އެހެން ބަލާއިރު އަފްރާޝީމް އަަހަވަހާރަ ކޮށްލުމުގެ މޯޓިވްއެއް ހުމާމްގެ އޮންނާޖެހޭ އެއްވެސް ސަބަބެއް ނެތެވެ. އެކަމަކު އޭނާއަކީ އަމަލު ހިންގި އެކްޓަސް ރިއަސް އަށް ވެވިދާނެ އެވެ. އޭނާއަކީ ކުށަށް އަރައި ގަންނަ އަދި ވަޅިން މީހުންނަށް ހަމަލާ ދިނުމުގެ ރިކޯޑް އޮތް މީހަކަށްވާތީ އެ ޝަރުތު ފުރިހަމަ ވެއެވެ.\nދެން ބަލަން ޖެހެނީ މޯޓިވް، ނޫނީ ފަހަތުގައި ތިބި ބައެކެވެ. މިހާރު ކިޔާ ގޮތަށް ދެވަނަ މީހާ އާއި ފުރަތަމަ މީހާ އަށެވެ. ބައެއް މީހުން ހާއްސަކޮށް ރައީސް ޔާމީނާ ސިޔާސީ ގޮތުން ދެކޮޅު ފަރާތްތަކުން މި ބޮޑު ގަތުލުގެ މޯޓިވް އެމަނިކުފާނާ ދިމާއަށް ގެންދާ ހިސާބަކީ ވެސް މިއީ އެވެ.\nއަފްރާޝީމް އަވަހާރަކޮށްލާ "ކިލާ" އާ ކޮންޓްރެކްޓެއް ހަދަން ރައީސް ޔާމީންގެ މޯޓިވްއަކީ ކޮބައި ހެއްޔެވެ؟ މިކަން އެޝްޓަބްލިޝް ވާންޖެހެ އެވެ. -- "ބެޔޯން ރީޒަނަބްލް ޑައުޓް" -- ނޫނީ ކުޑަ މިންވަރެއްގެ ލިންކެން ވެސް ރައީސް ޔާމީންގެ މައްޗަށް ފެންނާން ވާނެ އެވެ.\nރައީސް ޔާމީންގެ މޯޓިވްއެއް ނޯންނާނެ އެއް ސަބަބަކީ އަފްރާޝީމާއި ޔާމީނާއި ދެ ބޭފުޅުންނަކީ ސިޔާސީ ގޮތުން އެއް ކެމްޕެއްގައި ގުނޭ އެކަމަކު ސޔާސީ ގޮތުން ތަފާތު އުންމީދުތަކެއް ގެންގުޅުއްވި ދޭބެފުޅުންނަށްވާ ކަމެވެ. އަނެއް ކަމަކީ އަފްރާޝީމްގެ ދިނީ މަންހަޖު، "އިސްލަމައިޒޭޝަން އޮފް ނޮލެޖް" އަކީ ރައީސް ޔާމީން ދެކޮޅު ހައްދަވާ ކަމަކަށް ނުވުމެވެ.\nދެން އޮތީ 2013 ޕީޕީއެމްގެ ރިޔާސީ ޓިކެޓް ހޯއްދަވައިގެން އިންތިހާބުގައި ވާދަ ކުރައްވާނެ ކަމަށް ޔާމީން ކުރިންސުރެ އިއުލާން ކުރައްވާފައި އޮތް އޮތުމާއި އެ ޓިކެޓް އަފްރާޝީމަށް އަރުވަން ރައީސް މައުމޫން ނިންމާފައި އޮތް ކަމަށް ބުނާ ބުނުމެކެވެ. ރިޔާސީ އިންތިހާބުގައި ޕީޕީއެމުން ވާދަ ކުރައްވަން އަފްރާޝީމް ތައްޔާރުވެ ވަޑައިގެންނެވި ކަމަށް ބުނާ ބުނުމެކެވެ. އެއީ ކާކު ދެނެހުރި ކަމެއް ހެެއްޔެވެ؟ އެއްވެސް ހެއްކެތް އޮތް ކަމެއް ނޫނެވެ.\n"އެއްވެސް އިރެއްގައި ރިޔާސީ ރޭހަށް ނުކުމެ ވަޑައިގަތުމަށް އަފްރާޝީމް މަސައްކަތް ކުރައްވާފައެއް ނެތް. އަދި ޝައުގުވެރިކަން ފާޅު ކުރައްވާފއިވެސް ނެތް. އަދި އެފަދަ އިޝާރާތެއް ވެސް ކުރައްވާފައި ނުވާއިރު އެފަދަ ގޮތެއް ދޭހަވާ ގޮތަށް ބަސްފުޅެއް ވެސް ވިދާޅުވެފައެއް ނުވޭ. ރައީސް މައުމޫން ވެސް އެފަދަ ކަމަކަށް މަސައްކަތް ކުރައްވާފައެއް ނުވޭ އެހެން ކަމުން އެއީ އެއްގޮތަކަށް ވެސް ހަގީގަތެއް އޮތް ވާހަކައެއް ނޫން،" ރައީސް މައުމޫނާއި އަދި ރައީސް ޔާމީނާ ވަރަށް ގާތް ގުޅުމެއް މިއަދާ ހަމައަށް ވެސް އޮތް ސިޔާސީ އިސް ބޭފުޅަކު ވިދާޅުވި އެވެ.\nއޭނާ ވިދާޅުވި ގޮތުގައި ޕީޕީއެމް އުފެދުމުގެކުރިން ޑީއާރްޕީގައި ބޭއްވި ކޮންގްރެސްގައި ރައީސް ޔާމީންގެ ބެކިން އޮތް އުމަރުގެ "ޒެޑް" ފެކްޝަނުން އެންމެ ބޮޑަށް ޑީއާރްޕީގެ ނައިބު ލީޑަރަކަށް ނެރެން މަސައްކަތް ކުރެއްވި ބޭފުޅަކީ އަފްރާޝީމެވެ. ނަމަވެސް އެ ހުށަހެޅުން އެކޮޅަށް މިކޮޅަށް ދެކޮޅަށް ދައްމަވާފައި ތިން ދުވަސް ފަހުން ވިދާޅުވެފައި ވަނީ "އަޅުގަނޑު އަޅުގަނޑުގެ ގޮތުގައި ބަހައްޓައި ދެއްވާށޭ" އެވެ.\nމާނައަކީ އެއްވެސް އިރެއްގަ ރިޔާސީ ރޭހަކަށް ވަޑައިގަތުމަށް އަފްރާޝިމް ބޫޓް އޮފް ކުރައްވާފައެއް ނުވެ އެވެ. އަދި އަފްރާޝީމްގެ ގަތުލުގައި ޔާމީންގެ މޯޓިވް އެއް އޮންނަން ޖެހޭ ސިޔާސީ ސަބަބެއް ވެސް ނެތެވެ. އިލްމީ ސަބަބެއް ވެސް ނެތެވެ. ވާދަވެރި ކަމެއް ވެސް ނެތެވެ. އެއާހިލާފަށް އަފްރާޝީމް ކުރިޔަށް ގެންދަވަން ޔާމީން ބާރު އެޅުއްވިކަން އެނގެ އެވެ.\n"ނައިބު ލީޑަރު ކަމަށް ކުރިމަތިލާން އަފްރާޝީމަށް ދެންނެވީ، އަޅުގަނޑު. އަޅުގަނޑުމެންގެ ފަޅިން. ދުރުގައި ހުންނެވިޔަސް ޔާމީން ހުންނެވީ އަޅުގަނޑުމެނާއެކު. އަނެއް ފަޅިއަކީ ތަސްމީނުގެ ފަޅިން، އެ ފަޅިން އަލީ ވަހީދު، އެ ޓެސްޓް ވެސް އޮތީ ހެދިފައި އެހެންވީމާ އަފްރާޝީމް އެއްވެސް އިރެއްގައި އެފަދަ ޝައުގުވެރި ކަމެއް ވެސް ނުގެންގުޅުއްވާކަން އެނގޭ،" ކުރީގެ ޑީއާރްޕީގެ ލީޑަޝިޕްގައި ވެސް ހިމެނި ވަޑައިގެންނެވި އެ ބޭފުޅާ ވިދޅުވި އެވެ. "އަނެއްކޮޅުން އަފްރާޝީމަކީ ޔާމީންގެ ވަރަށް ގާތް ބޭފުޅެއް އެހެންވީމާ ޔާމީން ބެއްލެވި އޭނާ ސިޔާސީ ގޮތުން ކުރިޔަށް ގެންދަން ވެސް، އަފްރާޝީމް ސިޔާސީ ގޮތުން ވާދަ ކުރަން އުޅުއްވި ކަމަށް ބުނާ ވާހަކައަކީ ސީދާ ހަދާފައިވާ ވާހަކައެއް. އަދި އެފަދަ ކަމަކަށް ރައީސް މައުމޫން ބޭނުންފުޅުވެ ވަޑައިގެންނެވި ނަމަ ސިޔާސީ ގޮތުން މައުމޫނު ކުޅުއްވާނެ ކުޅިތައް އެދުވަސްވަރު ވެސް ފާޅުވީސް، ފަހުން ވެސް އެކަން ފާޅުވީސް،"\nރައީސް ޔާމީންގެ ސަރުކާރުގައި ވަޒީރުކަން ކުރެއްވި ބޭފުޅަކު ވިދާޅުވި ގޮތުގައި ޕޮލިޓިކަލް ލައިނުން ބަލައިގެން ވެސް ގޮތުގައި އަފްރާޝީމްގެ ގަތުލުގައި ރައީސް ޔާމީންގެ މޯޓިވް ނުވަތަ "މެންސް ރިއާ" އޮތް ކަމަށް ބަލާނެ އެއްވެސް ޖާގައެއް ނެތެވެ. އެ ތުހުމަތުތައް ޔާމީނާ ދިމާއަށް ގެންދަނީ އެމްޑީޕީން ރާވައިގެނެވެ.\n"ހަމަ އެއްވެސް ވަރަކަށް [ތަހުގީގު ޓީމްގެ] އެއްވެސް މީހަކަށް އަދި އެފްބީއައިގެ ޓީމަށް ވެސް ނުބުނެބޭނެ، ޔާމީނާމެދު ވިސްނާލެވޭވަރުގެ ލިންކެއް ވެސް އެސްޓަބްލިޝް ކުރެވުނެކޭ، އަދި އެކަން ސާފުވޭ ދެއްތޯ ހުމާމްގެ މައްޗަށް ސުޕްރީމް ކޯޓްން އައި ނިންމުމަށްފަހު ރިޔާޒު ދެއްކެވި ވާހަކައިން ވެސް،"\nހަގީގަތުގައި މި ގަތުލާ ގުޅިގެން ތުހުމަތަށް ހައްޔަރުވި މީހުންގެ ގިނަ ބަޔަކު ލައްވާލަނީ އެމްޑީޕީއަށެވެ. ހުމާމަށާ ސަޓޯ ފައިސާ ދިން ކަމަށް ބުނާ އަޒްލިފަށް ފައިސާ ދިން ކަމަށް ބުނާ ޖާ އާއި އަޒްލިފް ރައުފޫ ގުޅުންތަކެއް އޮތް އަދި މި މައްސަލާގައި ތުހުމަތުގައި ހައްޔަރު ކުރުމުން މާލެ އާއި ހުޅުލެއާ ދެމެދު ކަނޑަށް ފޯނު އެއްލައިލި އަންހެ ކުއްޖާ އާއި ދެންވެސް ތުހުމަތުވި މީހުންނަކީ އެމްޑީޕީއަށް ނިސްބަތްވާ ވަރުގަދަ އެކްޓިވިސްޓުންގެ ގޮތުގައ ފެނިފައިވާ މީހުންނެވެ. ހަތަރު މިލިއަން ދޭނެ ކަމަށް ބުނި ކަމަށް ބުނެފައިވާ މީހާއަކީ ވެސް އެމްޑީޕީއަށް ނިސްބަތްވާ އެކްޓިވިސްޓެކެވެ.\nއެހެން ކަމުން އެންމެ ފުރަތަމަ ވެސް އަފްރާޝީމްގެ ގަތުލުގެ ދަތުރު ކުރީ އެމްޑީޕީއާ ދިމާއަށެވެ. ސިޔާސީ އެއްވެސް ޕާޓީއަކާ ދިމާއަށް މި ގަތުލު ގެ "މެންސް ރެއާ" ދަތުރު ކުރަންޏާ ދާނީ އެމްޑީޕީއަށެވެ.\nއަފްރާޝީމްގެ ގަތުލާއެކު އެމްޑީޕީގެ ސޯޝަލް މީޑިއާ އެކްޓިވިސްޓުން އެންމެ ބޮޑަށް މަސައްކަތްކޮށްފައި ވަނީ އެއީ ދީނީ ގޮތުން ހައްދު ފަހަނައަޅާފައިވާ ބަޔަކު އަފްރާޝީމަށް ދިން ހަމަލާއެއްގެ ގޮތުގައި ދައްކާށެވެ. އެއަށް ބާރުދީ ބައެއް ބޭފުޅުން އަފްރާޝީމްގެ ޖަނާޒާގައި ބައިވެރި ނުވާކަން ފާހަގަކޮށް ޓްވީޓްތައް ވެސް ކޮށްފައި ވެއެވެ. އަދި ދީނީ ބައެއް ކޭމްތަކުގެ ބޮލުގައި އެ ގަތުލު އަޅުވާން ކުރި މަސައްކަތް ހުއްޓުނީ ދީނީ އެއްވެސް ކަމެއް ނެތް ކަމާއި މިއީ ސިޔާސީ ކަމެއް ކަމަށް ފުލުހުން ޑިކްލިއާ ކޮށް ދިނުމާއެކު އެވެ.\nއަފްރާޝީމްގެ ގަތުލުގެ ފަހަތުގައިވާ ކަމަށް އެން ބޮޑު ތުހުމަތު އޮތީ އެމްޑީޕީއަށް ނޫނީ އެމްޑީޕީގެ ތެރެއިން އަންނަ ހާޑް އެލެމެންޓަކަށެވެ. އެއިން ނެއްޓެން އެމްޑީޕީން މަސައްކަތްކޮށް އެ ދެމެދު އެހެން ޓާގެޓެއް ގެނެވޭތޯ އެންމެ ފުރަތަމަ ދުވަހުން ފެށިގެން ވެސް ގެންދިޔައީ މަސައްކަތް ކުރަމުންނެވެ. އެހެން އޮއްވާ އުމަރު ވިދާޅުވި ވާހަކަ އާއި ރައީސް ވަހީދުގެ ސަރުކާރުގެ ހޯމް މިނިސްޓަރަކަށް ހުންނަވައިގެން ކުރީގެ ނައިބު ރައީސް ޑރ. މުހައްމަދު ޖަމީލް ވިދާޅުވި ވާހަކަ އާއި ރައީސް ޔާމީނާ، ގޭންގްތަކާ ގުޅުން އޮވެޔޭ ބުނެ ދައްކާ ވާހަކަ އާއި ރިޔާޒްގެ ވާހަކަވީ އެމްޑީޕީއަށް އަދި ޔާމީނާ ދެކޮޅު ފަރާތްތަކަށް ލިބުނު ފުރުސަތަށެވެ. އެ ވާހަަކަތައް ޓްވިސްޓްވެގެން ދިއުމަކީ ރައީސް ޔާމީން "ގަތުލު"ވި ސަބަބެވެ.\nޖަމީލު ހެއްދެވީ ބޮޑު ދޮގެއް!\nޖަމީލް ވިދާޅުވި އެއްޗަކަށް ވެސް ބަލައިލަން ޖެހެވެ. އޭނާ ވިދާޅުވެފައި ވަނީ އަފްރާޝީމްގެ ގަތުލުގެ ފަހަތުގައި ތިބި މީހުންގެ ނަން އެނގިވަަޑައިގަންނަވާ ކަމަށެވެ. "އެ ނަންތައް އަޅުގަނޑު ހާމަކޮށްލައިފިނަމަ އެންމެން ސިއްސައިގެންދާނެ" އޭ އެވެ.\nމިއީ ވަރަށް ބޮޑު މާޑާ ކޭހަކާ ގުޅޭ ގޮތުން ފުލުހުން ވެރިޔާ، ހޯމް މިނިސްޓަރު ވިދާޅުވި ވަރަށް ބޮޑު ވާހަކައެކެވެ. މިހެން ވިދާޅުވި އިރު ރައީސް ޔާމީންގެ ރަނިން މޭޓަކަށް ވެވަޑައިގަތުމުގެ ފުރުސަތު ޖަމީލަށް ލިބި ވަޑައިގަންންވާ ހިސާބަކަށް ނުދެ އެވެ. އެ ސަބަބާހުރެ ތުހުމަތުން ނެއްޓެން ބަލަބަލައި ތިބި ފަރާތްތަކަށް އަނެއްކާވެސް ހީވީ ޖަމީލް ވެސް އެ ވިދާޅުވަނީ ޔާމީންގެ ވާހަކަ ކަމަށެވެ. އަދި ކުރިން އުމަރު ވިދާޅުވެ މިސްލީޑްވެގެން އައި ވާހަކަ އާއި ޖަމީލްގެ ވާހަކަ ހިމުންވެ އަނެއްކާވެސް ޔާމީނަށް ދިމާއަށެވެ.\nއެކަމަކު ޖަމީލްގެ އަތްޕުޅުގައި ވެސް އޮންނާނީ ކޮމިޝަނާ އޮފް ޕޮލިސްގެ މަގާމު ފުރުއްވި ބޭފުޅުންނާއި ތަހުގީގު ޓީމްގެ މެންބަރުންގެ އަތުގައި ވެސް ހުރި މައުލޫމާތަކެވެ. އަދި މިހާރު އިސްތިފާ ދެއްވައި ގޭގައި ހުންނެވި ޔާމީންގެ ވާދަވެރިޔާ އުމަރުގެ އަތުގައި ވެސް ހުރި މައުލޫމާތަކެވެ. ރައީސް ވަހީދަށްވެސް ލިބ ވަޑައިގެންފައިވާ މައުލޫމާތެކެވެ. އިތުރު އެއްވެސް އެއްޗެއް ނުހުންނާނެ އެވެ.\nއޭގެ ފަހުން ޖަމީލް އުނގޫފާރަށް ވަޑައިގަތެވެ. އަދި އަފްރާޝީމްގެ އާއިލާއިން އެގެއަށް ވަޑައިގަތުމުމަށް ދައުވަތު ދެއްވި އެވެ. އެ ގޭގައި "ޖަމީލް ތިޔަ ވިދާޅުވާ އެއްޗެއް ތަންކޮޅެއް ސާފުކޮށް ވިދާޅުވެ ބާލާށޭ" އަފްރާޝީމްގެ އާއިލާއިން ވަނީ އަހާފަ އެވެ.\nއެ ސުވާލަށް ޖަމީލް ދެއްވި ޖަވާބަކީ މިއެވެ: "ވަރަށް ބޮޑަށް މާފު ކުރައްވާށެވެ. އެއީ ހަމަ ސިޔާސީ ގޮތުން ދެންނެވުނު ވާހަކަ އެކެވެ،"\nއޭގެ ފަހުން ރައީސް ޔާމީންގެ ރަނިން މޭޓަކަށް ވެވަޑައިގެން ނައިބު ރައީސްކަން ވެސްކުރެއްވި އެވެ. އަދި ޔާމީންގެ ވަރުގެ ބޭފުޅަކު ނެތިގެން ޖަމީލް ދެއްކެވި ވަރަށް އެއްވެސް ބޭފުޅަކަށް އަދިވެސް ވާހަކަ ދެއްކެވިފައި ނެތެވެ. އެހެން ނަމަވެސް އޯޕަންކޮށް އޭނާ އެ ދެކެއްވި ވާހަކަ މިހާތަނަށް ވެސް އަނބުރާ ގެންދަވާފައި ނުވާތީ ވާހަކަ އެގޮތަށް އޮތީ އެވެ. މިއަދު ވެސް އެމްޑީޕީން ދަނީ އެވާހަކަ ވިއްކަމުންނެވެ.\nއެކްޓަސް ރެއަސް އަދި ހުމާމްގެ ކޮންފެޝަން\nސަޓޯއަކީ އަފްރާޝީމް މަރާލުމަށް ވަޅި ހެރި އެކަކު ކަމަށް ހުމާމް އިއުތިރާފުވެފައި ވެއެވެ. އޭނާ ބުނާ ގޮތުން އަފްރާޝީމް އަވަހާރަކޮށްލަން އެ ގެއަށް ވަނީ ސަޓޯ އާއި ހުމާމެވެ. ފުރަަތަމަ ހަމަލާގައި އަފްރާޝީމްގެ މެއަށް ވަޅި ހެރީ ސަޓޯ އެވެ. އަފްރާޝީމްގެ ހަށިކޮޅުގައި ކަތިވަޅިން ހުމާމް ޖެހީ އޭގެ ފަހުންނެވެ. ހުމާމްގެ އެ ކޮންފެޝަން ކޯޓަށް ބަލައިގެންފައެއް ނުވެއެވެ. އެކަމަކު ވެސް ކޯޓްގައި ވެސް އަދި ވަކިން ގާޒީން އަރިހުގައި ވެސް ހުމާމް ވަނީ އިއުތިރާފުވެފަ އެވެ. އޭނާ ބުނާ ގޮތުން އެރޭ އޭނާއަށް އޮތީ އަފްރާޝީމްގެ ބޯ ހަށިގަނޑާ ވަކި ކުރުމެވެ. ނަމަވެސް އެކަން ކުރަން ޖެހުނީ ސިޑީމަތީގައި ކަމަށްވުމާއި ވަގުތު ވެސް "ކެތިލެވެމުންދާތީ" ބޮލާ ކަނދުރާއާ ވަކިކޮށް ނުލެވުނީ އެވެ. އޭގެ ކުރިޔަށް އޭނާއަށާއި އެހެން ބައިވެރިންނަށް ފައިސާ ދޭން ނިންމާފައި ވަނީ އަޒްލިފެވެ.\nހުމާމްގެ ކޮންފެޝަން ދައްކާ ގޮތުން އަފްރާޝީމް އަވަހާރަކޮށްލަން އެ ދެމީހުން ވަނީ ފާރައަށް ކުޑަކުއްޖަކު ބައިންދާފަ އެވެ. އެ ކުއްޖާ ފުލުހުން ހޯދީ ހުމާމްގެ މައުލޫމާތުންނެވެ. ވިޓްނަސްއަކަށް ބޭނުކޮށް މިއަދާ ހަމައަށް ވެސް ސިއްރުކޮށްފައިވާ އެ ކުއްޖާ ވަނީ އެ މައްސަލާގައި އޭނާއަށް އެނގޭ ހުރިހާ އެއްޗެސް ހިއްސާކޮށްފަ އެވެ.\nއަފްރާޝީމް އަވަހާރަކޮށްލި އިރު ހުމާމް ހުރީ ފަޓްލޫނު ބުރިއެއްލައިގެެނެވެ. ކަތިވަޅިން ޖެހުމުން ލޭތަށް އޭނާގެ ދެ ފަޔަށް ބުރައިގެން ދިޔަ އެވެ. ހަށިގަނޑުގެ އެހެން ތަންތަނުގައި ވެސް ލޭ އުނގުޅުނެވެ. ނަމަވެސް އޭނާ ހައްޔަރު ކުރުމުގެ ކުރިން އެ ފްޓްލޫނު ބުރި ބާލައި ދޮވެ އެހެން ޖީންސެއް ލި އެވެ. އެކަމަކު އެ ކަތި ވަޅި އާއި އެ ޖީންސް ބުރިވެސް ފުލުހުންނަކަށް ނުލިބެ އެވެ.\nއެރޭ ފުލުހުން ހުމާމް ހައްޔަރު ކުރުމަށްފަހު ލައިގެން ހުރި ޖީންސް ބާލައި އަނެއް ފުށަށް ޖެހުމަށްފަހު ތަހުލީލްތައް ކުރިއިރު ހުރި އެ ޖިންސުގެ އެތެރެ ފުށުގައި ލޭގެ އަސަރު ހުރިކަމަށް ދެއްކި އެވެ. އެ ލޭގެ ޑީއެން އޭ ވަނީ އަފްރާޝީމްގެ ޑީއެންއޭއާ ދިމާވެފަ އެވެ. ހުމާމާއި "ސީން އޮފް ކްރައިމް" އާ ލިންކްވީ އެއިންނާއި ފާރައަށް ހުރި ކުއްޖާގެ ހެކި ބަހުންނެވެ. -- ޑީއެންއޭ މެޗިން ކޮމްޕިލީޓްވުމަށް ލޭ އަސަރު ފުދެ އެވެ. ކޮންމެހެން ގަނޑު ލޭ ހުންނާކަށް ނުޖެހެ އެވެ. އަދި މި މިންވަަރަކީ ހުމާމްގެ މައްޗަށް "އެކްޓަސް ރިއެސް" އެސްޓަބްލިސް ކޮށް ސާބިތު ކުރަން ފުދޭ މިންވަރެކެވެ.\nޓެކްނިކަން ގްރައުންޑަކުން ސަޓޯ ވީއްލުނަސް ލެސާ ޗާޖެއް ކުރެވިދާނެ!\nސަޓޯ ސަލާމަތްވީ މީހަކު މެރުމުގެ ކުށުގެ ދައުވާ ސާބިތުވާން ބޭނުންވާ ބިޔޯން ރީޒްނަބަލް ޑައުޓް ހިމެނޭ "އެކްޓަސް ރިއެސް" އެސްޓަބލްިސް ނުވުމުންނެވެ. އޭނާގެ ގަޔަކުން ލެއެއް ނުފެނެ އެވެ. އޭނާގެ މައްޗަށް އޮތީ ކުޑަކުއްޖާ ބުނާ ބުނުމާއި އަފްރާޝީމް އަވަހާރަކޮށްލި ދުވަހު ހަވީރު ފޯނެއްގައި ހުރެ އެ ފޯނު ކަނޑާ ނުލައި އެހެން މީހެއްގެ ގާތުގައި "އެޅައި ދުއްވާލާނީ ގޭތެރެއަށް ވައްދާފައޭ" ބުނާ ބުނުމެވެ.\nމިއީ ފުލުހުންގެ ރިކޯޑްގައި އޮތް އޯޑިއޯއެކެވެ. އަދި އަފްރާޝީމް އަވަހާރަކޮށްލާފައި ވަނީ ވެސް އެރޭގަ އެވެ. އެކަމަކު އެއީ މީހެއްގެ މައްޗަށް މާޑައެއް ސާބިތު ކުރަން އެކަށީގެންވާ މިންވަރެއް ނޫނެވެ. ލެސާ ޗާޖެއްގެ ގޮތުގައި އެޕީލް ކުރިނަމަ ބައިވެރިވުން ސާބިތުވުމުގެ ފުުރުސަތު އޮތީހެވެ. އެހެން ނުވީ އެވެ. އެހެން ކަމު މި މައްސަލާގައި ސަޓޯ މިނިވަންވީ ޓެކްނިކަލް ގްރައުންޑް" ގެ ތެރެއިންނެވެ. އޭނާއާ ގުޅުވައި ދެން މިވާހަކަ ދައްކާނެ ޖާގައެއް ނެތެވެ.\nއަސުލު ތުހުމަތު ދަނީ ކޮން ދިމާއަކަށް؟\nއެހެން ކަމުން އަފްރާޝީމް ގަތުލުގެ މެންސް ރިއާ މިދަނީ ކޮންދިމާއަކަށް ހެއްޔެވެ؟ މި ބުރު އަނބުރާލާއިރު ތުހުމަތުވާ ރޮނގުމަތިން ހިނގައިލެވިދާނެ އެވެ. އަފްރާޝީމް އަވަހާރަކޮށްލި އިރު އެމްޑީޕީގެ ވެރިކަން ވެއްޓި އެ ޕާޓީ އާއި އެ ޕާޓީއަށް ތާއީދު ކުރާ ބޭރުގެ ގައުމުތައް ވެސް ތެޅި ފޮޅުނީ އެވެ.\nއެ ހިތް ހަމަނުޖެހުމުގެ ތެރޭގައި ރާއްޖޭގެ ހަމަނުޖެހުން ނަގާލަން އެމްޑީޕީން ދިޔައީ އެކި ކަންކަން ކްރިއޭޓް ކުރަމުންނެވެ. ހަމަ އެ ދުވަސްވަރަކީ ދީނީ ގޮތުން ހައްދުފަހަނާޅައި ދިއުން ރާއްޖޭގައި ވަރަށް ބޮޑުވެފައިވާކަން ރާއްޖެއިން ބޭރުގައި ދައްކަން އެމްޑީީޕީން ހާއްސަކޮށް ވެރިކަމުން އިސްތިއުފާ ދެއްވި ރައީސް މުހައްމަދު ނަޝީދު ވަރަށް ބޮޑަށް މަސައްކަތް ކުރެއްވި ދުވަސްވަރެކެވެ. އެހެން ކަމުން އެންމެ ބޮޑު ތުހުމަތެއް ދަނީ އެމްޑީޕީގެ ތެރެއާ ދިމާއަށެވެ. އަދި ވެރިކަން ވެއްޓުނީ ގާނޫނުލް އުގޫބާތުގެ ތެރެއަށް ވައްދަން ރައީސް ނަޝީދާއި ޖޯޝުއާ ޕްރޮޖެކްޓް އިސްވެރިންނާއި ގުޅިގެން އެއްބަސްވެފައިވާ ކަންކަމަށް ޖާގަ ހޯދަން މަޖިލީހުގެ ކޮމެޓީގައި އަފްރާޝީމްގެ ސަަބަބުން ހުރަސް އެޅެމުން ދިޔަ ދަނޑިވަޅެއްގައެވެ. އަދި އޭގެ ކުރިން ނަވީޕިއްލޭ ގެނެސްގެން ދެއްކި ވާހަކަތަކާ ދެކޮޅަށް އަފްރާޝީމް ދެއްކެވި ވަހަކަތަކުން އެމްޑީޕީ ވަރަށް ބޮޑަށް ރުޅިއަރައިގެންފައިވާ ދަނޑިވަޅެކެވެ.\nއެހެން ނަމަވެސް މިކޭސްގައި ރީނދޫ ރޮނގުމަތިން އެންމެ ދުރަށް ފުލުހުންނަށް ދެވެނީ ރީކޯ މޫސާ މަނިކުގެ ދަނބި ދަރިފުޅު ޖާއާ ހަމައަށެވެ. އޭގެ ދުރަކަށް ނުދެވެ އެވެ. ކޮންފެޝަންތަކާއި ހޯދުންތައް ލިންކާވާ ގޮތުން މި ކޮންޓްރެކްޓްގައި އަޒްލިފް ރައޫފަށް ފައިސާ ދޭ ކަމަށް ދައްކަނީ ޖާ އެވެ. ހުމާމާއި ދެން ތިބި މީހުންނަށް އަޒްލިފް އަތުންނެވެ. އަނެއް ކޮޅުން އަޒްލިފާއި ޖާ ތަހުގީގުގައި އެއްބަހެއް ނުވެއެވެ.\nއެމްޑީޕީއަށް ތުހުމަތު ކުރަންޏާ މިކޮންޓްރެކްޓް ޖާއަށް ދެނީ ކާކު ހެއްޔެވެ؟ އެ ސުވާލު ކުރަންޖެހެނީ ޖާ އާއި އަޒްލިފް، މި ދެމީހުންނަކީ އަފްރާޝީމް ގަތުލު ކުރުމުގެ "މެންސް ރިއާ" އެއް އޮތް ބަޔަކަށް ނުވާނެތީ އެވެ. ނުދެވިގެން މިއުޅެނީ އެހިސާބަށަށް ވިޔަސް ދެވޭ ހިސާބުގެ ސާކަލް އަށް ބަލާއިރު ބުރުގެ ތެރެއަށް އަރަނީ މުޅީން ވެސް އެމްޑީޕީ އެވެ.\n"ތުހުމަތުގެ ހުރިހާ ލިންކެއް ހުރީ އެމްޑީޕީއާ ދިމާއަށް އެހެން އެގޮތަށް ހިނގާފައި އޮތްނަމަ އޭރުގެ ކަން ކަމަށް ބަލައި ހަމަނުޖެހުން އިތުރު ކުރަން ނޫނީ ބޭރުގައި ވިއްކަން އުޅުނު ހައްދު ފަހަނައަޅަފައި އޮތް ކަމަށް ދެއްކުމަށް މި ދެގޮތުން ކުުރެ ކަމަކަށް ވިސްނައިގެން ޕޮލިޓިކަލް ސޮފްޓް ޓާގެޓެއް ހޯދައި ދުއްވާލީ ކަމަށް އަޅުގަނޑަށް ވިސްނޭ،. އެކަމަކު މިވެސް ހީއެއް ސަބަބަކީ ޖާއަށްވުރެ ދުރަކަށް ނުދެވޭ،" އިންވެސްޓިގޭޝަންގައި ހިމެނުނު އެކަކު ބުންޏެވެ.\nމެންބަރު ނާޒިމް ބައިވެރިވޭތަ؟\nމެންބަރު އަހުމަދު ނާޒިމަކީ ސިޔާސީ ގޮތުން ކަންކަން ރޭވުމުގައި ވަރަށް ތޫނު ބޭފުޅެކެވެ. އައިޓީ އިންޖިނޭރެކެވެ. ވަރަށް ގިނަ ކަންކަމުގެ ތުހުމަތު އޮތް ބޭފުޅެކެވެ. މިހާރުވެސް ތުހުމަތު ވަނީ ފިއްލަވައިގެން ގޮސް އިނގިރޭސި ވިލާތުގައި ހުންނެވި ކަމަށެވެ.\nއަފްރާޝީމްގެ ގަތުލު އެމްޑީޕީން ނައްޓަން އެންމެ ފުރަތަމަ މި ކޭސް ގެންދިޔައީ ނާޒިމާ ދިމާއަށެވެ. އެގޮތުން އަފްރާޝީމްގެ އަނބިކަަލުން ނާޒިމާ ކައިވެނި ބައްލަވައިގެންފި ކަމަށް އަޑު ފެތުރިއެވެ. އެއާ ގުޅޭ އޯޑިއޯތައް ހެދި އެވެ. އޭގެ ސަބަބުން އެކަން ގަބޫލު ކުރާ މީހުން މިއަދުވެސް އެއީ ދޮގެއް ކަމަށް ގަބޫލު ކުރާ މީހުނަށްވުރެ ގިނަ އެވެ. އަދި އަފްރާޝީމްގެ ގަތުލުކުރީ ނާޒިމާ ގުޅިވަޑައިގެން އަނބިކަބަލުން ކަމަށް ވާހަކަތައް ފަތުރާ ހަދާފައި ވެއެވެ. އެހުރި ސްޕިން އެއް ނުވަތަ އެނބުރުމެއް އައިސްފައި ވަނީ އެމްޑީޕީގެ ތެރެއިންނާއި އެޕާޓީއަށ ނިސްބާތްވާ މީހުންނާއި ހުމާމް ގާނޫނީ ފަޅިއަކަށް ވެގެން ނުކުތް ފަރާތްތަކުން އުފެއްދި ވާހަކަތަކުގެ ތެރެއިންނެވެ. ހަގީގަތުގައި ނާޒިމުގެ ބައިވެރިވުމެއް ވެސް ތަހުގީގަކަށް ނުދައްކަ އެވެ. އަދި އަފްރާޝީމްގެ އަނބިކަނބަލުުންނާއި ގުޅުވައި ހަދާފައިވާ އެއްވެސް ގުޅުމެއް އެއީ ހަގީގަތެއް ނޫނެވެ.\nއަފްރާޝީމްގެ އާއިލާ މަޖިލީހުގައި: އާއިލާއާ ގުޅުވައި ދޮގު ވާހަކަތައް ފެތުރި\nއަދީބު މިކަމުގައި ބައިބެރިވޭތަ؟ އޭނާ އިމްރާން މަރާލަން ރޭވި!\nކުރީގެ ނައިބު ރައީސަކީ އޭނާގެ އެންމެ ޒުވާން ދުވަސްވަރުގައި ވެސް ގޭންގެ ސްޓާރެކެވެ. އޭނާގެ މެންޓަލިޓީ އަކީ ކްރިމިނަލް މެންޓަލީއެކެވެ. އޭނާ މަސާޖްޕާލާ ހިންގެވި އެވެ. އޭނާ ވިޔަފާރިވެރިންގެ ޖަމިއްޔާގެ މަގާމަކަށް ވަޑައިގަތުމަށް ވަޅީގެ ހަމަލާއެއް ޕްލޮޓް ކުރުމުގެ ކުރިން ވެސް ގޭންގް އެތައް ހަރަކާތެއް ހިނގާފައި ވެއެވެ.\nގަތުލާ ގުޅުވައި އަދީބާ މެދު ވިސްނާލާއިރު ދުރުމި އެހާ ސާފެއް ނޫނެވެ. އެކަމަކު އަދީބުގެ މާޒީ އާއި މެންޓާލިޓީ އާއި މިފަހުން ކަންތައްތައް ހިނގައި ފަޅާ އަރާފައިވާ ގޮތަށް ބަލާއިރު މި ފަދަ މައްސަލައެއްގެ މެންސް ރިއާ އެއް އެސްޓަބްލިޝް ކުރަން މިއީ ސިކުނޑިން އެއް ފަރާތް ކުރެވޭނެ އާދައިގެ ނަމެއް ނޫނެވެ.\nމި ވިސްނުން ގެންގުޅެން ޖެހޭ އެންމެ މުހިންމު އެއް ސަބަބަކީ ރައީސް ޑރ. މުހައްމަދު ވަހީދު ހަސަން މަނިކުގެ ސަރުކާތުގައި ހުންނަވައިގެން އޭރު އެމްޑީޕީން ހިންގަމުން ދިޔަ ކަންކަން ވަހީދަށްޓަކައި މައިތިރިކޮށްލުމަށްޓަަކައި ވަރަށް ގިނަ ރޭވުންތައް އަދީބު ރާވައިދީފައިވާތީ އެވެ. އަދީބުގެ އޭރުގެ ވިސްނުން ގެންގުޅެފައި ވަނީ ރަައީސް ވަހީދު ރިޔާސީ އިންތިހާބުގައި "ދެމިގަންނާނެ" ކަމަށް ބަލައި އޭނާއާއެކު ކުރިޔަށް ވަޑައިގަތުމަށެވެ. އެމްޑީޕީގެ މައިތިރިކޮށްލުމަށް އިމްރާން އަބްދުﷲ އަވަހާރަކޮށްލަން ރޭވި އެވެ. އޭރު އިމްރާން ގެންދެވީ ޖީއެމްއާރް މައްސަލާގައި ފާޅުގައި ދެކޮޅު ހައްދަވާ ބޮޑެތި އެއްވުންތައް ބާއްވަމުންނެވެ. އަދީބު ބޭނުންފުޅުވީ އިމްރާން އަވަހާރަކޮށްލުމަށްފަހު އެމްޑީޕީ އާއި ޖީއެމްއާރްގެ ބޮލުގައި އަޅުވާށެވެ. މި އަށް ވިސްނާލައިފިނަަ އަފްރާޝީމްގެ ގަތުލު އަދީބާ ދިމާއަށް ވެސް ގެންދެވިދާނެ އެވެ. އިންވެސްޓިގޭޝަނެއް އަލުން ހުޅުވާ ކަމަށް ވާނަމަ މިއީ ގެންގުޅެން ވެސް ޖެހޭނެ ވިސްނުމެކެވެ.\nއަވަސް އަށް ކަށަވަރުވެފައިވާ ގޮތުގައި އިމްރާން މަރާލުމަށް އަދީބު ރޭވިކަމުގެ ފުރިހަމަ ހެކި ފުުލުހުންގެ ރިކޯޑްގައި އެބައޮތެވެ. މި ސަރުކާރުގެ ވަޒީރަކަށް ވެ ވަޑައިގެންނެވި އިރުވެސް ނައިބަކަށް ވެވަޑައިގެންނެވި އިރު ވެސް ގެންދެވީ އެ ރިކޯޑް ދުއްވާލަން މަސައްކަތް ކުރައްވަމުންނެވެ. އެކަމާ ގުޅިގެން އެ ޕްރޮފައިލް ހެއްދެވި އިންޓެލިޖެންސް ވެރިޔާ ބޭރުވެސް ކުރި އެވެ.\nއަދީބު ރާވާފައި އޮތީ މަގުމަތިން އިމްރާނަށް ހަމަލާދީ އަވަހާރަކޮށްލާށެވެ. އިމްރާން އަވަހާރަކޮށްލަން އުޅުނުކަން އެއީ އެސްޓަބްލިޝް ވެފައި އޮތް ކަމަށްވާއިރު އެކަން ނުވީ އެމެރިކާގެ ސިއްރު ފުލުހުން އެކަން ދެނެގަނެ އެ މައުލޫމާތު އިމްރާނާ ހިއްސާ ކުރުމުންނެވެ. އިމްރާން އެ ހުންނެވީ ގޭގަ އެވެ. އަހައިލަން ވެސް ރަނގަޅުވާނެ އެވެ. އެހެ ހެންވީމާ އަދީބުގެ ނަން ވެސް އަފްރާޝީމްގެ ގަތުލާ ގުޅޭ ތުހުމަތުގެ ބުރުގެ ތެރެއަށް ވަދެ އެވެ. އެކަމަކު ހެއްކެތް ނެތެވެ.\nހުމާމާމާ އަދީބު ބައްދަލު ކުރެއްވި\nހުމްމާމް ޖަލުން ނެރެގެން ރިސޯޓަކަށް ގެންގޮސް އަދީބު ހުމާމާ ބައްދަލު ކުރެއްވި ކަމަށް އިތުބާރު ހިފޭ ސޯސްތަކުން އަވަސް އަށް ކަށަވަރުވެ އެވެ. ކޮންރަޑް ހިލްޓަން ނޫނީ ސެރެޓަންގަ އެވެ. އަދީބު ބައްދަލު ކުރަންވީ ކޮންކަމަކާ ހެއްޔެވެ؟ ޑައިވާޓް ކުރަން މަސައްކަތް ކުރުން ނޫން ކަމަކަށް ބައްދަލު ކުރައްވާނެ ހެއްޔެވެ؟\nޔާމީނާ ދިމާއަށް ގެންދަން ވެސް އަދި އެމްޑީޕީއާ ދިމާއަށް ގެންދަން ވެސް މަސައްކަތް ކުރައްވާފާނެ އެވެ. އެކަމަކު އެއް ކަމެއް ޔަގީނެވެ. ހުމާމް ކޯޓްގައި "މިކަން އެނގޭނީ ޔާމީނާ އަދީބަ" ށޭ ބުނީ އަދީބު ހުމާމާ ބައްދަލު ކުރި ހަފުތާއަށް ފަހު ދެން ބޭއްވި ޝަރީއަތުގައެވެ. މިކަން ބެލޭނެ ގޮތްތައް ވެސް ހުންނާނެ އެވެ. ފަހަރެއްގައި އަދީބު އެކަން ކުރައްވާފައި ވަނީ އޭނާގެ ކުރިންސުގެ ގެންގުޅުއްވި ޕްލޭންގެ ތެރެއިން ޔާމީން ބަދުނާމުކޮށް ނަން ކިލަނބުކޮށްލެވުމަށެވެ.\nޖޯޝުއާ ޕްރޮޖެކްޓް / ހާޑިންހަމް/ އެމްޑީީ\nއެމްޑީޕީ އާއި ރައީސް ނަޝީދުގެ ހާއްސަ އެކުވެރިޔާ އިނގިރޭސި ފައްޅިއެއްގެ އިސް ފާދިރީއެއް ކަމަށްވާ ޑޭވިޑް ހާޑިހަމް ވަނީ އަފްރާޝީމާމެދު ފާރަވެރިވާން ނަޝީދުގެ ސަރުކާރަށް އަންގާފަ އެވެ. އަދި އޭނާ އިސްވެ ހުންނަވައިގެން އަފްރާޝީމްގެ ތަގުރީރުތަކާއި ވާހަކަތައް ބަލައި ދިރާސާކޮށް އަޅަންވާ ފިޔަވަޅުތައް އއަންގަމުން ދިޔައެވެ. އެކަންކަމަށް ބޭނުވާނެ ހުރިހާ ކަމެއް އޭނައަށް ހަމަޖައްސައިދީ އެމްޑީޕީއާ ހަމައަށް ގެނެސްދެނީ ދުނިޔޭގައި ފައްޅި އެޅުމާބެހޭ ބޮޑު ޖަމާއަތާ ގުޅިފައިވާ ޖޯޝުއާ ޕްރޮޖެކްޓްގެ ތެރެއިންނެވެ. ހާޑިންހަމް އަކީ މީގެ ކުރިން 1990 ތެރޭގައި ވެސް ޖޮޝުއާ ޕްރޮޖެކްްޓް ރާއްޖެއަށް ލޯންޗުކޮށް އިސްލާމްދީން ރާއްޖެއިން ފޮހެލުމަށް މަސައްކަތް ކުރި ޓީމުގައި ހިމެނުނު އެކެކެވެ. އޭނާ ވަނީ އަފްރާޝީމް "މައިތިރި ކުރަން" އެދިފަ އެވެ.\nޖީއެމްއާރް އަދި އިންޑިއާ ގެ ރޯ\nމި މައްސަލަ އިގެ ވިސްނުން ރާއްޖެއިން ބޭރަށް ނުގެން ގޮސް ނިންމާލައިގެން ނުވާނެ އެވެ. އެންމެ ފުރަތަމަ އަފްރާޝީމް އަވަހާރަކޮށްލުމާ ގުޅިގެން ރައީސް ނަޝީދު ކުރެއްވި ޓްވީޓްގައި ވިދާޅުވަނީ "އަފްރާޝީމް އަވަހާރަކޮށްލި މީހުން ވަނީ ރާއްޖެއިން ބޭރުގައި" ކަމަށެވެ. އެހެންވީމާ އެފަދަ ވަގުތެއްގައި ނަޝީދު އެފަ ޓްވީޓެއް ކުރައްވާފައި އެވަނީ ކޮންމެވެސް ހަގީގަތެއް އޮވެގެނެވެ. އެހެންވީމާ އަބަދުވެސް ސިކުނޑީގައި ބޭރު ދުނިޔެ މިކަމުގައި ބާއްވަން ޖެގެއެވެ. މިކަމުގައި އިންޑިއާގެ ރިސާޗް އެންޑް އެނަލިސިސް ވިންގް (ރޯ) އަށް ތުހުމަތު ކުރެވޭ ކަމަށް އަވަސް އިން ހޯދި ހޯދުންތަކުން ދައްކަ އެވެ.\nޖީއެމްއާރް މައްސަލަ އާއި ރައީސް ނަޝީދުގެ ސަރުކާރު ވެއްޓުނު މައްސަލާގައި އިންޑިއާ ސަރުކާރުން ރާއްގައި ވަރަށް ބޮޑު އޮޕަރޭޝަނެއް ފެށި އެވެ. ޖީއެމްއާރް މައްސަލަ އާއި ރާއްޖެއަށް ސިޔާސީ ގޮތުން އައި ބޮޑު ބަދަލާއެކު އިންޑިޔާ ދިޔައީ ރާއްޖޭގެ އެތެރޭގައި އިންސްޓެބިލިޓީ އޮތްކަން ދައްކަން ނުފޫޒު ގަދަ ރޯލެއް ކުޅެމުންނެވެ. ޖީއެމްއާރުން ގެންދިޔައީ އެފަދަ ދައުރަކަށް ބޭނުންވާނެ ފައިސާ ތަަނަވަސްކޮށް ދެމުންނެވެ. އެހެން ކަމުން ރޯ އާއި ޖީއެމްއާރް އާމެދު ވިސްނާލަން ޖެހެ އެވެ. އެކަމަކު އިންޑިކޭޝަންތަކެއް ފިޔަވައި ދުރަކަށް ނުދެވެއެވެ.\nކޮންމެއަކަށް މި ބުރުގެ ތެރެއަށް އަޅުގަނޑު އަތުލާރާލާއިރު ފުރަތަމަ ވެސް އަންނަނީ އެމްޑީޕީއެވެ. ދެން ވެސް އަންނަނީ އެމްޑީޕީއެވެ. ޖޯޝުއާ ޕްރޮޖެކްޓް ގުޅެނީ ވެސް އެމްޑީޕީ އާއެވެ. ރޯ އާއި ޖީއެމްއާރް ގުޅެނީ ވެސް އެމްޑީޕީ އާއެވެ.\nއެމްޑީޕީގެ ލީޑަޝިޕްގައި އިންސްޓިންކްޓް ކިލާ ހުރި ބޭފުޅަކު އެބަ ހުންނެވި އެވެ. އެމްޑީޕީއާ ގުޅިފައިވާ ދިމަދިމާގައި އަފްރާޝީމްގެ "މެންސް ރެއާ" ކަށް ވާންޖެހޭ ސަބަބު އޮތް މީހުން އެބަތިއްބެވެ.\nކްރިމިނަލް އިންވެސްޓިގޭޝަންގެ ދާއިރާއިން ކިޔަވާ ވިދާޅުވެފައިވާ ބޭފުޅަކާއި އިންޓެލިޖެންސްގައި މަސައްކަތް ކުރެއްވި ބޭފުޅަކު ވިދާޅުވީ މީހަކު މަރާލައި އެ ސިޔާސީ ކާޑަކަށް ހެދުމުގެ މެންޓަލިޓީ އެމްޑީޕީގެ ބައެއް ހާޑް އެލެމެންޓްތަކުގައި އެބަހުއްޓެވެ. އެކަމަކު ޖާއަށްވުރެ ދުރަށް ނުދެވި ބުރު ހުއްޓެނީ އެވެ.\nއާއިލާގެ މެންބަރަކު ޖަލަށް ގެންގޮސް އެމްޑީޕީން ބޭނުންވާ ގޮތަށް ހުމާމް މައުލޫމާތު ދިން\nހުމާމަކީ އަފްރާޝީމްގެ ގާތިލު ކަމާމެދު އެއްވެސް ޝައްކެއް ނެތެވެ. އެކަމަކު ހުމާމްގެ "މެންސް ރެއާ" އެސްޓަބްލިޝްއެއް ނުކުރެވެ އެވެ.\nމި މައްސަލާގައި ރައީސް ޔާމީނަށް ތުހުމަތު ކުރަންޖެހޭ ސަބަބެއް ނެތެވެ. އެއާ ހިލާފަށް އެމްޑީޕީއާ ގުޅޭ އެތައް ސަބަބެއް ފެންނާން އެބަހުއްޓެވެ. ނެތީ ހެއްކެވެ. އެއީ އަދީބު ކަމަށް ބަލަންޏާ ވެސް ހުމާމާ ބައްދަލު ކުރެއްވި ކުރުމާއި އޭނާ ވެސް އަޑީގައި ހުރެ، ރައީސް ވަހީދުގެ ސަރުކާރުގެ ތެރެއަށް ވަން އެމްޑީޕީގެ ގަދަފަދަ ފަރާތެއްގެ ފަންޑިންއާއެކު (ރައްކާތެރި ކަމަށްޓަަކައި ނަން އުނިކޮށްފައި) އަފްރާޝީމްގެ އާއިލާގެ މެންބަރަކު ޖަލަށް ގެންގޮސް ހުމާމާ ބައްދަލު ކުރުވައި އެމްޑީޕީން ބޭނުންވާ ގޮތަށް ހުމާމް ލައްވާ ވާހަކަ ދައްކުވައި އެ އާއިލާ "ކައްކުވާލި" އެވެ. އޭގެ ތެރޭގައި ޔާމީނާ ގުޅުވައި ދެއްކި ވާހަކަތައް ހިމެނެ އެވެ.\n"ބައްދަލު ކުރުވި، އެ ބައްދަލުވުމާއެކު އާއިލާގެ މެންބަރު ވަނީ އޭގެ ތެރެއަށް ޕުލްވެފައި، އެއީ އެކަންވާނެ ވެސް ގޮތް، ބައިވަރު ފެކްޓާސްތައް އެއްތަނަކަށް ޖާމާވުމުން އާއިލާ ނުވަތަ އާއިލާގެ ބައެއް މެންބަރުންނަށް އެގޮތް ވެދާނެ، ނޫންތޯ؟" މައްސަލައިގެ މައުލޫމާތު ރަނގަށް އެނގި ހުރި ބޭފުޅަކު ވިދާޅުވި އެވެ. އަދި އަފްރާޝީމާ ގާތް ކަމެއް އޮތް އެހެން ބޭފުޅަކު ވެސް މިވާހަކަ ވިދާޅުވެ ދެއްވިއެވެ. އޭނާ ވިދާޅުވި ގޮތުގައި އެ ބައްދަލުވުމަށްފަހު ޖަލުން އަފްރާޝީމްގެ ބޭބެ އަބްދުއް ނާސިރު ގެއަށް އައީ ވަރަށް ބޮޑަށް މި ސަރުކާރާއި ޔާމީން ދެ ރުޅި އައިސްގެން ހުރެއެވެ.\nދެ ކަންފަތުގައި އަތް ނާޅާ ވަރެއްތަ؟


SunOnline: Furathama hafthaage molhu goal akah ibbe ge hihgaimu lan'du\nޢަބްދުﷲ އައިމަން 14 Mar 2020, 12:25\nއޭއެފްސީ ކަޕުގެ ފުރަތަމަ ހަފުތާގައި ޖެހި ގޯލުތަކުގެ ތެރެއިން އެންމެ މޮޅު ގޯލަކަށް މާޒިޔާގެ ފޯވާޑް އިބްރާހިމް މަހުދީ (ފޭދޫ އިއްބެ) އިންޑިއާގެ ޗެންނާއީ އެފްސީ ކޮޅަށް ޖެހި ގޯލު ހޮވިއްޖެއެވެ.\nމިދިޔަ އަންގާރަ ދުވަހު އިންޑިއާގެ ޗެންނާއީގައި ކުޅުނު މެޗުގައި މާޒިޔާއާއި ޗެންނާއީ އެފްސީ ބައްދަލު ކުރި މެޗު އެއްވަރުވީ 2-2 ގެ ނަތީޖާއަކުންނެވެ. އެ މެޗުގައި މާޒިޔާގެ ގޯލުތައް ޖަހައިދިނީ އެ ޓީމުގެ ކެޕްޓަން މުހައްމަަދު އިރުފާން (އިރޭ)އާއި ފޭދޫ އިއްބެއެވެ. އޭގެ ތެރެއިން ފޭދޫ އިއްބެ ޖެހި ގޯލަށް ވަނީ އޭއެފްސީ "ގޯލް އޮފް ދަ ވީކް"ގެ ޝަރަފު ލިބިފައެވެ.\nމި މަގާމު އިއްބެއަށް ލިބުނީ އޭއެފްސީ އޮންލައިންކޮށް ހުޅުވާލި ޕޯލެއްގައި ވޯޓުލީ 10،233 މީހުންގެ ތެރެއިން 81 އިންސައްތަ ވޯޓު ކާމިޔާބުކޮށްގެންނެވެ. އިއްބެއާ އެކު މި މަގާމަށް ދެން ވާދަކުރީ މިޔަންމާގެ ޝަން ޔުނައިޓެޑުގެ ހެއިން ހިޔޯ ވިންގް އާއި ކެމްބޯޑިއާގެ ސްވޭ ރެއިންގެ ކެމަރޫން ކުޅުންތެރިޔާ ޖެއޮން ބެފޯލީ އެމްބާގްގެ އިތުރުން ތަޖިކިސްތާނުގެ އިސްތިކްލޯލްގެ މަނުޗެޚް ހަލިލޯފުއެވެ.\nއޭއެފްސީ ކަޕުގެ ގްރޫޕް އީގެ ފުރަތަމަ ބުރުގައި ޗެންނާއީ އެފްސީން ގޯލެއް ޖަހާފައިވަނިކޮށް މާޒިޔާއިން ވަނީ ފަހަތުން އަރައި ދެ ގޯލު ޖަހައިފައެވެ. ނަމަވެސް މެޗު ނިމެން މިނަޓަކަށް ވެފައިވަނިކޮށް އަނެއްކާވެސް ޗެންނާއީ އެފްސީ ގޯލެއް ޖަހައި ނަތީޖާ އެއްވަރު ކުރީ އެވެ. މި ގުރޫޕުގައި ދެން ހިމެނޭ ޓީސީ ސްޕޯޓްސް ކުލަބާއި ބަންގްލަދޭޝްގެ ބަޝަންދުރަ ކިންގްސް ބައްދަލު ކުރި މެޗު ނިމުނީ 1-5 ގެ ނަތީޖާއަކުންނެވެ.\nއެއާ އެކު މިވަގުތު އެ ގުރޫޕް ތާވަލުގެ އެއްވަނައިގައި އޮތީ ތިން ޕޮއިންޓް ހޯދައި ފައިދާ ހަތަރު ގޯލާ އެކު ބަޝަންދުރަ ކިންގްސް އެވެ. ދެވަނައިގައި މާޒިޔާ އެއް ޕޮއިންޓާ އެކު އޮތް އިރު ޗެންނާއީ އެފްސީ ވެސް އޮތީ އެއް ޕޮއިންޓާ އެކުގަ އެވެ. ފުލުގައި އޮތް ޓީސީއަށް ޕޮއިންޓެއް ނުލިބެ އެވެ.\nމި ގްރޫޕުގައި ދެން އޮތް މެޗު އޮންނާނީ އޭޕްރީލް 14 ވަނަ ދުވަހު އެވެ. އެ މެޗުގައި މާޒިޔާއާއި ބަޝަންދުރަ ކިންގްސް ބައްދަލު ކުރާއިރު މިހާރު ފެތުރެމުންދާ ކޮރޯނާ ވައިރަސްގެ ސަބަބުން އެ މެޗުތައް ފަސްކުރާނެ ކަމަށް އޭއެފްސީން ވަނީ ބުނެފައެވެ.


Umurun 101 Aharuge Meehaku Covid-19 In Rangalhu Vehje - Vaguthu\nއުމުރުން 101 އަހަރުގެ މީހަކު ކޮވިޑް-19 އިން ރަނގަޅުވެއްޖެ\nހަލުވިކަމާއެކު ފެތުރެމުންދާ ނުރައްކާތެރި ކޮރޯނާވައިރަސް (ކޮވިޑް-19) އަށް ފައްސިވީ އުމުރުން 101 އަހަރުގެ އިނގިރޭސިވިލާތަށް ނިސްބަތްވާ މީހަކު، މި ބަލިން ރަނގަޅުވެއްޖެއެވެ.\nއިންގްލޭންޑުގެ އަވަށެއް ކަމަށްވާ ރެޑިޗްގެ އެލެގްޒެންޑްރާ ހޮސްޕިޓަލުގައި ފަރުވާދިނުމަށްފަހު، ކެއިތް ވަޓްސަން ނަމަކަށްކިޔާ މި މީހާ ކޮވިޑް-19 ގެ ބަލިން މުޅިން ރަނގަޅުވެފައި ވާއިރު، އޭނާ މިހާރު ވަނީ ގެޔަށް ފޮނުވާލާފައެވެ. ނޫސްތައް ބުނާގޮތުއި އޭނާ އަށް އެ ހޮސްޕިޓަލްގައި ދެ ހަފްތާ ވަންދެން ވަނީ ފަރުވާދީފައެވެ.\nމިކަމާއި ގުޅޭގޮތުން އެލެގްޒެންޑްރާ ހޮސްޕިޓަލުން ކުރި ޓްވީޓެއްގައި ވަނީ ކެއިތް އަށް ފަރުވާދިން އެ ހޮސްޕިޓަލްގެ މެޑިކަލް ޓީމާއެކު އޭނާ ނަގާފައިވާ ފޮޓޯއެއް އާންމުކޮށްފައެވެ. އެ ޓްވީޓުގައި ބުނެފައި ވަނީ، ކެއިތް އަކީ އުމުރުން 101 އަހަރުގެ މީހެއް ކަމަށާއި، އޭނާ ކޮވިޑް-19 ގެ މައްޗަށް ކުރި ހޯދައިފި ކަމަށެވެ. އަދި މި ނުރައްކާތެރި ބަލީގައި ކެއިތް އުޅުނު ދުވަސްތަކުގައި އޭނާއަށް ފަރުވާ ދިނުމުގައި ހަރަކާތްތެރިވި ހުރިހާ ފަރާތްތަކަށް ހޮސްޕިޓަލުން ވަނީ މަރުހަބާ ކިޔާފައެވެ.\nގިނަ ބައެއްގެ ސަމާލުކަން މިހާރު މި ޓްވީޓަށް އަމާޒުވެފައި ވާއިރު، މިހާތަނަށް މި ޕޯސްޓަށް 959 ރީޓްވީޓާއި 6500 އަށްވުރެ ގިނަ ލައިކް ވަނީ ލިބިފައެވެ. މިކަމާއި ގުޅޭގޮތުން މީސްމީޑިއާގައި ގިނަ ބަޔަކު ކެއިތް އަށް ފަރުވާދިން ޓީމަށް ތައުރީފުކޮށްފައި ވާއިރު، އެފަރާތްތަކުގެ މަސައްކަތާއި ހިއްވަރު ގިނަ ބަޔަކު ދަނީ ފާހަގަކޮށް އެކަމަށ ޝުކުރު އަދާކުރަމުންނެވެ.\nކެއިތް މިދިޔަ މަހު އެލެގްޒެންޑްރާ ހޮސްޕިޓަލަށް ގެންދިޔައީ ސާޖަރީއެއް ކުރުމަށެވެ. ނަމަވެސް އޭނާއަށް ކޮވިޑް-19 ޖެހިފައިވާ ކަން އެނގުނީ އޭނާގެ ހަށިގަނޑުން ބަލީގެ އަލާމާތްތައް ފެނިގެން ޓެސްޓު ކުރުމުންނެވެ. އެއާއެކު ހޮސްޕިޓަލުން ވަނީ އޭނާއަށް މިބައްޔަށް ފަރުވާކުރަން ފަށާފައެވެ. ބަލީގައި ގިނަ ދުވަސްތަކެއް ވަންދެން އޭނާއަށް ފަރުވާދިން ނަމަވެސް ހާލު ސީރިއަސް ވެފައި ނުވާ ކަމަށް އޮފިޝަލުންނާއި ހަވާލާދީ ނޫސްތައް ބުނެއެވެ.\nއުމުރުން ދުވަސްވީ މީހުންނަކީ ކޮވިޑް-19 ގެ ނުރައްކާ އެންމެ ބޮޑު މީހުންނެވެ. މިހާތަނަށް މި ބަލީގައި ދުނިޔޭގެ އެކި ކަންކޮޅުތަކުން ގިނައިން މަރުވެފައި ވަނީ ވެސް އުމުރުން ދުވަސްވީ މީހުންނެބެ.\nކެއިތް ނިސްބަތްވާ އިނގިރޭސިވިލާތަކީ މިހާރު ދުނިޔޭގައި ކޮވިޑް-19 ގެ ނުރައްކާ އެންމެ ބޮޑުވެފައިވާ ޤައުމުތަކުގެ ތެރޭގައި ހިމެނޭ ޤައުމެކެވެ. މިދިޔަ 24 ގަޑިއިރު ތެރޭގައި އެކަނިވެސް 8681 މީހަކު ހިމެނޭހެން މިހާތަނަށް ޖުމްލަ 73758 މީހަކު އެޤައުމުން މި ބައްޔަށް ފައްސިވެފައި ވާއިރު، އޭގެތެރެއިން މިހާތަނަށް 8958 މީހަކު ވަނީ މަރުވެފައެވެ.


Haaru Kaa Gadeegai Maa Ginain Keun Ran'galheh Noon! - Vaguthu\nއަދަދުތައް ހިފެހެއްޓުމެއްނެތި މައްޗަށް، ބިރުވެރިކަން ވަނީ އިތުރު - 1 ގަޑިއިރު ކުރިން\nމާދަމާއަކީ ރަމަޟާން މަހުގެ ފުރަތަމަ ދުވަހެކެވެ. ކޮންމެ މީހަކުވެސް މިރޭ އެންމެ މުހިންމު ކަމެއް ދީގެން ކުރާނެ އެއް ކަމަކީ ހާރު ކެއުމެވެ.\nދިވެހިންގެ ތެރޭގައި އާއްމު ވެފައި އޮންނަ އެއް އާދައަކީ ހާރުދަމު ގިނައިން ކެއުމުގެ އާދައެވެ. އެހެންޔާ މަންމަވެސް ބުނަނީ ގިނައިން ކާނަމަ ޖެހިގެން އަންނަ ދުވަހު ބަނޑުހައި ނުވާނެތާއެވެ. އެހެންނަމަވެސް މިއީ މުޅިއަކުން ރަގަނޅު ވާހަކައެއް ނޫނެވެ.\nޖެހިގެން އަންނަ ދުވަހު ބަނޑުހައިހޫނުކަން މަދުން އިޙްސާސް ކުރަން ބޭނުންނަމަ ހާރު ކާންވީ ގިނައަކުން ނޫނެވެ. ކާންވީ ފައިދާ ހުރިތަކެއްޗެވެ. އަދި ދުރުވާންވީ ސިއްޙަތަށް ފައިދާ ނުހުންނަ ތަކެއްޗާއެވެ.\nމިގޮތުން ހާރުދަމު ފެޓްސް ހުންނަ ތަކެތި ކެއުމުން ދުރުހެލިވާން ޖެހެއެވެ. އަދި ކާބޯހައިޑްރޭޓްސް ލިބޭ ކާނާ ކެއުމަށް ސަމާލުވާންޖެހެއެވެ. ބަތް ނުވަތަ ރޮށިކެޔަސް މިކަމުގައި މައްސަލައެއް ނެތެވެ. މީގެ އިތުރުން ހާރުދަމު ދެވަށް ދޮންކެޔޮ ކާން ހަނދާން ބަހައްޓާށެވެ. އޭރުން ހަށިގަނޑަށް ބޭނުންވާ ހަކަތަ ފޯރުކޮށްދިނުމަށް އެހީތެރިވެދޭނެއެވެ.\nރޯދަ މަހު ގިނަ ވަގުތުތަކުގައި ނުކައި ހުންނަން ޖެހުމުގެ ސަބަބުން ހަށިގަނޑަށް ވެރިވާ ވަރުބަލިކަން ނުވަތަ ކަރު ހިއްކުން ފިލުވާލުމަށްޓަކައި ހާރުދަމު ގިނައިން ފެން ބުއިމަކީވެސް ވަރަށް ގިނަ މީހުން ކުރާކަމެކެވެ. ނަމަވެސް މިކަން މިހެން ކުރުމުގެ ސަބަބުން ޖެހިގެން އަންނަ ދުވަހު ގިނައިން ކުޑަކަމުދިއުން ފިޔަވާ އިތުރު އެހެންކަމެއް ނުވާނެއެވެ.\nމީގެ އިތުރުން ރޯދަ މަހު ސިއްޙީ އިތުރު އެހެން ކައްތައްތަކަށްވެސް ސަމާލުވާންޖެހެއެވެ. މިގޮތުން ރޭގަނޑުގެ އެހެން ވަގުތުތަކުގައި ގިނައިން ފެން ބޯންޖެހެއެވެ. ޑަކްޓަރުން ލަފާދީފައިވާ ގޮތަށް 8 ތަށިފެން ރޭގަނޑުގެ ވަގުތު ތަކުގައި ބުއިމަކީ މުހިންމު ކަމެކެވެ. އަދި6ގަޑިއިރު ނިންޖަކީވެސް މުހިންމު އެއްޗެކެވެ. ރޯދަމަހު6ގަޑިއިރުގެ ނިދި ހަމަކުރުމަށް ސަމާލުކަން ދިނުން މުހިންމެވެ.\nއަދި ހަމައެެހެންމެ، ރޭގަނޑުގެ އެހެންވަގުތު ތަކުގައިވެސް ކެއުމަކީ ބުއްދި ވެރިކަމެކެވެ. އަދި މިވަގުތުތަކުގައިވެސް ސިއްޙަތަށް ފައިދާހުރި ކާނާއާއި ތަރުކާރީ ކެޔުން މުހިންމެވެ.\nއޭޕްރީލް 13, 2021 10:14\nކެއުމަކީ ސުންނަތުގައި ވަކިގޮތަކަށް ސާބިތުވެފައި އޮތް ކަމެއް! ހާރު ނޫނަސް އެނޫން ކޮންމެ ގަޑިއަކުވެސް އެނޫން ގޮތަކަށް ކާނަމަ ރަގަޅެއްނުވާނެ!


އަމާޒަކީ ކޮންމެ ރަށަކުން ވެސް، އަވަހަށް ދެވޭ ހިސާބުގައި އެއަރޕޯރޓެއް އޮންނަ ގޮތަށް، ވައިގެ ދަތުރުފަތުރުގެ ވިއުގައަކުން މުޅި ރާއްޖެ ގުޅައިލުން: ރައީސް\nއަމާޒަކީ ކޮންމެ ރަށަކުން ވެސް، އަވަހަށް ދެވޭ ހިސާބުގައި އެއަރޕޯރޓެއް އޮންނަ ގޮތަށް، ވައިގެ ދަތުރުފަތުރުގެ ވިއުގައަކުން މުޅި ރާއްޖެ ގުޅައިލުން ކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ.\nރައީސް މިހެން ވިދާޅުވީ، ތިލަދުންމަތީ އުތުރުބުރީ ހޯރަފުށްޓަށް މިއަދު ވަޑައިގަންނަވައި، ސަރުކާރުން އެ ރަށުގައި ތަރައްޤީކޮށްފައިވާ އެއަރޕޯޓް ރަސްމީކޮށް އިފްތިތާޙުކޮށްދެއްވައި، އެ ރަސްމިއްޔާތުގައި ދެއްކެވި ވާހަކަފުޅުގައެވެ.\nހޯރަފުށީގައި އެއަރޕޯޓެއް ތަރައްޤީކުރުމަކީ 2018 ވަނަ އަހަރުގެ ރިޔާސީ އިންތިޚާބުގެ ކެމްޕޭންގައި އެ މަނިކުފާނު ހޯރަފުށްޓަށް ކުރެއްވި ޒިޔާރަތުގައި ވެވަޑައިގެންނެވި ވަޢުދެކެވެ. މިއީ ތިލަދުންމަތީ އުތުރުބުރީގައި ތަރައްޤީކުރި ފުރަތަމަ އެއަރޕޯޓެވެ.\nރައީސުލްޖުމްހޫރިއްޔާ މިއަދު ހޯރަފުއްޓަށް ކުރެއްވި މި ދަތުރުފުޅުގައި އެ މަނިކުފާނު ވަނީ އެރަށު ރައްޔިތުން ރައީސުލްޖުމްހޫރިއްޔާގެ ޝަރަފުގައި އިންތިޒާމްކުރި ޖާފަތެއްގައި ވެސް ބައިވެރިވެ ވަޑައިގަންނަވާފައެވެ. މި ދަތުރުފުޅުގައި ރައީސުލްޖުމްހޫރިއްޔާގެ އަރިހުގައި ދައުލަތުގެ ބައެއް ވަޒީރުންގެ އިތުރުން ރައްޔިތުންގެ މަޖިލީހުގެ ބައެއް މެންބަރުން ބައިވެރިވެ ވަޑައިގެންނެވިއެވެ. ރައީސުލްޖުމްހޫރިއްޔާގެ މި ދަތުރުފުޅު ނިންމަވާލެއްވުމަށްފަހު މިރޭ އިރާކޮޅު ވަނީ އެނބުރި މާލެ ވަޑައިގަންނަވާފައެވެ.


ރިއޯޑީ ޖެނެއިރޯގެ ބަދަރު - ވިކިޕީޑިއާ\nރިއޯޑީ ޖެނެއިރޯގެ ބަދަރު\nރިއޯ ޑި ޖެނެއިރޯގެ ބަދަރު.\nމިބުނި ފެނުގެ ބޮޑު މަގަކީ ހަގީގަތުގައި ކޯރެއް ނޫނެވެ. އެކަމަކު އެއީ ކަނޑާއި ގުޅިގެން އައިސް ޝަހަރުގެ ތެރެއަށް ވަދެފައިވާ ކަނޑު އޮޅި އެކެވެ. ބްރެޒިލްގެ ޓަމޮއިއޯ ދަރިކޮޅުގެ މީހުން މިތަނަށް ގްއަނަބަރާގެ ނަމުން ނަންދީފައި ވެއެވެ. މާނައަކީ ކަނޑުގެ މުލައްދަނޑި އެވެ. ފުއްޕާ ހަމެއްގެ ބައްޓަމަށް އޮންނަ ގްއަނަބަރާ ކަނޑު އޮޅީގެ ބަދަރުގެ އައްސޭރީގައި ހުޅަގަށް އޮންނަ ހިސާބަށް މިއަދު ކިޔަނީ ރިއޯ ޑި ޖެނެއިރޯ އެވެ. މީގެ މާނައަކީ ޖެނުއަރީ ގެ ކޯރު އެވެ. އެހެން ކަމުން ރިއޯ ޑި ޖެނެއިރޯގެ ބަނދަރު ކަމުގައި ބެލެވެނީ ގްއަނަބަރާ ކަނޑު އޮޅިއާއި އެޓްލާންޓިކް ކަނޑު ގުޅިފައިވާ ހިސާބުން އެތެރެއެވެ.\nފެންނަ ފެނުމަށް ކޯރެއްގެ ސިފަޔަށް އޮންނަ މިބަދަރަކީ މިއަދު ރިއޯ ޑި ޖެނެއިރޯ އަށް ޒިޔާރަތް ކުރާ މީހުންގެ ހިތްތަކުގައި އަޅައިގަންނަ އެންމެ ހިތްގައިމު އެން މަންޒަރުކަމަށް ވަނީ ވެފައެވެ. ޔޫރަޕް މީހުން މިތަނަށް ބޯޓަފޯގޯގެ ކުޑަ ކަނޑުއޮޅި މިނަމުން މުޚާތަބު ކޮށްފައި ވެއެވެ. އަދި ކުރިން ޓަމޮއިއޯ ދަރިކޮޅުގެ މީހުން ގްއަނަބަރާ ކަނޑު އޮޅީގެ އިރުމަތީ އައްސޭރި ފަށަށް ނިޓެރޯއީގެ ނަންދީފައި ވެއެވެ. މާނައަކީ ފޮރުވިފައިވާ ފެންތައް މިއެވެ.\nރިއޯ ޑި ޖެނެއިރޯ ބަދަރުގެ ވަށައިގެންވާ ފަރުބަދަތަކުގެ ތެރެއިން އެންމެ އުސް ފަރުބަދަ އަށް ކިޔަނީ ކޯކޮވާޑޯ އެވެ. ކްރިސްޓް ޛަ ރިޑީމަރގެ ނަމުން ނަންދީފައިވާ ބުދު ހުންނަނީ މިފަރުބަދަ މަތީގައެވެ. އެއީ ހަަމަބިމަށްވުރެ 2300 ފޫޓް އުހުގައެވެ. މިއަދު ރިއޯ ޑި ޖެނެއިރޯ އަށް ޒިޔާރަތްކުރާ މީހުންގެ އެންމެ މުހިއްމު އެން ޕޮއިންޓަކީ މިބަދަރެވެ.


Saamiyaa: council ge4vana dhaurah huvaakoh, record eh! - vNews.mv\nމ. މުލައް ކައުންސިލް މެމްބަރު، ސާމިޔާ މުހައްމަދު\nސާމިޔާ: ކައުންސިލްގެ4ވަނަ ދައުރަށް ހުވާކޮށް، ރެކޯޑެއް!\nމަރްޔަމް ލީން 17 May 2021, 18:06\nލާމަރުކަޒީ އުސޫލުން އެންމެ ފުރަތަމަ ލޯކަލް ކައުންސިލް އިންތިޚާބެއް ބާއްވާފައިވަނީ، 2011 ވަނަ އަހަރުގައެެވެ. އެއަހަރު ގިނަ އަދަދެއްގެ ބޭފުޅުން އިންތިޚާބަށް ކުރިމަތިލައި، މަގާމުތަކަށް ގިނަ އަދަދެއްގެ އަންހެނުންނާއި، ފިރިހެނުން އިންތިޚާބުވިއެވެ. ދެވަނައަށް ބޭއްވި ލޯކަލް ކައުންސިލް އިންތިޚާބަށްވެސް ފުރަތަމަ އިންތިޚާބުވި ބޭފުޅުންގެ ތެރެއިން ގިނަ ބަޔަކު ކުރިމަތިލިޔެވެ. އެހެންނަމަވެސް ފެނިގެންދިޔައީ އުންމީދުކުރި މަންޒަރެއް ނޫނެވެ. ފެނުނީ ކުރިން އިންތިޚާބުވި ގިނަ ބޭފުޅުންނަށް ލިބުނު ވޯޓުގެ އަދަދު ދަށްވެ، އެބޭފުޅުން ކައުންސިލަށް ނުހޮވުނުތަނެވެ. ދެވަނަ ދައުރަކަށް ހޮވުނީ މަދު ބަޔެކެވެ.\nމި މަދު މީހުންގެ ތެރެއިން މ. މުލަކަށް އުފަން، އުމުރުން 39 އަހަރުގެ ސާމިޔާ މުހައްމަދަކީ މިދަފަ މަގާމަކަށް ކުރިމަތިލާން ބޭނުންވާ ބޭފުޅުންނަށް، ޚާއްސަކޮށް އަންހެނުންނަށް ހުރި ލާމަސީލު މިސާލެކެވެ. ސާމިޔާ ވަނީ ލޯކަލް ކައުންސިލް އިންތިޚާބުގެ4ވަަނަ ދައުރަށް މެދުކެނޑުމެއް ނެތި އިންތިޚާބުވެފައެވެ. ކޮންމެ ފަހަރަކަވެސް ވޯޓުގެ ނިސްބަތުން ގަދަ ތިނެއްގައި ހިމެނެއެވެ. ސާމިޔާގެ ކާމިޔާބީއާއި ގުޅޭގޮތުން އޭނަ ވަނީ ވީނިއުސްއަށް ހާއްސަ އިންޓަވިއުއެއް ދެއްވާފައެވެ.\nއަހަންހެނުންގެ ތަރައްގީއަށް މަސައްކަތް ކުރުމަށް އަބަދުވެސް ޝައުގުވެރިވޭ:\nސާމިޔާ އަކީ ރަށުގެ ތަރައްގީއާއި، ކުރިއެރުމަށް، އަދި ޚާއްސަކޮށް އަންހެނުންނަށް ފަހި ފުރުސަތު ހޯދައިދިނުމަށް މަސައްކަތް ކުރުމަށް ވަރަށް ކުރިންވެސް ޝައުގުވެރިކަން ހުންނަ ކަނބަލެކެވެ. އެހެންކަމުން 2008 ވަނަ އަހަރު މުލަކުގެ އަންހެނުންގެ ތަރައްގީއަށް މަސައްކަތްކުރާ ކޮމިޓީއަށް ގުޅިވަޑައިގަތެވެ. 2011 ގައި ކައުންސިލަރަކަށް ކުރިަމތިލެއްވީ އެތައް އަހަރެއް ވަންދެން އަންހެނުންގެ ކޮމިޓީގެ ނައިބުރައީސާކަން ކުރެއްވުމަށްފަހުގައެވެ.\nލޯކަލް ކައުންސިން އިންތިޚާބަށް ކުރިމަތިލުމުން ފުތަމަތަ ފަހަރު ވޯޓުގެ ނަތީޖާއިން ސާމިޔާއަށް ލިބުނީ ދެވަނައެވެ. ތަފާތުދައްކައި ދެވަނަ ދައުރުގައި އޭނަ ވަނީ އެއްވަނަ އަށް ޖެހިލާފައެވެ. ރައްޔިތުންގެ ބޮޑު ތާއިދަކާއެކު ކައުންސިލްގެ ތިނަ ވަނަ ދައުރަކަށް ކުރިމަތިލުމުންވެސް ގިނަ އަދެދެއްގެ ރައްޔިތުން ސާމިޔާއަށް ވޯޓުދިނެވެ. އަދި ހަތަރު ވަނަ ފަހަރަކީ ކޮޮވިޑް-19ގެ ސަބަބުން ނިސްބަތުން މަދު ބަޔަކު ވޯޓިލާން ނިކުން ފަހަރެކެވެ. އެހެންނަމަވެސް ސާމިޔާއަށް މި އިންތިހާބުގައި ވަނީ، ކުރީ ތިން ފަހަރަށްވުރެވެސް ގިނައިން ވޯޓު ލިބިފައެވެ. ސާމިޔާއަކީ ރާއްޖޭގައި ތިން ވަނަ ދައުރަކަށްވެސް ހޮވުނު ހަމަ އެކަނި އަންހެން ކަނބަލެވެ.\nހަތަރު ފަހަރުވެސް ޕީޕީއެމްގެ ފަރާތުން އިންތިޚާބަށް ކުރިތަމަލައި، ގިނަ ރައްޔިތުންތަކެއްގެ ވޯޓާއެކު މަގާމަށް ހޮވުނު ސާމިޔާ ވިދާޅުވީ، ވަކި ޕާޓީއެއް ތަމްސީލް ކުރިޔަސް، މަގާމަށް އަންނަނީ ވަކި ޕާޓީއެއް ތަމްސީލް ކުރަން ނޫންކަމަށެވެ. މަގާމަށް އަންނަނީ ރައްޔިތުންގެ މީހެއްގެ ގޮތުގައިކަމަށެވެ. ހިދުމަތް ފޯރުކޮށްދެނީ ރަށަަށާއި، ރަށުގެ ރައްޔިތުންނަށެވެ.\n"ކޮންމެ މީހެއްވެސް ވަކި ޕާޓީއެއް މި ތަމްސީލްކުރަނީ. މިސާލަކަށް ކައުންސިލްގައިވެސް މިތިބީ އެކި ފިކުރުގެ އެކި މީހުން. އެކަމަކު އަޅުގަނޑުމެން ގުޅިގެން މަސައްކަތްތައް ކޮށްފިއްޔާ ހަމަ ވަރަށް ކާމިޔާބު މަސައްކަތްތަކެއް އަޅުގަނޑުމެންނަށް ކުރެވިދާނެ. ހާއްސަގޮތެއްގައި އަންހެނުންގެ ހައްގުގައި ބަސް ބުނެގެން. ސަރުކާރުގެ ސިޔާސަތުތަކާއެކު ކައުންސިލްތަކުންވެސް ހަމަ މަސައްކްތްކުރާނެ."\nސާމިޔާ ގަބޫލުކުރާގޮތުގައި، ކާމިޔާބު ކައިންސިލަރަކަށް ވެވޭނީ އިޖުތިމާއީ ރޫހު އޭމީހެއްގެ ގައިގައި ހުރެގެންނެވެ. އެ ރޫހު ހުރެގެން ނޫނިއްޔާ މިކަމަކީ ކުރެވޭނެކަމެއް ނޫނެވެ. މީގެއިތުރުން އެމީހަކީ ރަށުގެ އެންމެނާވެސް ގުޅުން އޮންނަ މީހަކަށް ވާންޖެހޭނެކަން ސާމިޔާ ވަނި ފާހަގަކުރައްވާފައެވެ. ސާމިޔާ ބުނާގޮތުގައި ރަށު ކައުންސިލެއްގައި މަސައްކަތްކުރާނަމަ، ވަކި ކައުންސިލަރަކު އެކަނި މަސައްކަތްކޮށްގެން، ރަށަށް ތަރައްގީ ގެންނަށް ކުރެވޭނެ މާބޮޑުކަމެއް ނޯންނާނެއެވެ. އެހެންމަވެސް އެންމެން ގުޅިގެން މަސައްކަތްކުރުމުން ކޮންމެ ރަށެއްވެސް ތަރައްގީވާނެއެެވެ.\nސާމިޔާ ރަށުގެ އިސް ރަށްވެހިންނާއެކު--\nވަޒީފާގެ އިތުރުން ސާމިޔާއަކީ ކާމިޔާބު މަންމައެއް:\nސާމިޔާއަކީ ތިން ކުދިންގެ މަަންމައެކެވެ. މިއީ ކިޔެވުމުގައިވެސް ރަނގަޅު ނަތީޖާއެއް ގެންނަ ތިން ކުދިންނެވެ. ސާމިޔާގެ ދޮށީ ދަރިފުޅު 2018 ވަނަ އަހަރު ރަށު ސުކޫލުން އޯލެވެލް ނިންމާފައިވަނީ، ރަށު ފެންވަރުގައި އެއަހަރު ހޯދި އެންމެ ރަނގަޅު ނަތީޖާ ހޯދައިގެންނެެވެ. ސާމިޔާ ދެކޭގޮތުގައި މަސައްކަތުގައި ބުރަކޮށް އުޅުނަސް ދަރިންގެ ކަންކަމަށް ވަގުތު ހޯދޭނެއެވެ. އާއިލާއަށް ވަގުތު ހޯދޭނެއެވެ.\n"ހަތަރު ވަނަ ދައުރަކަށްވެސް ރައްޔިތުން އަޅުގަނޑު ބަލައިގެންފި. އެހާ ހިސާބުން ދެން ބަލަން ޖެހޭނީ އަޅުގަނޑުގެ ކޮބައިތޯ ގޭތެރޭގެ ދިރިއުޅުން. އަޅުގަނޑު ކައުންސިލްގެ ކަންކަން ކޮށްފަ ދެން ގެޔަށް އަންނައިރު ދަރިން އޮޔާލައިފިއްޔާ އަޅުގަނޑަކީ ކާމިޔާބު މީހެކޭ ނުބުނެވޭނެ. އެކަމަކު އަޅުގަނޑުގެ ދަރިފުޅުގެ ނަތީޖާއިންވެސް އެ އެންގިގެންދަނީ އަޅުގަނޑު ބެލެނިވެރިކަމުގެ ޒިންމާ ނުވަތަ މަންމަގެ ޒިންމާ އަދާކުރެއޭ. އަޅުގަނޑު ބުނަނަށް މިއުޅެނީ އަންހެނުންނަށްވެސް ހުރިހާކަމެއްވެސް ވާނެއޭ"\nސާމިޔާ ވިދާޅުވީ މިކަމުގައި ކުރިޔަށްދިޔުމަށް އެންމެ ބޮޑަށް ހިއްވަރުދެނީ އޭނަގެ ފިރިމީހާކަމަށެވެ. އަދި އެންމެ ބޮޑަށް އެހީވަނީވެސް އޭނަގެ ފިރިމީހާއެވެ.\nސާމިޔާގެ3ކުދިންނާއި ފިރިމީހަ--\nސާމިޔާ ބޭނުންވަނީ ގިނަ އަންހެނުން މި ދާއިރާއިން ފެންނަން:\nއަންހެނުންގެ ތަރައްގީއާއި، ރަށުގެ ތަރައްގީއަށް މަސައްކަތްކުރުމަށް އަންހެނުންނަށް 33 އިންސައްތަގެ ހިއްސާއެއް ލިބިފައިވާކަން ފާހަގަކޮށް ސާމިޔާ ވިދާޅުވީ، އަންހެނުންނަށް މި ލިބުނު ފުރުސަތުގެ ބޭނުން އެންމެ ރަނގަޅުގޮތުގައި ހިފަންޖެހޭކަމަށެވެ. ސަބަބަކީ ކަންކަން ނިންމުމުގައި ބަސްބުނެވޭ ބަޔަކަށް އަންހެނުން ވާންޖެހެތީކަމަށެވެ. ރަށު ފެންވަރުގައިވެސް، އަދި ގައުމީ ފެންވަރުގައިވެސް ބަސް ބުނެވޭ ފެންވަރުގައި އަންހެނުން ތިބެން ޖެހޭކަމަށް ސާމިޔާ ގަބޫލުކުރެއެވެ. އަދި ސިޔާސަތުތައް ތަންފީޒުކުރުމުގައި އެންމެ ފަހު ބަސް ބުނާއިރު، އަންހެނުންގެ އަޑު އުފުލަން ޖެހޭކަމަށްވެސް އޭނަ ގަބޫލުކުރެއެވެ.\n"އަންހެނުންނަށް ބުނެލަން ބޭނުންވަނީ، އަޅުގަނޑުމެންނަށް ވާނެއޭ. ކެރިގެން ކޮށްފިއްޔާ އަދި ކުރިމަތި ލައިފިއްޔާ އަންހެނުންނަށް ކޮންމެ ކަމެއްވެސް ވާނެއޭ. އަޅުގަނޑު ފާހަގަކޮށްލަން ބޭނުންވޭ، ވާދަވެރި އިންތިހާބެއްގައި ކުރިމަތިލައިގެން އަސްލު ހަތަރުވަނަ ދައުރަކަށް ހޮވުމަކީ އަޅުގަނޑުގެ އަމިއްލަ ނަފަސަށްވެސް ލިބޭ ވަރަށް ބޮޑު ހިތްހަމަޖެހުމެއް. އެންމެ ފުރަތަމަ ފަހަރާއުއަޅާ ބަލާފަ ހަތަރު ވަނަ ދައުރުގައި މާ ގިނަ ވޯޓުލިބުމަކީ ހަމަ ވަރަށް ބޮޑު ހިތްހަމަޖެހުމެއް.ހަމަ ކޮންމެ އަންހެނަކަށްވެސް މަސައްކަތްކޮށްފިއްޔާ މިކަން ވެދާނެ"\nއަންހެނުންގެ ތަރައްގީއަށް މަސައްކަތްކުރާ ކޮމިޓީއަށް ކުރިމަތިލާނެ މީހަކު ނުވެގެން ދެވަނަ ފަހަރަކަށް އިންތިހާބެއް ބާއްވަން ޖެހުނު ގިނަ ރަށްތަކެެއް ހުރިކަން ފާހަގަކޮށް ސާމިޔާ ވިދާޅުވީ، މިފަދަ ފަހި ފުރުސަތުތަކެއްގެ ތެރެއިންވެސް ނުނިކުންނަން އުޅޭ އަންހެނުންނަށް ހިތްވަރެއް ދޭން ބޭނުންވާކަމަށެވެ.\nފަސް ނުޖެހި ގައުމީ ލެވެލްގަ، އަދި ރަށު ލެވެލްގަ ކަންކަން ނިންމުމުގައި ބަސް ބުނުމަށްޓަކައި އަންހެނުން ތެދުވަންޖެހޭކަމާއި، ފިސާރި ކަނބަލަށް ވުމަށްޓަކައި ރާއްޖޭގައި މިހާރު ވަރަށް ގިނަ ފުރުސަތުތައް ފަހިވެފައިވާކަން ސާމިޔާ ވަނީ ފާހަގަކުރައްވާފައެވެ. ކޮންމެ ރަށެއްގައިވެސް އިސް ސަފުގައި އަންހެނުން ހަރަކާތްތެރިވާތަން ފެނުމަކީ ސާމިޔާއަށް ލިބޭނެ ވަރަށް ބޮޑު ހިތްހަމަޖެހުކެވެ.\nހިތްވަރާއެކު ނިކުމެ ކޮންމެ އަންހެނަކަށްވެސް ކުރިއެރިދާނެކަން ސާމިޔާގެ މި ކާމިޔާބީން އަޅުގަނޑުމެންނަށް އަންގައިދެއެވެ. ހިތްވަރާއި ތެދުވެރިކަމާއި، ހިނިތުންވުމާއެކު މަސައްކޮށްގެން އެންމެންގެ ލޯބި ހޯދިދާނެކަންވެސް މި ކާމިޔާބީން އަޅުގަނޑުމެެންނަށް އަންގައިދެއެވެ. ސާމިޔާ ސާބިތުކޮށްދެނީ އެކަމެވެ. ވިނީއުސްއިން ސާމިޔާއަށް އެދެނީ މިހާރަށްވުރެވެސް ބޮޑެތި ކާމިޔާބީއާއި، ކުރިއެރުމެވެ.\nސާމިޔާއަކީ މުލަކުގެ އަޔަން ލޭޑީ. ކަމަނާގެ ހަތަރުވަނަ ދައުރުގައި މުލަކުން ތަރައްޤީގެ އާ މަންޒަރުތައް ފެންނާނެކަމަށް އުންމީދުކުރަން. އިތުރު ކުރިއެރުމާއި އުފާފާގަތިކަމަށް އެދެން.\nތިލާމަސީލު ދަރިއެއް ހިތްތިރި އެންމެނާ ގުޅޭ އަހުލާގު ރަނގަޅު ފިސާރި ކަނބަލެއް


Tharaggee " kolhuvejje " | Bithufangi\nމިއީ ފިސާރި ދުވަސްކޮޅެކެވެ. ތަރައްޤީ މެކުހަށް ޖަހާ އަޅާ އިތިކޮއް ދުއްވާގަތްގަތީނުން އަތަކު ނުޖެހުނެވެ. ރާއްޖޭގެ އެއްބިތުން އަނެއް ބިތަށް ފެތުރިގެންފިއެވެ. އަސުރުމަލުގެ ހިތްގައިމުކަމާއެކު އަސުރަށް ރައްޔިތުންގެ ހިތްތަށް އުތުރި އަރާގެންފިއެވެ. ފިޔާތޮށި ކުލާގެ ހިތްގައިމުކަން ދިއްގާ މަލުގެ ރީނދޫ ކުލައިގެ މަށްޗަށް ވެރިވެގެންފިއެވެ. ރައްޔިތުން ނުކުމެ ދިއްގާ ވައު ކޮށާ ސާފުކޮއް އަސުރުމަލުގެ ބަގީޗާއިން މުޅިތަން ފުރާލާފިއެވެ.\nކަލޯ މިރަށު ފާލަން!....... އަހަ. ކޮން ފާލަމެއްތޯއެވެ. މީ މައުމޫނުގެ 30 އަހަރެއް ނޫނެވެ. އަދި މިއީ ކެނެރީ3އަހަރެއް ވެސް ނޫނެވެ. ބަލަގަ މިއީ ކާމިނީ5އަހަރެވެ. ތަރައްޤީއާއި ތަހުޒީބުގެ5އަހަރެވެ. އެހެންކަމުން މިހާރު ބަނދަރެއް ނެތިގެން ލޯންޗުން ފުންމާލާ މީހާ އަނގަވަތަށް ގޮނޑުދޮށައް ޖެހޭކަށް ނުޖެހޭނެއެވެ. ރައްޔިތުންގެ ކޮނޑުގައި ދާންކޮޅު ބަހައްޓައިގެން ރަށައް ފައިބާކަށް ވެސް މިހާރަކު ނުޖެހޭނެއެވެ. މިހާރު ހަސަނުގެ ބޮއްކުރާވެސް ކަތީބުގެ މަސްއޮޑިވެސް ބަނދަރު ކޮއްލަނީ ތަރައްޤީ އާއި ތަހުޒީބު " ޝާހިލް " ތަކަށެވެ.\nކަތްދާ ކަރަންޓެއް ނެތް ؟ .......... ގާދިރާ ތިޔަ ސުވިޗު އޮން ކޮއްބަލަ.... އެދުވަސް ފަސްދީފިއެވެ. ކަރަނޓު ނެތިގެން މުހަންމަދުބޭގެ ފިހާރާގައި ހުރި ކުކުޅު ކޮށާ ސޮސެޖްކޮޅު ކުނިވެ އުކާލަން ޖެހުނު ދުވަހެވެ. ކުޑަސޮރު ފައްޖެހި ގޮނޑީގައި އަތިރިމަތީ ނިންދެވި 30 އަހަރެވެ. ކަރަންޓު އަގު ބޮޑުކަމުން ފަންކާ ނުޖަހަން ހަނޑޫކޮޅު ހޮވަން އަތިރިމަށްޗައް ނުކުތް3އަހަރު އޮބައިފިއެވެ.\n30 އަހަރު ހޮޅިބުރީގައި ޖެހި ޕަރުވާނާ މަރުނުވާވަރަށް މި5އަހަރު ޕަރުވާނާވެސް މަރުވެއްޖެކަމީ ޝައްކެތްނެތް ކަމެކެވެ. ނުވާންވީ ކީއްވެތޯއެވެ؟ އަސުރުމާ ކުލައިގެ ދޯދިން އެރި އިރާއެކު މިހާރު " ޓުވެންޓީ ފޯ ސެވަން " ކަނރަންޓް ވެސް ޔަގީންވެއްޖެވެ.\nއޭ ޓައްޕޫ ކައެ ބޫޓު ގަތްތާ މިހާރު5އަހަރު؟؟ އަހަ.. ބޫޓުގަނޑުވެސް ހަލާކު ނުވާނެ ނޫންތޯއެވެ! މެސީ އާއި ރޮނާލްޑޯ ވެސް ކުޅެނީ ހަމަ ޓައްޕު ކުޅޭ ފެންވަރުގެ ދަނޑުތަކުގައެވެ. ރެޔެއް ދުވާލެއް މިހާރު ނޯވެއެވެ. ނުބައި އަރުވަން ދާނެ ވަގުތެއްވެސް މިހާރު ނުވެއެވެ. ވަޒީފާތަށް ނިންމާގެން އަންނައިރު އަލަތު އަނބިގޮއްޔެ ކައްކާ މީރު ކާއެއްޗެހި ލޯބިން " އަލަތު ފްލެޓުގައި " ތިބެ ކައި ނިއްމާލާގެން ދެން ދާންވީ އަނބިގޮއްޔެ ބަށިކޯޓަށް މަ ފުޓްސެލް ދަނޑަށެވެ.\nއަހަންމާބެ އަނެއްކާ މާލެ ! ކަލޯ މާލެ ނުދާންވީ ކީއްވެތޯއެވެ. އެކިޔާ " ތްރީ ތޮޕް ' އަކާ ދަރުމަވަންތައިން ނުލިބުނު ހިދުމަތެއް މި އޭޝިއާއިން ލިބެން ނެތީއެވެ. އަހަންމާބޭގެ ދެ ކިޑުނީއާ ސަންފަގެ ހިތް ވެސް ބަދަލުކޮއްލީ ކުޅަދާނަ " ސްޕަރު ސްޕެސަލިސްޓުން " ކިޔާ ދިވެހި އަތްތަކެކެވެ. އަނެއްކޮޅުން އެތަންތަނުން ހިދުމަތް ހޯދަން ކަރަކަރައިން އަންނަ ދޮން ފަރަންޖީންވެސް ބަލާލަން އަހަންމާބެ ބޭނުންވާނެ ނޫންތޯއެވެ؟\nސޮފް! މިއަދު ދުއްވާލަން ދާންވާނެ ދޯ؟ ނުދާން ވީ ކީއްވެ ތޯއެވެ؟ 30 އަހަރު ޖަމަލުމަތީ ސަހަރާގައި ދަތުރު ކޮއްފީމެވެ. ނުވިތާކަށް3އަހަރު ރިޔާނަގާގެން ގަދަކަނޑުގައި ދުއްވި ދުވަސްވެސް ހިނގައްޖެ ތާއެވެ. މިއަދު މަންޖެ ގޮވާގެން ދުއްވާލަން ދާއިރު ހީވަނީ އަލާއުއްދީންގެ " ޖާދޫގެ މުސައްލަ " ދުއްވާލާހެނެވެ. ހަމަ އެހާވެސް ސްމޫތީއެވެ.\nބައްޕާ ދީ އަޅުގަނޑު އަތަށް އައިޕެޑް! ނުދޭންވީ ކީއްވެ ތޯއެވެ. ޒައިދާން ފަކީރުވެސް 15 ކިލޯގެ ފޮތްބޮނޑި ކޮނޑު ޖަހާލާގެން ހިނގި 30 އަހަރާ އިތުރު3އަހަރު ވެސް ފަސް ދިނީތާއެވެ. އަދު އައިޕެޑް ހިފައިގެން ކިޔަވަން ދަރިސޮރު ދާއިރު އެސޮރަށް ކިހާ ފަސޭހަވާނެ ނޫންތޯއެވެ. އަނެއްކޮޅުން އެސޮރު އެހެރަ ދައްކާލާ ތައުލީމީ މޮޅެތި ވާހަކަތަކުން އެބުނާ އޯ ލެވެލް އަކުން އޭ ސްޓާ ހޯދަގެން ހުއްޓަސް އެ މިހާރު އެކަށްޗަކަށްވެސް ނަހަދައެވެ.\nއަތްވެސް ވާޅު ވެއްޖެއެވެ. އަދިވެސް އޮތީ ކުރިޔަށްތާއެވެ. މިހެން ތަރަށްޤީގެ ވާހަކަތަށް ލިޔަން އިނދެފިނަމަ މިރޭ އިރު އަރާއިރުވެސް އިންނަންޖެހޭނީ މިގޮނޑިޔަށް ފޫހަރާލާގެންނެވެ. މަންޒަރު އަދު ވަރަށް ސާފެވެ. އަސުރުމަލުގެ ރީތި ފިޔާތޮށި ކުލައިން ލިބިދިން ތަހުޒީބާއި އެކު ދިއްގާ މަލުގެ ރީންދޫ ކުލަޔަށް ދިވެހިން މިހާރު ނަފުރަތު ކުރެއެވެ. 30 އަހަރާ އިތުރު3އަހަރު ލޫދެމުން އައި ތަރައްޤީ އަދު ކޮޅުވެއްޖެއެވެ.\nކުޑަކުދިން " ފަޅާ " އިއްޒަތްތެރި މެންބަރު\nމަހުލޫފު ތިޔަ ހަލަނީ ކޯންޗެއް؟\nMarch 12, 2018 by ސަރަފިއްޔާ Reply\nސާބަހޭ. ވަރަށް ފައްކާ ލިޔުމެއް. ތަރައްޤީ ހަމަ ކޮޅުވެއްޖެ. ހަޖަމްނުވާ ބަޔަކަށް މިކަހަލަ ލިޔުމެއް ހަޖަމެއްވެސް ނުވާނެ\nMarch 12, 2018 by އަހުމަދު Reply\nމިޔަދު އަހަރެމެން މަހައްގޮސް އަނބިދަރީން ގޮވާގެން ރަށުގައި މިއުޅެނީ އުފަލުން. މީ ދުވަހަކުވެސް ދެކޭނެ ކަމަކަށް ހީކުރެވުނު ދުވަހެއް ނޫން.\nMarch 12, 2018 by ހަނީފް Reply\nބޭނުމީ ޔަހޫދީ ދިރިއުޅުމެއް ނޫން. ބޭނުމީ ރައީސް ޔާމީން މިއަދު ގެންނަވާ އަސުރުމާ ތަރައްޤީ.\nMarch 12, 2018 by ޖަޒޫ Reply\nމިފަދަ ވެރިކަމެއް މިންވަރު ކުރެއްވީތީ ﷲ އަށް ފައްފަށުން ޝުކުރު. މީ ޒުވާނުންނަށް ހެޔޮ ވެރިކަމެއް. ޒުވާނުން ބާކީވެފައި ތިއްބާ ދުޅަހެޔޮބަޔަކަށް ހައްދަވާ އަހަރެމެން ގެ ބޭނުން ހެޔޮގޮތުގައި ހިއްޕެވީ ރައީސް ޔާމީން


Mieehey loiybakee ? - Episode:19 – adduLIVE\nމިއީހޭ ލޯތްބަކީ؟ ( ނަވާރަ ވަނަބައި)\n1 Dec 03, 2019, 14:41 ޝައިން\nމެންދުރުފަސްވެ، ގަޑިން ދެއެއްވެސް ޖަހައިފިއެވެ. ޒައިކް މެންދުރު ނަމާދަށް ދިޔައިރުވެސް ޒީޝާން އުޅެނީ ބަދިގޭގައެވެ. އަދިވެސް ޒީޝާން ކައްކަނީބާއޭ ޒައިކްގެ ހިތަށްއެރިއެވެ. އޭނާ ކޮޓަރިން ނުކުންނަށް ހިތަށްއެރި ވަގުތު ޒީޝާން ދޮރުގައި ޓަކިދިނެވެ.\n" ކައްކާ ނިމުނީތަ؟.." ދޮރުހުޅުވާލަމުން ޒައިކް އެހިއެވެ.\n" ހޫމް…އެކަމު ކޮންތާކު ކާންހަދާނީ؟.." ޒީޝާން އެހިއެވެ.\n" ބަދިގޭގަ…މުށިތަކުމަތީ….މޭޒެއް ލިބޭންދެން އެގޮތަށް ކާންޖެހޭނީ…" ޒައިކް ބުނެލިއެވެ. ޒީޝާން ބަހެއްނުބުނެ އެނބުރި ދިޔައެވެ. އަދި އިރުކޮޅެއްފަހުން އައިސް ކާންދިއުމަށް އެދުނެވެ. ޒައިކް އޭނާކުރަންހުރި މަސައްކަތް ހުއްޓާލާފައި ޒީޝާންގެ ފަހަތުން ނުކުތެވެ. ބަދިގެޔަށް ވަތްއިރު، މުށިތަކުމަތީގައި ރީތިކޮށް ތަށިތައް އަތުރާލާފައި ކާންހަދާފައި ހުއްޓެވެ. ޒައިކް މުށިތަކުމަތީގައި އިށީނދެ، ކާތަކެއްޗަށް ވަކިވަކީން ނަޒަރެއް ހިންގާލިއެވެ. މިފަހަރު ބަތްތެލި ދުން ނުގަތްނަމަވެސް، ބަތުގެ މަޑުބޮޑުވެގެން ގޮސް ބޮނޑިބަތް ގަނޑެކޭ އެއްފަދައެވެ. ތެޔޮއަޅާފައިވާލެއް ގިނަކަމުން މަތިން ތެޔޮފޭދިފައި ހުއްޓެވެ. ޒައިކް ތައްޓަކަށް ބަތްކޮޅެއް އެޅުމަށްފަހު ރިހަތައްޓަށް ނަޒަރު ހިންގާލިއެވެ. ރިހައިގަ ހުންނަން ޖެހޭފަދަ އެއްވެސް ކުލައަކުން ކުލައެއްނެތެވެ. ދިޔާކަމުންވެސް ހީވަނީ ފެންގަނޑެއް ހެންނެވެ.\n" މި ކޮންކަހަލަ ރިހައެއް؟…" ތައްޓަށް ރިހަފޮދެއް އަޅާލަމުން ޒައިކް އެހިއެވެ.\n" މުގުރިހަ…." ޖެހިލުންވެ އިނދެ ޒީޝާން ޖަވާބުދިނެވެ.\nޒައިކް ހިނިތުންވެލަމުން ބަތްތައްޓަށް ރިހަފޮދެއް އަޅައި މޮޑެލިއެވެ. ލާނެ ރަހަކާއިމެދުގައި ވިސްނަން އިނދެ އޭނާ ބަތްސުވައެއް ކާލިއެވެ. އެވަގުތު އޭނާއަށް އޭގައި ލީރަހައެއް ބުނެދޭކަށް ނޭނގުނެވެ. ބަތަށް ލޮނު ނުލާތީ ބަތުގައި ލަނީ ފެންރަހައެވެ. ނަމަވެސް ރިހައިގައި ލޮނުގަދަކަމުން އިތުރު އެހެންރަހައެއް ނުލައެވެ. މުގުތައްވެސް ރަނގަޅަށް މަޑުވެފައިހުރި ހެނެއް ހިއެއްނުވެއެވެ. މުގުގައި ކޮންމެވެސް ވަރެއްގެ ހިތިރަހައެއްވެސް ހުއްޓެވެ. ކޮންމެއަކަސް ނުބައިކަމުން އަރުތެރެއިން ދިރުނީވެސް ކިރިޔާއެވެ. ނަމަވެސް އޭނާ ހިތްވަރުކޮށްފައި ތައްޓަށް އެޅިއެތިކޮޅު ހުސްކުރިއެވެ.\n" ޒީޝާންވެސް ކައިބަލަ! އަހަރެންނަށް އެކަނި ކެއްކިއެއްޗެއްތަ؟…" ޒީޝާން ކާންނުފަށައި ބަލަންހުރުމުން ޒައިކް ބުނެލިއެވެ.\n" އަހަރެން ނެތް ކާހިތެއް…" ޒީޝާން ބުނެލިއެވެ.\n" ކާހިތްނެތަސް ބަނޑުފުރޭނީ ކޭމައެއްނު…އާދޭ…މިތާ އިށީނދޭ!…" ޒައިކްގެ ކުރިމައްޗަށް އިޝާރާތްކުރަމުން ބުނުމާއެކު ޒީޝާންއަށް ދެކޮޅު ހަދާކަށް ނުކެރުނެވެ. އޭނާ އިށީނދެ ތައްޓަކަށް ބަތާއި ރިހަ އަޅައިގެން ކާންފެށިއެވެ. އަނގަޔަށްލީ ފުރަތަމަ ބަތްސުވާޔާއެކީގައި ޒީޝާން އޯކާދެމިގަތެވެ.\n" ކިހިނެއްވީ؟…." ޒީޝާންއަށް ވީގޮތުން ހިނިއައިސްފައި ޒައިކް އެހިއެވެ.\nޒީޝާން ޖަވާބެއްވެސް ނުދީ ތެދުވެގެން ދުވެފައި ގޮސް ކޮޓަރިއަށް ވަނެވެ. އަދި ފާޚާނާއަށް ވަދެ އަނގައިގައިހުރި ކާއެއްޗެހިތައް ފާޚާނާތައްޓަށް އަޅާލިއެވެ.\n" އައްޗީޑި! ހާދަނުބައޭ…" ޒީޝާންއަށް ބުނެވުނެވެ.\n" ހޮޑުލެވުނީތަ؟…" ފަހަތުން ޒައިކްގެ އަޑުއިވިފައި ޒީޝާން ބަލާލިއިރު، ޒައިކްހުރީ ކޮޓަރިތެރޭގައެވެ. ޒައިކް ހިނިއައިސްފައި ހުރިގޮތް ފެނުމުން ޒީޝާން ނުހަނު ލަދުގަނެ ދެރަވެސް ވިއެވެ. އޭނާއަށް އެއްވެސް ވަރަކަށް ކައްކަން ނޭނގުނީތީ އަމިއްލަ ނަފްސުދެކެ ރުޅިއާދެވި ވަގުތުން ރޮވުނެވެ. ޒައިކްއަށް ސިއްރުކުރަންވެގެން އޭނާ އަވަސް އަވަހަށް ލޯފުހެލަމުން ބޭރަށް ނުކުތެވެ.\n" އެހާ ނުބައިއިރު ޒައިކް ކީއްވެ ކެއީ؟.." ލަދުންހުރެ ޒީޝާން ސުވާލުކޮށްލިއެވެ.\n" ތިބުނާހާ ނުބައެއް ނޫނޭ…އަލަށް ކެއްކީމަ ހުރިހާ ރަހައެއް ހެޔޮވަރުކުރަން ނޭނގިދާނެ…އެކަމު ގިނަދުވަސްވީމަ ދަސްވާނެ…އެއްވެސް މީހަކަށް ފުރަތަމަ ނޭނގޭނެ…" ޒީޝާން ދެރަވެފަހުރިތަން ފެނުމުން ޒައިކް ޒީޝާންއަށް ހިތްވަރުދިނެވެ. ޒީޝާންއަށް މަލާމާތްކޮށް އިތުރަށް ދެރަކުރާކަށް އޭނާ ބޭނުމެއްނުވިއެވެ.\n" އެކަމު ހާދަނުބައޭ…އަހަންނަށް ކާކަށްވެސް ނުކެރުން…." ޒީޝާން އަނެއްކާވެސް ބުނެލިއެވެ.\n" އާދޭ…އަހަރެން ނޫޑްލްސް ކައްކަދޭނަން….މިވަގުތު ދެން އެންމެ އަވަހަށް ކެއްކޭނީ ނޫޑްލްސް…..ޒީޝާން ތިހުރީ ނުލާހިކު ބަނޑުހައިވެފައެއްނު….އާދޭ….އަހަރެން ކައްކަދޭނަން…" ކުއްލިއަކަށް ޒައިކް ނުހަނު ލޯބިން ވާހަކަދެއްކުމުން ބުނާނެ އެއްޗެއްވެސް ނޭނގިފައި ޒީޝާންއަށް ހުރެވުނެވެ.\n" ތަށިތައް ނަގާފަ ގޮސް ސޯފާގަ ޖައްސާލާ….ކައްކާ ނިމުނީ އަހަރެން ގޮވާލާނަން…" ބަދިގެޔަށް ވަދެވުމުން ޒައިކް ބުންޏެވެ. ޒީޝާން ތަށިތައް ނަގަންފެށުމުން ޒައިކްވެސް އެހީވިއެވެ.\n" ދައްކަބަލަ..ކިހިނެއްވަފަ ތިހުރީ އަތަށް…." ތަށިތައް ނަގަމުން ދަނިކޮށް ޒީޝާންގެ އަތުން ފިހިފައިހުރި ތަންކޮޅެއް ފެނުމުން ޒައިކް އެހިއެވެ.\n" އެއީ ތެލީގަ ޖެހިފަ…" ޒީޝާން ޖަވާބުދިނެވެ.\n" އާދޭ….އަތްފިހުނީމަވެސް ބޭހެއް ނުހާކާ ބެހެއްޓީތަ…އެންމެ ކުޑަކުއްޖަކަށްވުރެ ކަންތައް ބޮޑުވާނެ…" ޒައިކް، ޒީޝާން އަތުގައި ހިފައިގެން ގެނެސް ސޯފާގައި ބޭންދިއެވެ. އަދި ކޮޓަރިއަށް ގޮސް ބޭސްފުޅިއެއް ހިފައިގެން އައިސް ޒީޝާންގެ އަތުގައި ބޭސްއުނގުޅައިދިނެވެ.\n" ފަސްޓްއެއިޑް ބޮކްސްވެސް ވީ އެކޮޅުގަ….މާދަމާ ގެނެސްދޭނަން….ކައްކަން އުޅޭއިރު ފަރުވާ ބަހައްޓައިގެން އުޅެބަލަ!…ކުޑަކުއްޖެއް ނޫނެއްނު.." ނަސޭހަތުގެ ގޮތުގައި އޭނާގެ ކަންބޮޑުވުން ޒައިކް ފާޅުކުރިއެވެ.\nޒީޝާން ބަހެއްވެސް ނުބުނެ ހައިރާންވެފައި ބަލަންއިނެވެ. ޒައިކް އޭނާއާމެދު އެހައި ކަންބޮޑުވީތީއެވެ. ކުއްލިއަކަށް އޭނާއާމެދު ހަމްދަރުދީވީތީއެވެ. ޒީޝާންގެ އަތުގައި ބޭސްއުނގުޅައި ނިމުމުން ޒައިކް ގޮސް ބަދިގެއަށް ވަނެވެ. ޒީޝާން އެއިން ގޮތަށް ވިސްނުމުގެ ތެރެއަށް ގެއްލިފައި އިނެވެ. އޭނާ ވިސްނަމުން ދިޔައީ ޒައިކްއާމެދުގައެވެ. ވޭތުވެދިޔަ ދެތިން ދުވަހު ޒައިކްގެ މިޒާޖުގައިވީ ހަރުކަށިކަން ކުއްލިއަކަށް ނެތިދިޔައީތީ އަދިވެސް އޭނާއެއިނީ ހައިރާންވެފައެވެ. އިރުކޮޅެއްފަހުން އޭނާ ހޭވެރިކަންވީ ޒައިކް ގޮވާލުމުންނެވެ.\n" އަން……މިހުރީ ތައްޔާރުވެފަ….ދެންވެސް އަވަހަށް ކާންއުޅޭ…" އާވި އަރައަރާހުރި ނޫޑްލްސް ތައްޓެއް ދިއްކޮށްލަމުން ޒައިކް ބުންޏެވެ.\n" މިހާރު ނިމުނީ؟…" ނޫޑްލްސްތަށީގައި ހިފަމުން ހައިރާންވެފައި ޒީޝާންއަށް އަހާލެވުނެވެ.\n" ހޫމް….އެނގޭމީހަކަށް، އެއްޗެއް ކައްކާލުން އެއީ ގިނައިރުތަކެއްވާކަމެއް ނޫނޭ….ޒީޝާންއަށްވެސް އަދި އަވަހަށް ކައްކަން ދަސްވާނެ…ޖެހޭނީ ހިތްވަރުކޮށްލަން….މިއަދު އަހަރެން ކެއްކިނަމަވެސް ހީނުކުރާތި މިގޮތަށް އަބަދު އަހަރެންގެ އަތުން ކައްކައިގެން ކާންދޭނެއޭ….މިއީ ހަމައެކަނި ޒީޝާން ބުރަކޮށް މަސައްކަތްކުރީތީ އަހަރެން ކޮށްދިން ކަމެއް….ފުރަތަމަ ފަހަރުވީމަ…އެކަމު ދެން އަހަރެން ކައްކައެއް ނުދޭނަން…" ޒައިކް، އެގޮތަށް ކައްތައްކުރި ސަބަބު އޮޅުން ފިލުވައިދިނެވެ.\nޒީޝާން ޖަވާބެއްނުދީ ޒީޝާން ކާންފެށިއެވެ. އެނޫޑްލީހުގެ މީރުކަމުން ޒީޝާންއަށް ދެލޯމަރާލެވުނެވެ. މީގެކުރިންވެސް އޭނާ ނޫޑްލްސް ކައިއުޅެއެވެ. އެކިމީހުންގެ ކެއްކި ކެއްކުންވެސް އޭނާ ތަޖުރިބާކުރިއެވެ. ނަމަވެސް މިހާ އާދައިގެ ގޮތަކަށް މީރުކޮށް ކައްކާފައިވާ ނޫޑްލީހެއް އޭނާ ނުކައެވެ.\n" މީރުތަ؟…" ޒީޝާންއަށް މީރުވިހެން ހީވުމުން ޔަޤީންކޮށްލުމުގެ ގޮތުން ޒައިކް އަހާލިއެވެ.\n" ހޫމް…ވަރަށް މީރު…" ހިނިތުންވެލަމުން ޒީޝާން ބުނެލިއެވެ.\n" އަހަރެން އިންޑިއާގަ ކިޔަވަން އުޅުނުއިރު، އެތާނގަ އެކީގަ އުޅުނު އިންޑިއާ ކުއްޖެއް ދަސްކޮށްދިނީ….އޭނަ ވަރަށްމޮޅަށް ކައްކާނެ…އޭނަގެ ފަރާތުން ވަރަށްގިނަ އެއްޗެހި ދަސްވި…" ޒައިކް އޮޅުން ފިލުވައިދިނެވެ. ޒައިކްގެ ވާހަކަތަކަށް ޒީޝާން ވަކި ޖަވާބެއްނުދީ ހިނިތުންވެލިއެވެ.\nރޭގަނޑުގެ ވަގުތެވެ. އިޝާނަމާދަށްފަހު ޒީޝާން ބަދިގެޔަށްވަނީ ރޭގަނޑުގެ ކެއުން ތައްޔާރުކުރުމަށެވެ. މިއަދު ކެއްކި އެއްވެސް އެއްޗެއް ކާން ނުކެރުމުން އަނެއްކާވެސް ކޮންމެވެސް އެއްޗެއް ތައްޔާރުކުރަން ޖެހުނީއެވެ.\n" މިހާރު އަހަރެން ބުނިގޮތަކަށް އެއްޗެހިކޮށާ ތައްޔާރު ކުރެވިއްޖެތަ؟…" ބަދިގެޔަށް ވަންނަމުން ޒައިކް އެހިއެވެ.\n" ހޫމް…ހުރިހާ އެއްޗެއްވެސް ކޮށާފަ އެހުރީ…ނޫޑްލްސް މަޑުކުރަން މިއުޅެނީ…." ޒީޝާން ޖަވާބުދިނެވެ.\n" ހޫމް…ދެން އަހަރެން ބުނާގޮތަށް ކައްކާނީ އިނގޭ…އަހަރެން ހުންނާނަން ބަލަން…." ޒައިކް ބުނެލިއެވެ.\nޒައިކްގެ ލަފާގެ މަތިން ޒީޝާން ނޫޑްލްސް ކެއްކިއެވެ. އޭގެ ރަހަވެސް ނުހަނު މީރެވެ. ޒައިކް އޭނާއަށްވުރެ ކައްކަން މޮޅުވީތީ އޭނާގެ ހިތުގައި ޒައިކްއާމެދު ތައުރީފު އުފެދުނެވެ.\n" ކޮންމެ ދުވަހަކުވެސް ކޮންމެވެސް އާއެއްޗެއް ކައްކަން ދަސްކުރަން ޖެހޭނެ…އަހަރެންނަށް އެނގޭވަރަކުން އަހަރެން ބުނެދޭނަން…." ކާން އިނދެފައި ޒައިކް ބުންޏެވެ. ޒީޝާންވެސް ޒައިކްގެ ވާހަކަތަކަށް އާނބަސް ބުނުމުގެ ގޮތުން ބޯޖަހާލިއެވެ.\nއާ ދުވަހަކަށް އިރުއަރައިފިއެވެ. ހެނދުނުގެ ސައިތައްޔާރު ކުރުމަށްވެސް ޒައިކް ޒީޝާންއަށް އެހީތެރިވެދިނެވެ. ސައިބޮއެގެން ޒައިކް ބޭރަށް ދިއުމުން ޒީޝާން ނުކުތީ ގޯތިތެރެ ސާފުކުރުމަށެވެ. ވިނަފަޅައި ބޯވެފައިވާ ގޯތިތެރެއިން ފުރަތަމަ ސާފުކުރަންވީތަނަކާއިމެދު ވިސްނާލަން އޭނާ އިރުކޮޅަކު ހުއްޓެވެ. ކޮންމެތާކުން ފެށިޔަސް އެހާ އުނދަގޫވާނެކަން އޭނާއަށް އެނގެއެވެ. އެހެންކަމުން އޭނާ ގޭގެ ދޮރުމަތިން ސާފުކުރަން ފެށިއެވެ.\nވެލީގައި އަތްޖެހިދާނެތީ އޭނާ ނުހަނު ފަކުރުވެސް ގަނެއެވެ. އޭނާއަކީ ދުވަހަކުވެސް ވިނަނޮޅާ ގޯތިތެރެ ކުނިކަހާ ހެދި ކުއްޖެއް ނޫނެވެ. އެހެންކަމުން އޭނާއަށް އެކަންވީ ނުހަނު ބޮޑުކަމަކަށެވެ. ނަމަވެސް މިއަދު އެނޫންގޮތެއްވެސް ނެތެވެ. ޒީޝާން ވަރަށް މަސައްކަތުން ކުޑަތަންކޮޅެއް ނޮޅާނިމުނުއިރު މެންދުރުވާން ގާތްވެއްޖެއެވެ. އެހެންކަމުން އޭނާ ވިނަ ނޮޅުން ހުއްޓާލާފައި ކައްކާނެ އެއްޗަކާމެދު ވިސްނަން ފެށިއެވެ. އޭނާ އެވިސްނުމުގައި އިންދައި ޒައިކް އަތުވެއްޖެއެވެ.\n" މިހުރީ ކައްކާނެ ސާމާނު…އަހަރެން މިއައީ ކައްކާފޮތެއްވެސް ގަނެގެން….މިބަލައިގެން ކޮންމެވެސް އެއްޗެއް ތައްޔާރުކޮށްލާ!…" ޒީޝާން އަތަށް ކޮތަޅުތައް ދެމުން ޒައިކް ބުނެލިއެވެ.\n" އާނ…އަދި ހަނދާން ނެތުނީއޭ….ޒީޝާން ފޯނު ގެއްލުނީމަ އަހަރެން ފޯނެއްވެސް ގަނެގެން މިއައީ…" ތަންކޮޅަކަށް ގޮސްފައި އެނބުރި އައިސް ޒީޝާންގެ ގާތަށް ހުއްޓެމުން ޒައިކް ބުނެލިއެވެ. އެވަގުތު އުފަލުން ޒީޝާންގެ ތުންފަތަށް ބޭއިޚްތިޔާރުގައި ހިނިތުންވުމެއް ވެރިވިއެވެ.\n" އަން…މިއޮތީ ޒީޝާންގެ ފޯނު…" ޒީޝާން ޝައުޤުވެރިކަމާއެކު ފޯނުގެ އިންތިޒާރުގައި ހުއްޓައި ޒައިކްގެ ޖީބުން ނެގި އާދައިގެ ނޮކިޔާ ފޯނު ފެނުމާއެކު ޒީޝާންގެ ހިނިތުންވުން ވަގުތުން ފިލާދިޔައެވެ.\n" މި ފޯނު؟…" ގަބޫލު ނުކުރެވިފައި ޒީޝާންއަށް އަހާލެވުނެވެ.\n" އާނ…ކިހިނެއްވީ؟…ކަމުނުދަނީތަ؟…ފޯނުގެ ބޭނުމަކީ ފޯނުކުރުމެއްނު…މީ ސްމާޓްފޯނެއް ނޫނަސް ފޯނުގެ ބޭނުންކުރެވޭނެ…" ޒައިކް ސީރިއަސް ރާގެއްގައި ބުނެލުމުން ޒީޝާންގެ ގާތަށް އައިރުޅިން އަޑުގެ ނެތްތަނަށް ހަޅޭއްލަވައިގަންނަން ބޭނުންވިއެވެ. ނަމަވެސް ހަމަހިމޭންކަމާއެކު އެފޯނުގައި ހިފުން ފިޔަވައި އިތުރުކަމެއް ނުކުރެވުނެވެ.\n" އަހަރެންގެ ނަމްބަރަށާ ޒީޝާންގެ މަންމަގެ ނަމްބަރަށް ހިލޭ ގުޅޭނެ….އަދި ބުނަން ހަވީރުން މަންމަމެން އުމްރާއަށް ފުރާނެ….އެހެންވީމަ އެމީހުން ފުރުވަންދާން ތައްޔާރުވާތި!…" އަމުރުވެރި ރާގަކަށް އެހެންބުނެލުމަށްފަހު ޒައިކް ގޮސް އޭނާގެ ކޮޓަރިއަށް ވަނެވެ. ރުޅިއައިވަރުން ޒީޝާންއަށް ސޯފާމައްޗަށް ވެއްޓިގަނެވުނެވެ.\n" ފޯނެއްދިނީމޭ ބުނަން ކީއްކުރަން ގެނައި ފޯނުގަނޑެއް….ނޮކިޔާ ބައްތިއެއް….ކާކުތަ މިޒަމާނުގަ ބައްތި ގެންގުޅެނީ….އަހަރެންގެ އައިފޯނު ފޮރުވާފަ….ނުލަފާ ޒައިކްގަނޑު…" ޒީޝާން ހިތާހިތާ ކުދިކިޔަމުން ދިޔައެވެ.\n" ޒީޝާން…އަހަރެންގެ ގަމީހެއް އިސްތިރިކޮށްލަބަލަ! ފެންވަރަން މިވަންނަނީ…." ޒީޝާން ސިހުނީ ޒައިކްގެ އަޑުންނެވެ. ޒީޝާން އަވަހަށް ސޯފައިން ތެދުވިއެވެ. އަދި ޒައިކް ދިން ގަމީސް އިސްތިރިކުރުމަށް އަވަސްވެގަތެވެ.\n" މަށަށް އިސްތިރިކުރަން ނޭނގޭކަން އެނގޭއިރުވެސް މަގޭ އަތަށޭ އެދިނީ…." ކުދިކިޔަމުން ގަމީސް ހިފައިގެން ގޮސް އިސްތިރި ޖައްސާލިއެވެ. އިސްތިރީގެ ހޫނުމިން ބަހައްޓާނެވަރެއް އޭނާއަކަށް ނޭނގެއެވެ. އޭނާ އެހުރިވަރެއްގައި ބަހައްޓައިގެން އިސްތިރިކުރަންފެށިއެވެ. ނަމަވެސް ގަމީހުން ރޫފިލާގޮތެއްނުވިއެވެ. އޭނާ އެތައްއިރަކު ގަމީހުގައި ކާއްތާފައި ހުއްޓާލިއިރުވެސް އެޔަކުން ރުލެއްނުފިލިއެވެ.\n" ކޮބާ އަދިވެސް ނުނިމެނީ؟…" ޒީޝާން ލަސްވެގެން ޒައިކް ނުކުތެވެ.\n" މީން ރުލެއްނުފިލާ…" ގަމީސްދައްކާލަމުން ޒީޝާން ބުނެލިއެވެ.\n" ރޫފިލާވަރަށް ދޮންގަދަކުރީމައެއްނު ރޫފިލާނީ….މިހުރީނު އިސްތިރީގެ ހޫނުމިން ދަށްކޮށް މަތިކޮށް ހަނދާތަނެއް….މީގެބޭނުންވެސް ކޮށްބަލަ!…." އިސްތިރީގައިވާ ގޮބަށް އިޝާރާތްކޮށްލަމުން ޒައިކް ބުނެލިއެވެ. އަދި އިސްތިރީގެ ހޫނުމިން މައްޗަށް ޖައްސާލުމަށްފަހު ޒީޝާންގެ އަތުން ގަމީސް އަތުލައިގެން އިސްތިރިކުރަން ފެށިއެވެ. ޒީޝާން ވަރަށް ފަރުވާތެރިކަމާއެކު ޒައިކް އިސްތިރިކުރާ މަންޒަރު ބަލަން ހުއްޓެވެ.\n" ޒީޝާން…އަހަރެންގެ އަންނައުނުތައް ހުރީ ދާވެފަ….މިއަދު އެބަޖެހޭ ދޮވެލަދޭން….އަހަރެންނަށް ހީވަނީ އެއްޗެހިދޮންނަން އެނގޭނެހެން…" އިސްތިރިކޮށް ނިމިގެން ގަމީސްލާހުރެފައި ޒައިކް ބުނެލިއެވެ.\n" އެކަމު ދޮންނަ މެޝިނެއްވެސް ނެތެއްނު…." ކަންބޮޑުވެފައި ޒީޝާން ބުނެލިއެވެ.\n" މެޝިނެއް ގަނެވޭންދެން އަތުން ދޮވެވޭނެއްނު….ކުއްލިއަކަށް ހުރިހާ އެއްޗެއް ނުގަނެވޭނެކަން ޒީޝާންއަށްވެސް އެނގޭނެއްނު….އަތުން ދޮންނަން ތައްޓާއި ބާލިދީވެސް ނަމާދުކޮށްގެން އަންނަމުން ގެނެސްދޭނަން…" ޒައިކް އެހެން ބުނުމަށްފަހު ނުކުމެގެން ދިޔައެވެ.\nޒީޝާން އަނެއްކާވެސް ގޮސް ސޯފާމައްޗަށް ވެއްޓިގަތެވެ. އޭނާގެ ދިރިއުޅުން މިހާ އުނދަގޫވެދާނެކަމަކަށް ފަހަރެއްގައިވެސް އޭނާ ހީކޮށްފައެއް ނުވެއެވެ. ޒައިކް ގަސްތުގައި އޭނާއަށް އުނދަގޫކުރަނީއޭ ހިތަށްއެރުމުން އޭނާގެ ރުޅިގަދަވެއެވެ. ނަމަވެސް ޒައިކްއާ ދެބަސްވާހައި ހިތްވަރެއް އޭނާގެ ނެތެވެ. އޭނާ އިރުކޮޅަކު އެގޮތަށް އޮތުމަށްފަހު ތެދުވިއެވެ. އަދި ބަދިގެއަށްވަދެ ކާއެއްޗެއް ތައްޔާރުކުރުމަށް އަވަސްވެގަތެވެ. ޒައިކް ގެނެސްދިން ކައްކާފޮތް ބަލައިގެން އޭނާ ރިހަކެއްކިއެވެ. އަދި ޒައިކް ބުނެދީފައިވާ ގޮތަށް އޭނާ ބަތްވެސް ކެއްކިއެވެ. މިފަހަރު ބަތަށް ލޮނުލާންވެސް އޭނާ ހަނދާންވިއެވެ. އަދި ފެންއަޅާނެވަރުވެސް އޭނާ ހަނދާން ބެހެއްޓިއެވެ. ހުރިހާކަމެއްވެސް އޭނާކުރީ ވަރަށް ވިސްނައިގެންނެވެ. ކުރީ ދުވަހު އޭނާއަށް މުގުރިހަ ކެއްކުނީ ހަމައެކަނި ފެންއަޅައިގެންނެވެ. އޭނާއަށް އެކަން އެނގުނީވެސް ޒައިކް ބުނުމުންނެވެ. އެހެންކަމުން، މިއަދު ރިހަ ކެއްކިއިރު، ޒައިކް ގެނެސްހުރި ކާށިކިރު ޕެކެޓްއަޅަން އޭނާ ހަނދާން ބެހެއްޓިއެވެ. ހުރިހާކަމެއްވެސް އޭނާކުރީ ފޮތެއްގައި ނޯޓްކޮށްގެން ތަރުތީބުންނެވެ.\nނަމާދުކޮށްގެން ޒައިކް އެނބުރި ގެޔަށްއައީ ދޮންނަތައްޓަކާއި ބޮޑު ބާލިދީއެއްވެސް ހިފައިގެންނެވެ. ޒީޝާން އަތަށް އެތަކެތި ދިނުމަށްފަހު ޒައިކް ކާންހަދަން ބުނުމުން އޭނާ އެތަކެތި ފާޚާނާއަށް ލާފައި އައިސް ކާންހެދިއެވެ. ޒައިކް އެއްޗެހި ބަދަލުކޮށްގެން އައިސް ބަދިގެޔަށްވަނެވެ.\n" ގޭގަހުރި ކުޑަމޭޒު މާދަމާ ގެންނާނަން…އާމޭޒެއް ލިބޭންދެން އޭތި ބޭނުން ކުރެވޭނެއްނު…." ކާންއިށީއްނަމުން ޒައިކް ބުނެލިއެވެ. ޒީޝާން ބަހެއްނުބުނެ އަނެއްފަރާތުގައި އިށީނދެ ކާންފެށިއެވެ. ތައްޓަށް ކާއެއްޗެހި އަޅައިގެން ޒައިކް ކާންފެށުމުން ޒީޝާންއިނީ، ކާއެއްޗެއްސާމެދު ޒައިކް އެއްޗެއް ބުނާނެ ކަމުގެ އިންތިޒާރުގައެވެ. ނަމަވެސް ކައިނިމިގެން ދިޔައީވެސް އިތުރު އެއްވެސް ވާހަކައެއް ނުދައްކައެވެ. ކުޑަމިނުން ކާތަކެކި މީރޭވެސް ނުވަތަ ނުބައޭވެސް ނުބުނެއެވެ. ޒީޝާން ފޫހިކަންމަތީ އިނދެ ކޭއިރު، އޭނާއަށްވެސް އޭގެ ރަހައާމެދު ވިސްނައެއް ނުލެވުނެވެ. ނަމަވެސް މިއަދު އޭނާއަށް އެކާންކެރުނެވެ.\nކައި ނިމިގެން ތަށިތައް ނަގާފައި ޒީޝާން ދިޔައީ ޒައިކްގެ އަންނައުނު ދޮންނާށެވެ. ޚުދު އޭނާގެ ހެދުންތައްވެސްހުރީ ދާވެފައެވެ. އެހެންކަމުން އޭނާ އޯމޯފުޅި ހިފައިގެން ފާޚާނާއަށްވަދެ ދޮންނަ ތައްޓަށް ފެންފުރާފައި އޯމޯއެޅިއެވެ. އަޅަންވީވަރެއް އޭނާއަކަށް ނޭނގެއެވެ. އޭނާ ހެދުންތައް ތައްޓަށް އަޅާފައި ދޮންނަންފެށުމުން އޭނާގެ އިނގިލިތަކުގެ ކުރިން ތޫނުދިލައެއް ނަގަންފެށިއެވެ. އޭނާ އަވަސް އަވަހަށް އަތްދޮވެފައި ބަލާލިއިރު، އޭނާގެ އިނގިލިތަކުގެ ނިޔަރޮދިތައްވަނީ ހަލާކުވެފައެވެ. އެއީ ވިނަނޮޅުމުގެ ސަބަބުން ވީގޮތެއްކަން އޭނާއަށް އެނގުނީދެނެވެ. އަތުން ދިލަނެގިނަމަވެސް އޭނާ އަނެއްކާވެސް އެއްޗެހި ދޮންނަން ފެށިއެވެ. އެނޫންގޮތެއް ނެތްކަން އޭނާ ގަބޫލުކުރިއެވެ.\nޒައިކްގެ ގެޔަށް ޒީޝާން ބަދަލުވިފަހުން މަހެއް ފާއިތުވެ ހިނގައްޖެއެވެ. ހެނދުނުގެ ސަޔަށްފަހު މިއަދުވެސް ޒީޝާން ނުކުތީ ގޯތިތެރެއިން ވިނަނޮޅާށެވެ. މިހާރު ގޯތީގެ ދޮރުމަތީގައި އޮތްފަރާތް ސާފުކޮށް ނިމިއްޖެއެވެ. މިއަދު އޭނާ އެއުޅެނީ ގޯތީގެ ފުރަގަހުގައިވާ ސަރަހައްދު ސާފުކުރުމަށެވެ. އެތަނުގައި ވިނަބޯވެފައިވަނީ ވަރަށް ބޮޑަށެވެ. އެހެންކަމުން އޭނާ އެތަނަށް ވަނީވެސް ނުހަނު ބިރުންހުރެއެވެ. މިހާރު އޭނާ ވިނަނޮޅާކަށް ފަކުރެއް ނުގަނެއެވެ. ނަމަވެސް އަތްހަލާކުވާތީ އޭނާއުޅެނީ އަންގިވެސް ލައްވައިގެންނެވެ. އެވަރުންވެސް އޭނާގެ އަތުގެ ހަންގަނޑު ހުންނަނީ ކުރަކިވެފައެވެ. ނިޔަރޮދި ހުންނަނީ ހަލާކުވެފައެވެ.\nއޭގެ އިތުރު ކައްކަން އުޅުމުގެ ތެރޭގައި އޭނާގެ އަތުގެ އެކިތަންތައް ފިހި ލަކުނުލާފައިވެއެވެ. ނަމަވެސް ފަރުވާލެއްނެތެވެ. މިހާރު އޭނާއަށް ވަރަށްގިނަ އެއްޗެހި ކައްކަން ދަސްވެއްޖެއެވެ. އޭނާއަށް ފަސޭހަކޮށްދިނުމަށް ޒައިކްވަނީ ބަދިގޭގައި ކަބަދުސެޓްވެސް ބަހައްޓަދީފައެވެ. އަދި ކާމޭޒާއި އައިސް އަލަމާރިވެސް ގެނެސްފިއެވެ. ނަމަވެސް އަދިވެސް ކުކަރެއް އަދި އަވަނެއްވެސް ނުގެނެއެވެ. އޭނާއަށް ބަތްކައްކަން ޖެހެނީ އުނދުނުގައެވެ. އޭނާއަށް ބަތްތަވާ ދުންގަންނަވައިނުލައި ކައްކަންދަސްވެއްޖެއެވެ. އަދި މީރުކޮށް ރިހަވެސް ކައްކަން އެނގިއްޖެއެވެ. އެހެންކަމުން އޭނާ ކުކަރެއްނެތިގެން ޝަކުވާއެއް ނުކުރެއެވެ. އޭނާއަށް އެންމެ އުނދަގޫވީ އަތުން އެއްޗެހި ދޮވުމެވެ. ނަމަވެސް މިހާރު އެކަންވެސް އޭނާއަށް ދަސްވެއްޖެއެވެ. އޯމޯ އަޅަންވީވަރާއި ފެންލާންވީގޮތްވެސް މިހާރު އޭނާއަށް އެނގެއެވެ. އޭނާ ކޮންމެ ދުވަހަކުވެސް އެއްޗެހި ދޮވެއެވެ. އެހެންކަމުން އެއީވެސް މާބުރަކަމަކަށް ނުވެއެވެ. އެއްވެސްކަމެއްގައި މިހާރު އޭނާއަށް ބުރަކަމެއް އިހުސާސެއް ނުކުރެވެއެވެ. ހަމައެކަނި އިހުސާސްކުރެވެނީ އެކަނިވެރިކަމެވެ.


އައި.ޖީ.އެމް.އެޗް. ގައި ޤާއިމުކުރެވިފައިވާ ސެންޓަރ ފޮރ މެންޓަލް ހެލްތް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nއައި.ޖީ.އެމް.އެޗް. ގައި ޤާއިމުކުރެވިފައިވާ ސެންޓަރ ފޮރ މެންޓަލް ހެލްތް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n25 މާރިޗު 2019، ރިފަރެންސް: SA/RIMS/2019/21\nاللّـه سبحـانـه وتعـالى އަށް ޙަމްދާއި ޝުކުރު ދަންނަވަން. މި އުންމަތުގެ މާތް ނަބިއްޔާ مُحَمَّـد رســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އިތުރު އެކަލޭގެފާނުގެ އާލުންނާއި އަޞްޙާބުން ޝާމިލުކުރަން.\nމިނިސްޓަރ އޮފް ހެލްތު ޢަބްދުﷲ އަމީން، ދައުލަތުގެ ވަޒީރުން، އައި.ޖީ.އެމް.އެޗް.ގެ ސީ.އީ.އޯ، އިބްރާހީމް ސަލީމް، މާލޭ ހޮސްޕިޓަލްގެ ގަވަރނިންގ ބޯޑުގެ ޗެއަރ ޑޮކްޓަރ ޢަބްދުލްޢަޒީޒް ޔޫސުފް، ހާޒިރުވެވަޑައިގެން ތިއްބެވި އެންމެހައި ބޭފުޅުން، ރާއްޖޭގެ ލޮބުވެތި ރައްޔިތުން؛\nރިޔާސީ ކެމްޕެއިންގެ ތެރޭގައި، އަޅުގަނޑުމެންނަށް ރައްޔިތުންގެ ފަރާތުން ލިބުނު އެންމެ ބޮޑު އެއް ޝަކުވާއަކީ، ނަފްސާނީ ބަލިތަކަށް ބޭނުންވާ ފަރުވާ ދިނުމަށް، ރާއްޖޭގައި އެކަށީގެންވާ ނިޒާމެއް ނެތުމުގެ ޝަކުވާ. ނަފްސާނީ ބަލި ތަޙައްމަލް ކުރަމުން ގެންދާ މީހުންނަކީ، ހަމަ އަޅުގަނޑުމެން ފަދަ މީހުން.\nއަޅުގަނޑުމެންގެ ތެރެއިން ކޮންމެ މީހަކަށްވެސް ނަފްސާނީ ބަލީގެ އަސަރު ކުރުމަކީ އެކަށީގެންވާ ކަމެއް. ތިމާއަށް ނޭނގިވެސް ނަފްސާނީ ބަލި ތަޙައްމަލްކުރާ މީހުން މަދެއް ނޫން. ނަފްސާނީ ބަލި ޖެހުމަކީ މީހާ ދެރަވުމެއް ނޫން. ނުވަތަ މީހާއަށް އުނިކަމެއް އައުމެއްވެސް ނޫން.\nނަފްސާނީ ބައްޔަކީވެސް އެހެން ބަލިތައް ޖެހޭ ފަދައިން ޖެހޭ ބައްޔެއް. ނަފްސާނީ ބައްޔެއްގެ އަސަރުކޮށްފައިވާ މީހާވެސް، އެކަށީގެންވާ ފަރުވާ ހޯދުމުން، އެކަމަށް ލުޔެއް ލިބޭ. މިކަމުގައި އަޅުގަނޑުމެން ދެރަވަނީ، ނަފްސާނީ ބަލި ތަޙައްމަލްކުރާ މީހުން، ފަރުވާ ހޯދުމަށް އުޅޭ ހިތްދަތި ހާލާމެދު.\nރާއްޖޭގައި ތިބި ނަފްސާނީ ބަލީގެ މަދު ތަޖްރިބާކާރުންނަށް ދެއްކުމަށް، ނަން ނޯޓްކޮށްފައި ތިބި މީހުންގެ ވެއިޓް ލިސްޓް އެހާ ދިގު. އެކަމަށް ބޭނުންވާ ބޭސް، ފަސޭހައިން ލިބެން ނެތުމުގެ އިތުރުން، އެކަމަށް ފަރުވާދޭނެ އެކަށީގެންވާ މަރުކަޒެއްވެސް ރާއްޖެއަކު ނެތް. އެންމެ ކުޑަމިނުން މުޖުތަމަޢުގައި އެފަދަ ބަލިތަކުގެ ވާހަކަ ދެއްކުމަކީވެސް ފަސޭހަކަމެއް ނޫން.\nއަޅުގަނޑު އެދެނީ، މި ޙާލަތު މިއަށްވުރެ ރަނގަޅު ގޮތަކަށް ބަދަލުވުން. މިއަދު މި ހުޅުވި މެންޓަލް ހެލްތް ސެންޓަރަކީ، ނަފްސާނީ ބަލި ތަޙައްމަލް ކުރާ މީހުންނަށް ކުރިމަތިވާ އުނދަގޫތަކަށް، ކޮންމެވެސްވަރެއްގެ ލުޔެއް ލިބޭނެ މަރުކަޒަކަށްވާނެ ކަމަށް އަޅުގަނޑު އުއްމީދު ކުރަން. އެހެންކަމުން އަޅުގަނޑު ގަބޫލުކުރާގޮތުގައި، މިއަދަކީވެސް، ދިވެހި ރައްޔިތުން އުފާކުރުން ވަރަށް ޙައްޤު ދުވަހެއް.\nސަރުކާރުން މިއަދު މި ހުޅުވާ [ސެންޓަރ ފޮރ މެންޓަލް ހެލްތު]ގެ އެންމެ ބޮޑު ބޭނުމަކީ، ވަށައިޖެހޭ ނިޒާމެއްގެ ތެރެއިން، ޤައުމީ ފެންވަރެއްގައި، ނަފްސާނީ ބަލީގެ މީހުންނަށް އޯގާތެރިކަމާއެކު ފަރުވާ ކުރެވޭނެ އިންތިޒާމެއް ހަމަޖެއްސުން. މިފަދަ މަރުކަޒެއް ޤާއިމުކުރުމަކީ، މި ސަރުކާރުގެ ފުރަތަމަ 100 ދުވަހުގެ ތެރޭގައި، ތަންފީޒު ކުރުމަށް އަޅުގަނޑުމެން ކަނޑައެޅި ކަމެއް.\nމިވީ ކުޑަ ދުވަސްކޮޅުގެ ތެރޭގައި، މި މުހިންމު މަރުކަޒު ޤާއިމުވެގެން ދިޔަކަމަށްޓަކައި، މާތް ﷲ އަށް ޙަމްދާއި ޝުކުރު ދަންނަވަން. އަދި މި މަރުކަޒު ވުޖޫދަށް ގެނެސްދެއްވުމުގައި، މިނިސްޓްރީ އޮފް ހެލްތާއި، އައި.ޖީ.އެމް.އެޗް.ގެ ޓީމުން ކުރެއްވި ބުރަ އަދި ގިނަގުނަ މަސައްކަތްތަކަށްޓަކައި ވަރަށް އިޚްލާޞްތެރިކަމާއެކު، އެ ބޭފުޅުންނަށް ޝުކުރު ދަންނަވަން.\nމި މަރުކަޒަކީ ނަފްސާނީ ބަލި ތަޙައްމަލްކުރާ މީހުންނަށް ރައްކާތެރި، އަދި އެފަދަ މީހުންނާއި، އެމީހުންގެ ޢާއިލާތަކުގެ އިތުބާރު ހޯދައިގެން ފަރުވާ ފޯރުކޮށްދޭންޖެހޭނެ މަރުކަޒެއް. މި މަރުކަޒުގައި އައުޓްޕޭޝަންޓް، އިންޕޭޝަންޓް ޚިދުމަތްތަކުގެ އިތުރުން، މަލްޓިޑިސިޕްލިނަރީ އެޕްރޯޗެއް މެދުވެރިކޮށް، މުޖްތަމަޢުގެ ނަފްސާނީ ދުޅަހެޔޮކަން ކުރިއެރުވުމަށް މަސައްކަތް ކުރާނެ.\nއަދި ސަރަޙައްދީ ހޮސްޕިޓަލްތަކާ ގުޅިގެން، އައުޓްރީޗް ސްޕެޝަލިސްޓް ޚިދުމަތްވެސް ފޯރުކޮށްދެވޭނެ. އޭގެ އިތުރުން، އަތޮޅު އަދި ރަށު ފެންވަރުގައި، މި ސެންޓަރުގެ ހިދުމަތް ލިބޭނެގޮތަށް، ކޮންމެ އަތޮޅެއްގައި މެންޓަލް ހެލްތް ކެއަރ ކޯޑިނޭޓަރުން ބޭތިއްބުމަށްވެސް ސަރުކާރުން މިހާރު ވަނީ ނިންމާފައި.\nމިހެން ޚިދުމަތްތަކުގެ ލިސްޓް ކިޔާއިރުވެސް އަޅުގަނޑުމެންނަށް އެނގޭ، ނަފްސާނީ ބަލި ތަޙައްމަލް ކުރާ މީހުންގެ އުނދަގޫތަކަށް، ހަމައެކަނި މި މަރުކަޒުން މުޅިން ޙައްލު ނުވާނެކަން. އެހެންނަމަވެސް، އަޅުގަނޑު ދެކެނީ މިއީ ރަނގަޅު ފެށުމެއް ކަމަށް. އަދި އެމީހުން ތަޙައްމަލްކުރާ ބުރަޔަށް ކޮންމެވެސްވަރެއްގެ ލުއިކަމެއް ލިބޭނެ ކަމަށް.\nމި މަރުކަޒުގެ ޚިދުމަތް، ކުރިމަގުގައި އިތުރަށް ތަރައްޤީކޮށް ފުޅާކުރެވޭނެ. އެކަމަށްޓަކައި، ތަޖްރިބާ ލިބިފައިވާ ޑަކްޓަރުންނާއި، އެހެނިހެން ފަންނީ މީހުން ތަމްރީނު ކުރުމަށް، ސަރުކާރުން ވަރަށް ބޮޑު އިސްކަމެއް ދޭނެ. ދާދި މިދާކަށްދުވަހު ސަރުކާރުން އިޢުލާނު ކުރި، މަތީ ތަޢުލީމުގެ ލޯން ސްކީމްގައިވެސް، ނަފްސާނީ ބަލީގެ ސްޕެޝަލިސްޓުން ތަމްރީނު ކުރުމަށް ބޮޑު ޢަދަދެއް ކަނޑައަޅާފައިވާނެ.\nޞިއްޙީ ޚިދުމަތް ދޭ ތަނެއް ޤާއިމުކޮށްގެން އެކަނި، ނަފްސާނީ ބަލިތަކަށް ޝިފާއެއް ނުލިބޭނެ. ޢާއިލާގެ ލޯތްބާއި އޯގާތެރިކަން އަދި އެހީތެރިކަން ބޭނުންވޭ. އަދި ނަފްސާނީ ބަލި ތަޙައްމަލް ކުރާ މީހުންގެ ޢާއިލާތަކަށްވެސް މުޖްތަމަޢުގެ އޯގާތެރިކަމާއި އެހީތެރިކަން ބޭނުންވޭ. މުޖްތަމަޢެއްގެ ގޮތުގައި މިހާރަށްވުރެ އަޅުގަނޑުމެން އެންމެންގެ ހަމްދަރުދީއާއި އަޅައިލުން ދޭންޖެހޭ.\nއަޅުގަނޑަކީ ނަފްސާނީ ބަލިގެ މާހިރެއް ނޫން. އެކަމަކު އަޅުގަނޑަށްވެސް އެނގިފައިވާ ގޮތުގައި، ނަފްސާނީ ބަލި ތަޙައްމަލްކުރާ ގިނަ މީހުންނަށް، އެމީހުންގެ ޙާލަތު ބުނެދޭކަށް ނޭނގެ. އަދި މުޖްތަމަޢުން އެކަމާ ދެކޭނެގޮތް ހިތަށްއަރާފައި، އެކަމަށް ފަރުވާ ހޯދަންވެސް ޖެހިލުންވޭ.\nއެފަދަ އުނދަގޫތައް ތަޙައްމަލް ކުރަމުންދާ މީހުންނަށް، އަޅުގަނޑުގެ އޮތް އިލްތިމާސަކީ، މި ބުރަ އުފުއްލަވަން ނުހައްދަވާށޭ. ނަފްސާނީ ބަލީގެ ތަޖްރިބާކާރެއްގެ އެހީ ހޯއްދަވާށޭ. އަޅުގަނޑުމެން އެންމެންވެސް މިތިބީ ތިޔަބޭފުޅުންނާ އެކުގައި. ވެވުނު އެންމެ ބޮޑަކަށް ތިޔަބޭފުޅުންނަށް އެހީތެރިކަން ފޯރުކޮށްދިނުމަށް.\nއަޅުގަނޑު އުންމީދު ކުރަނީ، ރައްޔިތުންގެ އުފާވެރިކަމަށް އަޅުގަނޑުމެން މިކުރާ މަސައްކަތް ކާމިޔާބުވެ، ރައްޔިތުންނަށް ފާގަތި ދިރިއުޅުމެއް ލިބިގެން ދިޔުން.\nއަޅުގަނޑުގެ ދުޢާއަކީ، ރައްޔިތުންގެ ކުރިއެރުމާއި، ހެވާއި ލާބަޔަށް މިކުރާ މަސައްކަތުގައި، މާތް ﷲ ބަރަކާތް ލައްވައި، ދިވެހި ރައްޔިތުންނަކީ، ހަށިހެޔޮ، ދުޅަހެޔޮ ދިރިއުޅުމެއް ލިބިގެންވާ ނަސީބުވެރި ބަޔަކު ކަމުގައި ލެއްވުން! އާމީން.


Afghan ge vaguthee sarukaarehgai thiben vaanee hama ekani Taliban inneh noon: Raees Nasheed\nއަފްޣާނުގެ ވަގުތީ ސަރުކާރެއްގައި ތިބެންވާނީ ހަމައެކަނި ޠާލިބާނުންނެއް ނޫން: ރައީސް ނަޝީދު\n-4weeks ago 12 - ރިމާހް\nއަވައްޓެރި އަފްޣާނިސްތާނުގައި ވަގުތީ ސަރުކާރެއް އެކުލަވާލާއިރު، ތިބެންވާނީ ޠާލިބާނު ޖަމާޢަތް ނޫންކަމަށް ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވީ އިންޑިއާގެ ޓީވީ ޗެނަލެއްކަމަށްވާ "ޓައިމްސް ނައު"ގެ ޕްރޮގްރާމެއްގައި ބައިވެރިވެ ވަޑައިގެން ވާހަކަދައްކަވަމުންނެވެ.\nޕްރޮގްރާމްގެ ޕްރެޒެންޓަރ ކުރި ސުވާލަކަށް ޖަވާބުދެއްވަމުން ރައީސް ނަޝީދު ވިދާޅުވީ، ސަރުކާރެއްގެ ސިފައިގައި ޠާލިބާނުންނާއެކު ގުޅުން ބޭއްވުމުގެ ކުރިން ބައިނަލްއަގްވާމީ ދުނިޔެއިން ވަރަށް ބޮޑަށް ވިސްނަންޖެހޭ ކަމަށެވެ. އެގޮތުން އެ ޖަމާޢަތުން މިފަހަރު ތަފާތުވާނެކަމަށް ވިސްނުމަކީ އެހާ ރަނގަޅުގޮތެއް ނޫންކަމަށެވެ. އެހެނަސް ބައިނަލްެއަގްވާމީ މުޖުތަމައުއިން، އެކުގައި މަސައްކަތްކުރެވޭނެފަދަ އެހެން ސިޔާސީ ފަރާތްތަކެއް އަފްޣާނިސްތާނުގައި ވާކަމަށް އެމަނިކުފާނު ފާހަގަކުރެއްވިއެވެ.\nއެގޮތުން އަފްޣާނިސްތާނުގެ ކުރީގެ ރައީސް ހާމިދު ކަރްޒާއީ، މިހާރު ގައުމުން ބޭރުގައި ފިއްލަވައިގެން ހުންނެވި ރައީސް އަޝްރަފް ޣަނީ އަދި އެހެނިހެން ޕްރޮގްރެސިވް ޚިޔާލުތަކާއެކު ބައިނަލްއަގްވާމީ މުޖުތަމައުއަށް މަސައްކަތްކުރެވިދާނެކަމަށް ރައީސް ނަޝީދު ވަނީ ވިދާޅުވެފައެވެ. އަދި އެފަރާތްތަކުން ޠާލިބާނުންނާއެކު މަސައްކަތްކުރުމުގެ ކުރިން، ބައެއް ކަންކަމުގެ ޔަގީންކަން ހޯދަން ޖެހޭނެކަމަށްވެސް ވަނީ ވިދާޅުވެފައެވެ.\nރައީސް ނަޝީދު ވިދާޅުވީ ސަރުކާރުގައި ތިބެން ވާނީ ހަމައެކަނި ޠާލިބާނުން ނޫންކަމަށެވެ. އަދި ވަގުތީ ނިޒާމެއްގެ ތެރެއިން އެމީހުންގެ އަތުގައިވެސް ބާރުތަކެއް އޮތަސް، އެހެނިހެން މުހިންމު އަދި ފައިދާހުރި ސިޔާސީ ކަންތައްތަކެއް ކުރާނެ ފަރާތްތަކެއް އަފްޣާނިސްތާނުގައި ވާކަމަށްވެސް ވަނީ ވިދާޅުވެފައެވެ. ރައީސް ނަޝީދުގެ ވެރިކަމުގެ ތެރެއިން 2010 ހިސާބުގައި ޠާލިބާނުންނާއި އަފްޣާނު ސަރުކާރަށް ތާއިދުކުރާ ބަޔަކު ވަނީ ރާއްޖޭގައި ނުރަސްމީ މަޝްވަރާތަކެއްވެސް ބާއްވާފައެވެ.\nކާބުލްގެ ރިޔާސީ ގަނޑުވަރާއި އެހެނިހެން މުހިންމު ބައެއް ތަންތަން ވަނީ ޠާލިބާންގެ ބެލުމުގެ ދަށަށް ގެންގޮސްފައެވެ. އެއާއެކު ކާބުލް ކައިރީގައި އޮންނަ ހާމިދު ކަރްޒާއީ އިންޓަރނޭޝަނަލް އެއާޕޯޓަށް ގިނަ އަދަދެއްގެ މީހުން ދަނީ ޖަމާވެ، އެގައުމުން ފުރައިގެންދާން މަސައްކަތް ކުރަމުންނެވެ.\nޠާލިބާނުން ދަނީ ކާބުލްގެ އާންމު ރައްޔިތުންނަށް އެއްވެސް ނުރައްކަލެއް ނެތްކަމަށް ބުނަމުންނެވެ. އަދި އެ ޝަހަރު ދޫކޮށްދާން ބޭނުންވާ އެންމެހާ ފަރާތްތަކަށް އެ ފުރުޞަތު ފަހިކޮށްދޭނެކަމަށްވެސް ބުނަމުންނެވެ.\nޠާލިބާނުން އިސްވެ އޮވެ އުފައްދާ ސަރުކާރެއް ޤާއިމުކުރާނެކަމުގެ ވާހަކަތައް ދެކެވެމުންދާއިރު، އެޤައުމުގެ ރައީސް އަޝްރަފް ޣަނީ މަޤާމުން ރަސްމީ ސިފައެއްގައި އިސްތިއުފާ ދެއްވާފައެއް ނުވެއެވެ. ނަމަވެސް އެބޭފުޅާ ވަނީ ޤައުމު ދޫކޮށް ވަޑައިގެންފައެވެ.\nއަފްޣާނިސްތާނުގައި ޤާއިމުކުރާ އާ ސަރުކާރަށް ތާއިދުކުރާނެކަން މިހާތަނަށް އެއްވެސް ޤައުމަކުން ރަސްމީކޮށް ބުނެފައެއް ނުވެއެވެ. ނަމަވެސް އެފަދަ ސަރުކާރަކާއި އެކުގައިވެސް މަސައްކަތްކޮށްފާނެކަމުގެ އިޝާރާތެއް ޗައިނާއިން ވަނީ ދީފައެވެ.\nނަޝީދު އެގައުމުގެ ބޮޑުވަޒީރަކަށް ހަމަޖައްސައިދިނުމަށް އަޅުގަނޑު އޮންނާނީ ތާލިބާނުންނަށް ގޮވާލާފަ. އަދި ތާލިބާނުންނަށް ސަރުކާރު އެކުލަވާލަންވީގޮތް ކިޔާދިނުމަށް މީނަ މީ ކާކު؟\nއިންޑިޔާ މީހުން ބިރުން އުޅޭތީ ބޮޑުބުޅަލާނާދޭ ކިޔަން މި ޖެހުނީ މިސޮރަށް\nމީނަޔައް ހީވަނީބާ އަފްޣާނިސްތާނުގައިވެސް މީނަބުނާހާގޮތެއް ހަދާނެ ބޮންޑޭޭއާއި ވައްޑޭން ތިބޭކަމަށް.\nއެހެން ގައުމެއްގެ ސަރުކާރު އެކުލެވިފައި އޮންނަން ޖެހޭނެ ގޮތް ކިޔަން މީނަ މީކާކު؟ އިސްލާމީ އެއްވެސް ގައުމަކާ މޫނުދިމާ ނުކުރެވޭމިކަހަލަ ޖާހިލުން އަވައްޓެރި ގައުމުތަކުގެ ދާޚިލީ ކަންކަންމާ ބެހުމަކީ ވަރައް ނުރަގަޅު އާދައެއް\nދެންކެނެރީގޭ ރޫހާނީމީހާ ތޯލިބާންގެ ވެރިކަމާ ހަވާލުވާންވީނު ވަރަށްސާފް\nމުއްލާ އައްނީ ބުރަދަރ ހީވަނީ ތިމަންނައަކީ މާބޮޑު މީހެއްހެން ވެރިކަންކުރަންނޭގުނުމީހަކު އެހެންމީހުގެ ދާހިލީކަންކަމާބެހެނީ އަދި ކީ އާއިލާއާއެކުވެސްއުޅެންނޭގުނު\nނަސީދު މާ ގައްޑާ ވެގެން އަފްޤާން ދާހިލީ ކަންތަކަށް އަނގަ ކޮށްޕައިގެން މި ޤައުމުގެ ދުވަސް ދުއްވަަލަން ނޫޅޭ. އަމިއްލަ ޤައުމުގެ ހާލަތު މިއޮތީ ގޮވަން ތައްޔާރަށް އޮންނަ އަލިފާން ފަރުބަދަ އެއްހެން. އަމިއްލަ ޕާޓީ ތެރޭ ވެސް އެކަކު އަނެކަކަށް ކަރުގަ ހިފާ ވެރިކަމާ ބަގުޑި ބައްދަނީ ދެން ކިހިނެއް އެހެން ބައެއްގެ ކަމަކަށް ފާޑު ކިޔޭނީ. ތިހުރިތާ މަޑުން ހުރެވޭތޯ ބަލާ ބަލަ\nތާލިބާނުންނާއިއެކު ދެންސަރުކާރުގައި ތިބެންވީ އަންނި އާއި ޖާބިރު\nއެކަމަކު ރާއްޖޭގެ ވެރިކަމުގައި ތިބެން ޖެހެނީ، އެމްޑިޕީގެ އައުވާނުން އެކަނި ދޯ!\nގައުމުތަކުގެ ދާހިލީ ކަންކަމާ ބެހޭ މީކާކުތަ އަޅެ. އަނގަ މަޑުން ލައިން ހުންނަން ނޭންގިގެން މިއުޅެނީ ކީއްވެތަ. މިތަން ހިފަން ދައުވަތުދޭ ހެން ހީވަނީ އެހެން ގައުމުތަކުގެ މަސްރަހުތެރެއައް މި ވަންނަނީ.


Sheikh Salman ah Vote laan FAM ge Team Ziuric ah\nޝައިހް ސަލްމާނަށް ވޯޓުލާން އެފްއޭއެމުގެ ޓީމު ޒިއުރިކަށް\nނޯމަލައިޒޭޝަން ކޮމިޓީގެ ރައީސް ޝަވީދު، ފީފާގެ އިންތިހާބު ކާމިޔާބު ކުރައްވާނެ ކަމަށް ބެލެވޭ އޭއެފްސީ ރައީސް ސަލްމާންއާއެކު: ރާއްޖެ ތާއީދު ކުރަނީ ސަލްމާން އަށް.\nދުނިޔޭގެ ފުޓްބޯޅަ ޖަމިއްޔާ ފީފާ އަށް އާ ރައީސަކު ހޮވަން މާދަމާ ބާއްވާ އިންތިބާހުގައި ޝައިހް ސަލްމާން ބިން އިބްރާހީމް އަލް ހަލީފާ އަށް ވޯޓުލާން އެފްއޭއެމުގެ ޓީމު ރޭ ސްވިޒަލޭންޑަށް ފުރައިފި އެވެ.\nގައުމީ ފުޓްބޯޅަ އިދާރާގެ ޓީމުގައި ހިމެނިވަޑައިގަންނަވަނީ ނޯމަލައިޒޭޝަން ކޮމިޓީގެ ރައީސް މުހައްމަދު ޝަވީދާއި އަލީ އުމަރާއި ޖެނެރަލް ސެކްރެޓަރީ ބައްސާމް އަދީލް ޖަލީލެވެ.\nއޭޝިޔާގެ ފުޓްބޯޅަ ޖަމިއްޔާގެ ރައީސް ޝައިހް ސަލްމާން އަށް ވޯޓު ދޭން ރާއްޖެ ނިންމާފައިވާއިރު އޭޝިޔާގެ ހުރިހާ ގައުމަކުން ވެސް ސަލްމާން އަށް ވޯޓުދޭން ވަނީ އެއްބަސްވެފަ އެވެ. އަދި ސަލްމާނަށް ތާއީދު ހޯދައިދިނުމަށް އޭއެފްސީ އެގްޒެކްޓިވް ކޮމިޓީން ވަނީ ފާއިތުވެދިޔަ ދޮޅުމަހެއްހާ ދުވަހު ވަރަށް ބުރަކޮށް މަސައްކަތްކޮށްފަ އެވެ. ނޯމަލައިޒޭޝަން ކޮމިޓީގެ މެމްބަރު މުހައްމަދު ޝަވީދަކީ އޭއެފްސީ އެގްޒެކެޓިވް ކޮމިޓީގެ މެމްބަރެކެވެ.\nފީފާގެ މައި މަރުކަޒުގައި ބާއްވާ އިންތިހާބުގައި ފަސް ކެނޑިޑޭޓަކު ވާދަކުރައްވާނެ އެވެ. އެއީ އޭއެފްސީގެ ރައީސް ސަލްމާން އާއި ޔޫއޭފާގެ ޖެނެރަލް ސެކްރެޓަރީ ޖިއާނީ އިންފަންޓީނޯ އާއި ފީފާގެ ކުރީގެ ނާއިބް ރައީސް ޕްރިންސް އަލީ ބިން އަލް ހުސައިން އާއި ފްރާންސްގެ ޖެރޯމް ޝެމްޕޭން އާއި ޓޯކްޔޯ ސެކްވާލޭ އެވެ.\nފީފާގެ އިންތިހާބުގައި ވާދަކުރައްވާ ކެނޑިޑޭޓުން: އެންމެ ތާއީދު ބޮޑީ ސަލްމާން އަށް\nމީގެ ތެރެއިން އެންމެ ކުރީގައި އުޅުއްވަނީ ސަލްމާން އެވެ. އެއަށްފަހު އިންފަންޓީނޯ އާއި ޕްރިންސް އަލީ އެވެ. އަނެއް ދެބޭފުޅުންނަށް މާބޮޑު ތާއީދެއްނެތެވެ.\nފީފާގެ 209 މެމްބަރު ގައުމުން ވޯޓުލާ އިންތިހާބު ކާމިޔާބު ކުރެވޭނީ މެދުވެގެން ދެބައިކުޅަ އެއްބައި ވޯޓު ލިބިވަޑައިގެންނެވެ. ނަމަވެސް މިއަދަދަށް އެއްވެސް ކެނޑިޑޭޓަކަށް ވޯޓު ލިބިވަޑައިގަންނަވާނެ ކަމަށް ނުބެލެވެ އެވެ. އެހެންވެއްޖެނަމަ ދެ ބުރުގައި ވޯޓުލާނީ ފުރަތަމަ ބުރުން އެންމެ ގިނަ ވޯޓު ލިބިވަޑައިގަންނަވާ ދެ ކެނޑިޑެޓުންގެ މެދުގަ އެވެ.\nޝައިހް ސަލްމާނަށް އޭޝިޔާގެ އިތުރުން އެފްރިކާގެ ގައުމުތަކުން ވެސް ތާއީދު ކުރައްވަ އެވެ. ޔޫރަޕުގެ ގިނަ ގައުމުތަކެއްގެ ތާއީދު އޮތީ އިންފަންޓީނޯ އަށެވެ.\nޖެނެރަލް ސެކްރެޓަރީ ބައްސާމް (ކަނާތުން ދެ ވަނަ އަށް) އަދި ޝަވީދު (ކަނާތުން ފަސް ވަނަ އަށް) ފީފާގެ އިންތިހާބީ ކެނޑިޑޭޓް ސަލްމާން (މ) ދެކުނު އޭޝިޔާގެ ފުޓްބޯޅަ ފެޑަރޭޝަންތަކުގެ ވެރިންނާއެކު.\nމި އިންތިހާބު ފަސްކޮށްދިނުމަށް ޕްރިންސް އަލީ އިއްޔެ ހުށަހެޅުއްވި ނަމަވެސް އެކަން ކުރެވެން ނެތްކަމަށް ކޯޓް އޮފް އާބިޓްރޭޝަނުން ވަނީ އިއްޔެ ވަނީ ނިންމާފަ އެވެ. ޕްރިންސް އަލީ އިންތިހާބު ފަސްކޮށްދޭން އެދުނީ ވޯޓުލާ ބޫތުތަކުގެ އެތެރެ ނުފެންނަ ގޮތަށް ބަހައްޓާ މައްސަލާގަ އެވެ. އޭނާ ބޭނުންފުޅުވަނީ ޓްރާންސްޕޭރަންޓް ވޯޓިން ބޫތުތައް ބެހެއްޓުމަށެވެ.\nފީފާގެ ރައީސަކު ހޮވަން ވޯޓުލުން މި ބާއްވާނީ 1998 ވަނަ އަހަރުން ފެށިގެން ރައީސްކަން ކުރައްވަމުން އައި ސެޕް ބްލެޓާ މިދޔަ އަހަރުގެ ޖޫން މަހު އިސްތިއުފާ ދެއްވަން ނިންމެވުމުންނެވެ. ބްލެޓާ އިސްތިއުފާ ދެއްވަން ނިންމެވީ ޕްރިންސް އަލީއާ ވާދަކޮށް އިންތިހާބު ކާމިޔާބު ކުރައްވައި ފަސް ވަން ދައުރަކަށް ހޮވިވަޑައިގެންނެވިތާ ތިން ދުވަސް ފަހުން ބޭއްވި ނޫސްވެރިންގެ ބައްދަލުވުމުގަ އެވެ. ބްލެޓާ އިސްތިއުފާ ދެއްވަން ނިންމެވި އެއް ސަބަބަކީ ފީފާގެ ކޮރަޕްޝަން ބޮޑުވެ، އޭނާ އަށް އިންތިހާ އަށް ފިއްތުންތައް ކުރިމަތިވުމެވެ. އޭގެ ފަހުން ފީފާއިން ވަނީ އޭނާ އާއި ނާއިބް ރައީސް މިޝޭލް ޕްލެޓިނީ އަށް އަހަރަށް ސަސްޕެންޑްކޮށް، އިއްޔެ އެ މުއްދަތު ހަ އަހަރަށް މަދުކޮށްފަ އެވެ.\nއެފްއޭއެމް ފީފާ މުހައްމަދު ޝަވީދު


Komme rashakah sports counselor eh thamreen kuranee | Mihaaru\nމާލެ: ނޮވެމްބަރު 19، 2018- އާ ރައީސް އިބްރާހިމް މުހައްމަދު ސޯލިހް މަގާމުގެ ހުވާކުރެއްވުމުގެ އުފަލުގައި "ދުޅަހެޔޮ ހަށިހެޔޮ އީދު"ގެ ނަމުގައި ދެ ދުވަހުގެ މުއްދަތަށް ބޭއްވި ފެސްޓިވަލް ނިންމާލުމުގެ ގޮތުން ގަލޮޅު ދަނޑުގައި ކުޅުނު އެކުވެރިކަމުގެ ފުޓުބޯޅަ މެޗުތަކުގެ ތެރެއިން ސިޔާސީ ބޭފުޅުންގެ މެޗުަގައި ރައީސް އިބްރާހިމް މުހައްމަދު ސޯލިހް ބައިވެރިވެވަޑައިގަންވަނަނީ.---ފޮޓޯ: ހުސައިން ވަހީދު/މިހާރު\n26 ނޮވެމްބަރ 2018 - 15:365comments\nރައީސް އިބްރާހީމް މުހައްމަދު ސޯލިހު ރިޔާސީ އިންތިހާބުގެ ކެމްޕޭނުގައި ވައުދުވެވަޑައިގެންފައިވާ ގޮތަށް، ރާއްޖޭގެ މީހުން އުޅޭ ކޮންމެ ރަށަކަށް ސްޕޯޓްސް ކައުންސިލަރެއް ތަމްރީން ކުރުމުގެ މަސައްކަތް ޔޫތު މިނިސްޓްރީން ފަށައިފި އެވެ.\nކޮންމެ ރަށެއްގައި ސްޕޯޓްސް ކައުންސިލަރެއް ބެހެއްޓުމަށް މަސައްކަތް ފެށުމުގެ ގޮތުން ޔޫތު މިނިސްޓްރީން މިހާރު ވަނީ އިންސްޓްރަކްޓަރުން ތަމްރީނު ކުރަން ހުޅުވާލައިފަ އެވެ. ސްޕޯޓްސް ކައުންސިލަރުން ހަމަޖެއްސުމަކީ އާ ސަރުކާރުގެ ފުރަތަމަ 100 ދުވަހުގެ ތެރޭގައި ފުރިހަމަ ކުރަން ނިންމާފައިވާ ކަމެކެވެ.\nކަސްރަތު ކުރުމަށް މީހުންނަށް އެހީތެރިވުމަށް "ސްޕޯޓްސް ކައުންސިލާ"ގެ ނަމުގައި ކޮންމެ ރަށެއްގައި އުފައްދާ މަގާމަށް މީހުން ތަމްރީނު ކުރުމަށް ހިންގާ ކުރު މުއްދަތުގެ ކޯސް ހިންގާނީ މޯލްޑިވްސް ނޭޝަނަލް އިންސްޓްޓިއުޓް އޮފް ސްޕޯޓްސް އިންނެވެ. އެ ކޯހަށް މީހުން ހޯދުމަށް ބުރާސްފަތި ދުވަހު ކުރި އިއުލާނުގައިވާ ގޮތުން، ކޯސް ފަށަން ހަމަޖެހިފައި ވަނީ އަންނަ ޑިސެމްބަރު މަހުގެ 16 ވަނަ ދުވަހު އެވެ. ކޯހަށް ވަނުމަށް އެދި ހުށަހެޅުމުގެ އެންމެ ފަހު ތާރީހަކީ ޑިސެމްބަރު ހަތަރު ވަނަ ދުވަހެވެ.\nތިން ހަފުތާގެ މުއްދަތަށް ހިންގާ އެ ކޯސް ފުރިހަމަ ކުރާ މީހުންނަށް "ސެޓްފިކެޓް ވަން އިން ފިޓްނަސް އިންސްޓްރަކްޓާ" ލިބޭނެ އެވެ.\nރައީސް އިބްރާހީމް މުހައްމަދު ސޯލިހަކީ ކަސްރަތު ކުރުމާއި ދުޅަހެޔޮކަމާ ގުޅޭ އެހެން އާދަތަކަށް ލޯބި ކުރައްވާ ބޭފުޅެކެވެ. އެ މަނިކުފާނު ރައީސްކަމުގެ ހުވާ ކުރެއްވުމަށް ފަހު އުފާ ފާޅުކުރުމަށް ވެސް ބޭއްވީ ކުޅިވަރާއި ކަސްރަތުގެ ފެސްޓިވަލެކެވެ. "ދުޅަހެޔޮ ހަށިހެޔޮ އީދު"ގެ ނަމުގައި ބޭއްވި އެ ހަރަކާތުގައި ގިނަ އަދަދެއްގެ އާންމު ރައްޔިތުންނާއި ވެރިކަން ކުރާ ކޯލިޝަންގެ އިސް ބޭފުޅުން ބައިބެރިވަޑައިގަތެވެ.\nއިތުރު ލިޔުންތައް ދިވެހި ސަރުކާރު ރައީސް އިބްރާހިމް މުހައްމަދު ސޯލިހް ފިޓްނެސް އެމްޕަވާ ފިޓްނަސް ސިއްހަތު\nބޭރުތެރޭގައި އުޅޭއިރު މާސްކް އެޅުން މަޖުބޫރުކޮށްފި


SunOnline: Cashew nut gai sihhee ethah faidhaa thakeh ekulevigenvey\nމުޙައްމަދު ޝާނިފް 26 Oct 2021, 08:34\nކެޝޫ ނަޓަކީ އޭގައި ގިނަ އަދަދަކަށް ނިއުޓްރިއަންޓްސް ހިމެނޭ ބާވަތެކެވެ. އޭގެތެރޭގައި ޕްރޮޓީން، ފައިބަރ، ޒިންކު، ފޮސްފެރަސް، ހަށިގަނޑަށް ބޭނުންވާ ފެޓްސް އަދި އެންޓިއޮކްސިޑެންޓްސް ހިމެނެއެވެ.\nކެޝޫ ނަޓަކީ ތިރީސް ފޫޓަށް ދިގުވާ ގަހެއްގައި އަޅާ ކެޝޫ އެޕަލްގައި ހިމެނޭ، ކިޑްނީ ޝޭޕަށް ހުންނަ ބަދަނުގެ ބާވަތެކެވެ.\nއެހެން ބަދަންތަކެކޭ ވެސް އެއްގޮތަށް ކެޝޫ ނަޓަކީ ކޮލެސްޓްރޯލާއި ގްލުޓެން ފްރީ އެއްޗެކެވެ.\nކެޝޫ ނަޓުގައި ހަށިގަނޑަށް ފައިދާކުރަނިވި މާއްދާތަކެއް އެކުލެވިގެންވެއެވެ. އެގޮތުން 100 ގްރާމުގެ ކެޝޫ ނަޓު ގައި ހިމެނެނީ:\n18 ގުރާމުގެ ޕްރޮޓީން\n30 ގުރާމުގެ ކާބްސް\n44 ގުރާމުގެ ފެޓް ކޮންޓެންޓް\nކެޝޫ ނަޓަކީ އެކެއުމުން ހަށިގަނޑަށް ވަރަށް ފައިދާ ކުރާ ބަދަނުގެ ބާވަތެކެވެ. އެގޮތުން ލިބޭ ފައިދާ ތަކުގެ ތެރޭގައި:\nހަށިގަނޑުގައި ހުންނަ ކަށިތައް ވަރުގަދަ ކޮށްދިނުން\nމެގްނީސިއަމް އަކީ ހަށިގަނޑުގައި ހުންނަ ކަށިތައް ވަރުގަދަ ކޮށްދިނުމަށް ބޭނުންވާ އެންމެ މުހިއްމު އެއް މާއްދާއެވެ. ކެޝޫ ނަޓުގައި މި މާއްދާ އެކުލެވިގެންވާއިރު ހަށިގަނޑުގައި ހުންނަ މަސްތަކާއި ނާރުތަކުގެ އިތުރުން ހަކުރު ބަލިން ސަލާމަތް ވުމަށް އެހީވެދެއެވެ.\nކެޝޫ ނަޓުގައި ހިމެނޭ ލުޓެއިންގެ ސަބަބުން ''ރެޓިނާ'' ރައްކާތެރިކޮށްދެއެވެ. ހަމައެހެންމެ ޒީޒަންތިން ރަނގަޅު ވަރަކަށް މީގައި ހުރުމުގެ ސަބަބުން މަސްކިއުލާ ޑީޖެނެރޭޝަން އިން ލޯ ރައްކާތެރިކޮށްދެއެވެ. އަދި ލޮލޮގެ ފެނުން ރަނގަޅު ކޮށްދީ ޔޫވީއިން ލޯ ރައްކާތެރިކޮށްދެއެވެ.\nމީގައި ހިމެނެނީ 33% މެގްނީޒިއަމެވެ. މީގެ ސަބަބުން ހިތުގެ ބަލިތަކުން ރައްކާތެރި ކޮށްދެއެވެ. އަދި މީގައި ހިމެނޭ އެންޓި އިންފުލެމޭޓަރީ މާއްދާތަކާއި، ވިޓަމިންސްއާއި ފައިބަރއާއި އަދި މިނަރަލްސްގެ ސަބަބުން ދުޅަހެޔޮ ހިތެއް ލިއްބައިދެއެވެ.\nމީގައި ހިމެނޭ ކާބޯހައިޑްރޭޓްސް ދަށްވުމުގެ ސަބަބުން ހަކުރު ބަލިން ރައްކާތެރިކޮށްދެއެވެ. އަދި ފައިބަރގެ ސަބަބުން ބްލަޑް ޝުގާ ލެވެލް ކޮންޓްރޯލް ކޮށްދެއެވެ.\n"ޒިންކް" މި މާއްދާ އަކީ މައިކްރޮބިކަލް އިންފެކްޝަނުން ދިފާއީ ނިޒާމު ވަރުގަދަ ކޮށްދިނުމަށް އެހީވެދޭ އެންމެ މުހިއްމު މާއްދާއެވެ. ކެޝޫ ނަޓުގައި މި މާއްދާ އެކުލެވިގެންވާއިރު ދިފާއީ ނިޒާމު އިތުރަށް ވަރުގަދަ ކޮށްދީ އެނިޒާމުގައި ހުންނަ ސެލްތައް ޑެވެލޮޕް ކޮށްދިނުމަށް އެހީވެދޭނެއެވެ.\nކޮލެސްޓްރޯލް ލެވެލް ކޮންޓްރޯލް ކޮށްދިނުން\nކޮލެސްޓްރޯލް މަތިވުމަކީ ހިތުގެ މައްސަލަތަކާއި ލޭގެ ހިނގުމަށް އަސަރު ކުރާ ކަމެކެވެ. ކެޝޫ ނަޓް ގަވާއިދުން ކައި ނަމަ ހަށިގަނޑަށް ފައިދާ ނުކުރާ ކޮލެސްޓްރޯލް މަދުކޮށްދިނުމަށް އެހީތެރިވެދެއެވެ.\nހަމައެހެންމެ ކެޝޫ ނަޓަކީ ކެންސަރު ބަލިން ރައްކާތެރިވުމަށް އެހީވާ އެއްޗެކެވެ. އަދި އޭގައި ހިމެނިގެންވާ މިނެރަލް ކޮޕާގެ ސަބަބުން އިސްތަށިގަނޑު ވަރުގަދަ ކޮށްދީ ގައިގެ ހަންގަނޑު ވެސް އޮމާންކޮށްދެއެވެ.\nއެހެންކަމުން ކެޝޫ ނަޓަކީ ނުކައި ދޫކޮށްލެވޭނެ އެއްޗެއް ނޫނެވެ.


ފުލްބްރައިޓް ފޮރިން ސްޓޫޑެންޓް ޕްރޮގްރާމް 2020-2021\nފުލްބްރައިޓް ފޮރިން ސްޓޫޑެންޓް ޕްރޮގްރާމްގެ ދަށުން ކަނޑައެޅިފައިވާ ދާއިރާތަކަކުން އެކެއް ނުވަތަ ދެދަރިވަރުންނަށް އެމެރިކާގައި މާސްޓަރސް ޑިގްރީ ހެދުމުގެ ފުރުޞަތު އޮތްކަމުގައި އެފަރާތުން އަންގާފައިވެއެވެ. މިކޯސްތަކަށް ކުރިމަތިލުމުގެ ޝަރުތުތަކާއި އެޕްލައިކުރެވޭނެ ދާއިރާތަކާއި އިތުރު މައުލޫމާތު މިމިނިސްޓްރީގެ ވެބްސައިޓް www.mohe.gov.mv އިން ލިބެން ހުންނާނެއެވެ.\nވީމާ، ފުލްބްރައިޓް ފޮރިން ސްޓޫޑެންޓް ޕްރޮގްރާމްގެ ދަށުން ކިޔެވުމަށް ޝައުޤުވެރިވާ ފަރާތްތަކުން 01 އޮގަސްޓް 2019 (ބުރާސްފަތި) ދުވަހުގެ ކުރިން ތިރީގައިވާ ލިންކްގައި ޔޫސަރ އެކައުންޓެއް ހުޅުވުމަށްފަހު އޮންލައިންކޮށް އެޕްލައި ކުރުން އެދެމެވެ. އަދި ދިވެހިރާއްޖޭގައި ހުންނަ އެމެރިކަން ސެންޓަރަށް އެޕްލައިކުރިކަން އީމެއިލް އަކުން އެންގުން އެދެމެވެ. އަދި މިކޯހަށް ޝޯޓްލިސްޓްވާ ފަރާތްތަކަށް ބާއްވާ އިންޓަރވިއު މިއަހަރުގެ އޮގަސްޓްމަހު ފަހުކޮޅުގައި ނުވަތަ ސެޕްޓެމްބަރ މަހު ކުރީކޮޅުގައި އޮންނާނެކަން ސްކޮލަރޝިޕް ދޭ ފަރާތުންވަނީ އަންގަވާފައެވެ.\nAmerican Center email ID: [email protected]\nOnline application by creating user account: http://apply.iie.org/ffsp2020\nސުންގަޑި: 01 އޮގަސްޓް 2019 1400


Sudan Israel ge gulhun fakka kohfi - Hali News\nސޫދާނުން އިޒްރޭލާއެކު ގުޅުން ގާއިމް ކުރަން ތައްޔާރު\n10 October 2020, 15:34\nއިޒްރޭލާއެކު ގުޅުން ގާއިމް ކުރުމަކީ މަޝްވަރާ ކުރެވިދާނެ މައްސަލައެއް ކަމަށް ސޫދާންގެ ޚާރިޖީ ވަޒީރު ހާމަ ކުރައްވައިފިއެވެ. ފްރާންސް24 ޗެނަލްގައި ވާހަކަ ދައްކަވަމުން ޢުމަރު ޤަމަރުއްދީން ވިދާޅުވީ، އިޒްރޭލާއެކު ގުޅުން ގާއިމް ކުރުމުގެ ވާހަކަ ދެއްކިދާނެއެވެ. ނަމަވެސް އެއީ ޓެރަރިޒަމަށް ވާގިވެރިވާ ގައުމުތަކުގެ ލިސްޓުން ސޫދާން އުނިކުރުމާ ގުޅުމެއް އޮތް މައްސަލައެއް ނޫނެވެ.\nއިޒްރޭލާއެކު ސޫދާނުން ގުޅުން ގާއިމް ކޮށްފާނެ ކަމުގެ ވާހަކައަކީ ސޫދާންގައި މިހާރު ރިޕޯޓް ކުރެވޭ ވާހަކައެކެވެ. އަދި ސޫދާންގެ ވަފްދުން މިފަހުން އިމާރާތަށް ކުރި ދަތުރާ ގުޅިގެން މިކަމަށް އެބަސްވެފައިވާ ކަމަށް ރިޕޯޓް ކޮށްފައި ވެއެވެ.\n1993 ގައި އަލްގައިދާ ލީޑަރު ބިން ލާދިންއަށް ސޫދާނުން ހިމާޔަތް ދިން ހިސާބުން ފެށިގެން ސޫދާނާ ދެކޮޅަށް އެމެރިކާއިން ވަނީ ދަތިކުރުމުގެ ފިޔަވަޅުތައް އަޅާފައެވެ. ސޫދާނުން ވަނީ ޚަރުތޫމްއިން ޕޯރޓް ސޫދާންގެ ބަނދަރަށް އޮންނަ ހައިވޭ ހަދައި ދިނުމުގެ ބަދަލުގައި ބިންލާދިން ސޫދާންގައި ބަހައްޓައި ދިނުމަށް އެއްބަސްވެފައެވެ.\nފަހުން ބިން ލާދިން ވަނީ އެ މަސައްކަތް ނިންމައި ސޫދާން ދޫކޮށް އޭނާގެ އައުވާނުންނާއެކު އަފްޣާނިސްތާނަށް ބަދަލުވެފައެވެ.\nސޫދާނގެ ވެރިކަން ކުރާ ކައުންސިލްގެ ނާއިބް ރައީސް، މުހައްމަދު ހަމްދާން ދަގްލޫ ހަމީދަތީ ވިދާޅުވެފައި ވަނީ ސޫދާނުގެ ނަން ޓެރަރިޒަމަށް ވާގިވެރިވާ ލިސްޓުން އުނިކޮށް، ދަތިކުރުމުގެ ފިޔަވަޅުތައް އުވާލައި އެމެރިކާއިން އެހީދޭން އެއްބަސްވެ، އެއް ބިލިއަން ޑޮލަރު ދިނުމުން ސޫދާނުން އިޒްރޭލާއެކު ގުޅުން ގާއިމް ކޮށްފާނެއެވެ.\nއުމަރު ގަމަރުއްދީން ވިދާޅުވީ ބަޔަކާއެކު ސޫދާނުން ގުޅުން ގާއިމް ކުރާނީ ސޫދާނުގެ ގައުމީ މަސްލަހަތާ ގުޅޭ ގޮތަށެވެ.\nއެންމެ ފަހުން އިޒްރޭލާ އެކު ގުޅުން ގާއިމްކޮށްފައި ވަނީ ބަހުރައިން އަދި އޭގެ ކުރިން އިމާރާތުންނެވެ. މި ދެ ގައުމުގެ ކުރިން އުރުދުން އިން 1994ގައި އަދި މިސްރުން 1979 ގައި ވަނީ އިޒްރޭލާއެކު ގުޅުން ގާއިމް ކޮށްފައެވެ.\nއަލަށް ގުޅުން ގާއިމް ކުރާ ލިސްޓްގައި ސޫދާންގެ އިތުރުން މޮރޮކޯ އަދި ސައޫދީ ހިމެނޭކަމަށް ވާހަކަ ދެކެވެއެވެ.\nއިތުރު ލިޔުންތައް އިސްރާއީލާއި ޔޫއޭއީގެ ގުޅުން ދެކުނު ސޫދާން


2 Anhenehge Medhuga Hingi Maaraamaaree Eh Fuluhun Balanee - Vaguthu\nދެ އަންހެނުންގެ މެދުގައި ހިންގި މާރާމާރީއެއްގެ މައްސަލަ ފުލުހުން ބަލަނީ\nމާލޭގައި ދެ އަންހެނެއްގެ މެދުގައި މާރާމާރީއެއް ހިންގި މައްސަލައެއް ފުލުހުން ތަހުގީގު ކުރަން ފަށައިފިއެވެ.\nސޯޝަލް މީޑިއާގައި އާންމުވެފައިވާ ވީޑިއޯ އިން ފެންނަނީ އަންހެނެއްގެ ގައިގައި ފިހިގަނޑަކުން ތަޅާ މަންޒަރެވެ. އެ މަންޒަރު ބަލަން މަގުމަތީގައި ގިނަ ބަޔަކު ތިބެއެވެ. އެކަމަކު، ވީޑިއޯގެ ވަކި ހިސާބަކުން ދެ އަންހެނުން ހުއްޓުވަން އެތަނުގައި ތިބި ބައެއް މީހުން މަސައްކަތް ކުރެއެވެ.\nފުލުހުންގެ މީޑިއާ އޮފިޝަލަކު ވިދާޅުވީ މާރާމާރީގެ މައްސަލަ އިއްޔެ ހުށަހެޅުމާ ގުޅިގެން އެކަން ތަހުގީގު ކުރަމުންދާ ކަމަށެވެ.\nވީޑިއޯ ދައުރުވާން ފެށުމާ ގުޅިގެން އާންމުން ވަނީ ވީޑިއޯ ކުރި މީހާ އަށާއި އެތަނުގައި ބަލަން ތިބި މީހުންނަށް ވަރަށް ހަޑި ހުތުރު ބަހުން ކޮމެންޓްކޮށްފައެވެ.\nދާދި ފަހުން ކުޑަ ދެ ކުއްޖަކު ހުޅުމާލޭ ފްލެޓެއްގެ ބެލްކަނީގައި ގައިގޯޅިވާ މަންޒަރު ފެންނަ ވީޑިއޯއެއް ނެގި މީހެއްގެ މައްސަލަ ހޫނުވިއެވެ.\nމިހާރު ސޯޝަލް މީޑިއާގައި ދައުރުވަމުންދާ ވީޑިއޯ ނެގި މީހާ އެ ވީޑިއޯ ނެގުމުގެ ބަދަލުގައި އެކަން ހުއްޓުވަން މަސައްކަތް ކުރި ނަމަ، ނުވަތަ ކަމާ ބެހޭ ފަރާތްތަކަށް އެންގުމަކީ އެންމެ ރަނގަޅު ގޮތް ކަމަށް ގިނަ ބަޔަކު އަންނަނީ ބުނަމުންނެވެ.\nމި ވީޑިއޯއާ ގުޅިގެން ފުލުހުންގެ ބަހެއް އަދި ލިބިފައެއް ނުވެއެވެ.\nމާޗް 11, 2020 12:28\nވީޑިއޯ ނުކުރިނަމަ ނޭގެ ތިކަންބެލޭނެ ކަމެއްވެސް ހުއްޓުވާ ރިޕޯޓުވެސް ކުރުން ރަގަޅު\nމާޗް 11, 2020 12:45\nދަރިފުޅު މަންމަ ގައިގަ ތަޅައިގަތީކަމަށް ވަނީ!\nމާޗް 11, 2020 13:08\nދަރިޔަކާއި މަންމަ އެއްެ ވާހަކަ މި ދައްކަނީ! ކަލޭމެންނަށް ހެޔޮ ވާނެ ހުޅަނގު ފަރާތުންވެސް ތި ރަށްވެހިކަމުގެ އިރުއަރާފިއްޔާ!\nމާޗް 11, 2020 13:16\nއަޅުގަޑަށް ހީވަނީ މިކަމަކީ ޕާރސަންލް ކަމެއް ނޫންހެން. މަގުމަށްޗަށް ނުކުތީމަ އެއޮތީ ޕަބްލިކްވެފަ. ގެވެށިއަނިޔާގެ ތެރެއަށް ތިއޮތީވަދެފަ. ރަގަޅު ފިލާވަޅެއް އެފަދަ މީހުންނަށް ލިބިގެން ނޫނީ މިކަހަލަ ކަނަކަމެް ނުހުއްޓޭނެ. މިހިސާބުން ދެން ވާނީ ޕާޓީގެ އެކްޓިވިސތަކަށް ދެން އެނިމުނީ.\nމާޗް 11, 2020 14:28\nވީޑިއޯ ނުކުރިނަމަ އެކަން ނުބަލާނެ މި ޔަކީ ތިހީކުރާަކަހަލަ ސަރުކާރެއްނޫން ކޮމްމެ ކަމެވެސް ބެލޭނީ ސޯސަލް މީޑިއާ ކެކިގަތީމަ ނާގާބިލު ސަރުޖާރެއް މިއީ ރައްޔަތުން ދެކެ ކުލުނެ ހުރިއްޔާ އިސްތިއުފާދީފަ ޖަލައް ވަޑާގަންނަވަންވީ އިބޫ މި ގައުމު ބަލި މަޑުކަމަކައް ވައްޓާލީވެސް މިސަރުކާރުގެ އިހުމާލުން ކަމާމެދު ސުވާލު އުފެދޭ ވަރައް ގިނަކަންތަކެ އެބަހުރި އިބޫ އިސްތިއުފާ\nހުއްޓުވަން އުޅުނުނަމަ..... ދިވެހި ރާއްޖޭގަ ގޯސް ކަމެއް ހިންގިޔަސް ނުހުއްޓުވާ ފޮޓޯޔާ ވީޑިއޯ ނަގަން... ވީޑިއޯގަ ފެންނަ މީހާޔަށާ ވީޑިއޯ ނަގާ މީހުންނާ މެދު ފިޔަވަޅު އަޅާ...\nމާޗް 11, 2020 15:12\nދެވިފަ ހުންނަ ގޮތެއްނެތް ތަރުބިއްޔަތުގެ ނަތީޖާ އެކަންވާރަކުން ބޭރުވާނީ އެކަންވާރެއްގައި ހުރި އެއްޗެއް


Dhagandey huttuvaanee team ehge gothugai kulhuvaigen: Maziya coach | Mihaaru\nދަގަނޑޭ ހުއްޓުވާނީ ޓީމެއްގެ ގޮތުގައި ކުޅުވައިގެން: މާޒިޔާ ކޯޗު\n12 އޯގަސްޓް 2017 - 09:05 12 comments\nއުރީދޫ ދިވެހި ޕްރިމިއާ ލީގުގައި މިއަދު ހަވީރު ނިއު ރޭޑިއަންޓާ ދެކޮޅަށް ކުޅޭއިރު އެ ޓީމާއި އެ ޓީމުގެ ފޯވާޑް އަލީ އަޝްފާގް (ދަގަނޑޭ) ހުއްޓުވާނީ ޓީމެއްގެ ގޮތުގައި ކުޅުވައިގެން ކަމަށް މާޒިޔާގެ ކޯޗު މަރްޔަން ސެކުލޮސްކީ ބުނެފި އެވެ.\nމި ދެ ޓީމު ވަނީ މި ސީޒަނުގައި މީގެ ކުރިން ދެ ފަހަރު ކުޅެފަ އެވެ. އެސްޓީއޯ މާލޭ ލީގުގެ ފުރަތަމަ ބުރުގައި ކުޅުނު މެޗު 2-1 އިން މާޒިޔާ ކާމިޔާބުކުރިއިރު ފަހު މެޗު 1-1 އިން އެއްވަރުކޮށްގެން މާޒިޔާ ވަނީ ލީގުގެ ޗެމްޕިއަންކަން ހޯދައިފަ އެވެ.\nޕްރިމިއާ ލީގުގައި މިއަދު ކުޅޭއިރު ދެ ޓީމަށް ވެސް ވަނީ ބަދަލުތަކެއް އައިސްފަ އެވެ. ޓްރާންސްފާ ބާޒާރުގައި ދެ ޓީމުން ވެސް ކުޅުންތެރިންތަކެއް އިތުރުކޮށްފި އެވެ. އެކަމަކު ސެކުލޮސްކީ ބުނީ ތައްޔާރުވުމުގައި ނިއު އަށް އެޑްވާންޓޭޖްތަކެއް ލިބުނު ކަމަށެވެ.\n"އަހަރެން ތެދަށް ބުނަންޏާ ދެތަށް ބުނާނަން. މި ފަހަރު ނިއު ރޭޑިއަންޓަށް އެޑްވާންޓޭޖްތަކެއް ލިބުނު. އަޝްފާގާއި އޮއްޕޮ މޭ މަހު ގެނެސްފި. ސެންޓްރަލް ޑިފެންޑަރަކާއި ސްޕެނިޝް މިޑްފީލްޑަރު ޖޫން މަހު ގެނައި. އެހެންވެ އެ ޓީމުން ދެ މަސްވެއްޖެ ޕްރިމިއާ ލީގަށް ތައްޔާރުވާތާ. އެކަމުގައި އެ ޓީމަށް އެޑްވާންޓޭޖް ލިބުނު،" ސެކުލޮސްކީ ބުންޏެވެ.\nދަގަނޑޭއާ އެކު ނިއުގެ ފޯވާޑް ލައިން ވަރުގަދަވެފައިވާއިރު އޭނާ ހުއްޓުވަން އިތުރު ސަމާލުކަމެއްދޭނެތޯ އެހުމުން ސެކުލޮސްކީ ބުނީ މޭން މާކްކޮށްގެން ދަގަނޑޭ ނުހުއްޓުވިދާނެ ކަމަށާއި އެކަން ކުރަން ޖެހޭނީ ޓީމެއްގެ ގޮތުގައި ކުޅެގެން ކަމަށެވެ.\nއަހަރެމެންނަކީ ޓީމެއް. އަހަރެމެންނަށް އަޝްފާގާއި އަދި ނިއު ރޭޑިއަންޓުގެ އެހެން ކުޅުންތެރިން ހުއްޓުވަން މަސައްކަތްކުރެވިދާނެ ރަނގަޅަށް ޑިފެންސްކޮށްގެން (ޓީމެއްގެ ގޮތުގައި). ނިއުގެ ބަލިފައިތައް ބޭނުންކޮށްގެން އެޓޭކް ވެސް އުފެއްދިދާނެ. އަޝްފާގަކީ 89 މިނެޓު ވަންދެއް އެއްކަމެއް ނުކޮށް ހުރުމަށް ފަހު ވެސް ފަހު މިނެޓުގައި ގޯލެއް ޖަހާފާނެ ފެންވަރުގެ ކުޅުންތެރިއެއް. މިސާލަކަށް އޭނާ މޭންމާކްކުރަން ބެހެއްޓި ކުޅުންތެރިއާ އެ މިނެޓުގައި ދަށްކޮށް ކުޅެފި ނަމަ ކިހިނެއް ހަދާނީ؟ އެހެންވީމާ ޓީމެއްގެ ގޮތުގައި ކުޅެގެން އެންމެންގެ މަސައްކަތުން އެކަން ކުރެވޭނީ،" ސެކުލޮސްކީ ބުންޏެވެ.\nދަގަނޑޭ: ޓީސީ ކޮޅަށް ލަނޑު ޖެހި. --ފޮޓޯ: ހުސެއިން ވަހީދު/ މިހާރު\nއޭނާ ބުނީ މިއީ ދިގު ލީގެއް ކަމަށާއި އެހެންކަމުން މިއަދުގެ މެޗުން އެއްވެސް ކަމެއް ކަށަވަރުނުވާނެ ކަމަށެވެ. އެކަމަކު ޓީމުގެ އިތުބާރު ދެމެހެއްޓުމަށް މިއަދު މޮޅުވުން ވަރަށް މުހިއްމު ކަމަށް އޭނާ ބުންޏެވެ.\n"އަހަރެމެންނަށް އެނގޭ ނިއު ރޭޑިއަންޓާ ބެހޭ ހުރިހާ އެއްޗެއް. އަދި ނިއު ރޭޑިއަންޓަށް ވެސް އެނގޭނެ އަހަރެމެންނާ ބެހޭ ހުރިހާ އެއްޗެއް. އަހަރެން އުއްމީދުކުރަން ވަރަށް ރަނގަޅު މެޗެއް ފެންނާނެ ކަމަށް. އަހަރެން ބޭނުން ހުރިހާ ކުޅުންތެރިން ވެސް މި މެޗުގައި އެންމެ ރަނގަޅު ފޯމުގައި ތިބެން. މި މެޗުން އަދި އެއްވެސް ކަމެއް ކަށަވަރެއް ނުވާނެ. މިސާލަކަށް ބަލާ މާލޭ ލީގުގެ ފުރަތަމަ ހަތް މެޗުން އަހަރެމެން މޮޅުވިން އެކަމަކު ލީގު ކަށަވަރުވީ ފަހު މެޗުން. އެކަމަކު އިތުބާރު ދެމެހެއްޓުމަށް މިއަދު މޮޅުވުން ވަރަށް މުހިއްމު،" ސެކުލޮސްކީ ބުންޏެވެ.\nމާޒިޔާ އިން ވަނީ ޓްރާންސްފާ ބާޒާރުގައި، ވިކްޓަރީގެ އިސްމާއިލް އީސާ އާއި މުހައްމަދު އާރިފް (ބަކާ) އާއި ކެރިޗް އަންދްރޭ އަދި ގޯލްކީޕަރު މަހުމޫދު ޔޫސުފް ގެނެސްފަ އެވެ. ސެކުލޮސްކީ ބުނީ މި ކުޅުންތެރިންނާ އެކު ޓީމު ވަރަށް ވަރުގަދަވެއްޖެ ކަމަށާއި އެއްވެސް ހާސްކަމެއް ނެތި ޓީމު މިހާރު ނެގޭ ކަމަށެވެ.\n"ހަގީގަތުގައި ނެތް ތައްޔާރުވާން މާގިނަ ދުވަހެއް. ޓްރާންސްފާގައި ގޮތް ނޭގޭ ކުޅުންތެރިންތަކެއް ގެނެސްގެން ރިސްކެއް ނަގަން ޖެހޭނީ. އެހެންވެ އަހަރެމެން ހެދި ގޮތަކީ ދިވެހި ފުޓްބޯޅަ އެނގޭ ކުޅުންތެރިންތަކެއް ގެނައީ. ބައެއް މީހުން ފައިސާ އިން ކަންކަން ކުރިޔަސް އަހަރެމެން ކަންކަންކުރާނީ ސިކުނޑި ބޭނުންކޮށްގެން،" ސެކުލޮސްކީ ބުންޏެވެ.\n"ކުރިން ދެ ތިން ކުޅުންތެރިއަކަށް ކުޅޭވޭ ގޮތް ނުވެއްޖެ ނަމަ އަހަރެން ހާސްވާން ޖެހޭ. އެކަމަކު މިހާރު ހަމަޖެހިލައިގެން ޓީމު ނަގާލެވޭ. ކޮންމެ މަގާމަކަށް ކުޅެން މޮޅު ދެ ކުޅުންތެރިން އެބަތިބި."\nމިއަދުގެ މެޗު ފަށާނީ ހަވީރު4ޖަހާއިރެވެ.\nއިތުރު ލިޔުންތައް މާޒިޔާ ސ.ރ.ކ ނިއުރޭޑިއަންޓް ސ.ކ އުރީދޫ ދިވެހި ޕްރިމިއާ ލީގު


Kinolhahaai Inguraidhoo ah varah bodah udha aranee, Bandharah ves gellunvefai\nކިނޮޅަހާއި އިނގުރައިދޫއަށް ވަރަށް ބޮޑަށް އުދަ އަރަނީ، ބަނދަރަށް ވެސް ގެއްލުންވެފައި\n23 ޖެނުއަރީ 2020 - 10:03:50\nރ. ކިނޮޅަހާއި ރ. އިނގުރައިދޫއަށް ވަރަށް ބޮޑަށް އުދައަރައި ދެ ރަށުގެ ބަނދަރަށް ވެސް ވަރަށް ބޮޑަށް ގެއްލުންވެއްޖެ އެވެ.\nކިނޮޅަހު ކައުންސިލުގެ ރައީސް އަހްމަދު ހުސައިން މިއަދު ސީއެންއެމްއަށް ވިދާޅުވި ގޮތުގައި އިއްޔެ އަސުރުއްސުރެ އަދިވެސް އެރަށަށް ދަނީ ވަރަށް ބޮޑަށް އުދަ އަރަމުންނެވެ.\nއެގޮތުން އުދަ އަރައި ވަރަށް ބޮޑަށް ބަނދަރަށް ގެއްލުންތައް ވެފައިވާކަން ފާހަގަކުރައްވަމުން ކައުންސިލުގެ ރައީސް ވިދާޅުވީ ކަނޑުފައި ކައްޓާއި ނެރު ފައިކަށިވެސް ވެއްޓިފައިވާ ކަމަށެވެ. އަދި ނެރު ތެރެއަށް ހިލަތައް ފައިބައިފައިވާ ކަަމަށް ވެސް ވިދާޅުވި އެވެ. އެހެންވެ މިވަގުތު ނެރުން ވަދެ ނިކުތުން ރައްކާތެރި ނޫން ކަމަށް ވެސް ވިދާޅުވި އެވެ.\nމީއިތުރުން އޭނާ ވިދާޅުވީ ކުރިން ނުގިރާ ވަރަށް ރަށުގެ އެކި ސަރަހައްދުތަކުން މިހާރު ރަށްވެސް ވަރަށް ބޮޑަށް ގިރާފައިވާ ކަމަށެވެ.\n"ވަރަށް ބޮޑަށް އުދައަރަމުންދަނީ. ރޭގަ ވެސް އޮޑިދޯނިތަކުގެ މީހުން ނުނިދަ އޭގަ ތިބި. އަދި ދޯންޏަކަށް އެއްޗަކަށް ގެއްލުމެއް ނުލިބޭ. އެކަމަކު ބަނދަރު އޮތީ ހަލާކުވެފައި،" ކިނޮޅަހު ކައުންސިލްގެ ރައީސް ވިދާޅުވި އެވެ.\nއިނގުރައިދޫގެ ހާލަތާއި ގުޅިގެން އެރަށު ކައުންސިލްގެ ނައިބް ރައީސް އަބްދުﷲ ހަސަން ވިދާޅުވީ ރަށުގެ އުތުރު ފަރާތުގައި އޮންނަ ބަނދަރު ސަރަހައްދުން އުދަ އަރަން ފެށީ ރޭ 8:00 ޖަހަނިކޮށް ކަމަށެވެ. އަދިވެސް އެރަށަށް އުދައަރަމުން އަންނަކަން ފާހަގަކުރައްވަމުން އޭނާ ވިދާޅުވީ އުދައިގައި އެންމެ ބޮޑު ގެއްލުމެއް ލިބިފައިވަނީ ރަށުގެ ބަނދަރަށް ކަމަށެވެ.\nއެގޮތުން ވިދާޅުވީ ބަނދަރުގެ ހުޅަނގު ފަރާތު ފައިކަށި ހަލާކުވެފައިވާ ކަމަށާއި އަދި ރާޅުބޮޑުވެގެން ބޭރުތޮށީގެ ހިލަތަށް ވެސް މޫދަށް ފައިބަމުންދާ ކަމަށެވެ. މީގެ އިތުރުން ބައެއް އޮޑި ދޯނި ފަހަރަށް ވެސް ގެއްލުންވެފައިވާކަން އޭނާ ފާހަގަ ކުރައްވަ އެވެ.\nއިނގުރައިދޫ ކައުންސިލްގެ ނައިބް ރައީސް އިތުރަށް ވިދާޅުވީ ރޭ 12:00 ޖަހާ އެހާއިރު ވަރަށް ބޮޑަށް އުދައެރި ކަމަށެވެ. އެގޮތުން ބަނދަރާއި ކައިރީ މީހުން އުޅޭ ގޯތިތަކުގެ އެތެރެއަށް ހަތަރު ވަރަކަށް އިންޗިއަށް އުދައަރާފައިވާ ކަމަށްވެސް އޭނާ ވިދާޅުވި އެވެ.\nމިދުވަސްވަރު ބައެއް ހިސާބުތަކަށް ވައިގަދަކަމުން މޫސުމާ ބެހޭ އިދާރާއިން ވަނީ ރޭ ދަންވަރު ނ. އަތޮޅުން ލ. އަތޮޅަށް ވައިޓް އެލާޓް ވެސް ނެރެފަ އެވެ. އަދި ކަނޑުތައް ގަދަވާނެ ކަމަށާއި ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދައިގެ އަސަރު ކުރާނެ ކަމަށްވެސް މޫސުމާ ބެހޭ އިދާރާއިން ބުނެ އެވެ.\nރ. ކިނޮޅަސްރ. އިނގުރައިދޫމޫސުންއުދައެރުން\nސަމާލުވޭ! ކުރިއަށް އޮތް 24 ގަޑިއިރު ވެސް ރަށްތަކަށް އުދައަރާނެ\nއުދަ ރާފާނެކަމަށް ބެލެވޭތީ ވައިޓް އެލާޓު ނެރެފި\nހޮޅުދޫއަށް އުދައަރާ 15 ގެއަކަށް ފެންވަދެއްޖެ\nއުދައެރުން އެކަށީގެންވޭ: މެޓް